text:
2007年7月31日 星期二
月結
尖沙咀都破左紀錄,係今年最低營業額既紀錄.兩間店拉上補下,比上個月既總生意額仲要低少少,真係有 d 激氣.聽日,又要奉命去尖沙咀店度做魔鬼教練,但係我真係唔明,尖沙咀都有 2 個亞頭響度 ga,佢地做咩 ga?卒數既野,佢地日日卒未得 lor,整乜鬼要我一星期去三日卒數呢?佢地 d 亞頭咩都攪唔掂,又唔做訓練,又唔卒數,report 又跟唔足… 總之係一塌糊塗,又係一單遠水不能救近火.要人地救你,最起碼你都要有求生意志掛?成班死魚咁,我係客都想走頭啦.
老細成日想我令佢地積極 d,有 d 野,唔係你想就有的.積唔積極既野,好睇自己既內在,別人係迫唔到的.而且佢地又好薄皮,話多句都頂唔順要喊要辭職既,唔知仲以為自己教緊幼稚園呀.
糾紛
駛唔駛一朝講幾次呀?同事之間成日都因為小事而出現糾紛,鑊鑊都搵我黎攪,女人多既地方真係好鬼麻煩.雖然我都係女人,公事上遇到糾紛都唔駛成日掛響口邊搵其他人黎攪掛?
2007年7月30日 星期一
半年結
數字都顯示出我店同尖沙咀店既升幅其實差唔多,不過尖沙咀店舊年既業績都好弱,所以升左三十幾個巴仙都好似冇咩野睇咁.另一樣係尖沙咀既經營成本只係我店既八成左右,但係生意額就只有我店既六成,計正仲有幾個月要蝕本 tim.鬼咩,老板娘 5 月份加左人工 (我會稱之為家用,如果係人工,我想炒左佢好耐勒,因為佢係全公司生產力最低既受薪人士),令到尖沙咀店既成本大幅上調.所以老細好落力咁卒我呢邊,希望我地可以幫佢搵返唔見左既錢.打工既野,有時都幾冇選擇…
老細今日又重彈舊調,要重整尖沙咀既乜乜物物,聽到我都識背勒.呢壇野認真拉牛上樹,呢頭做完 training,果頭老板娘同你攪返亂.仲辛苦過自己做十九幾萬倍… 聽日 Annie 又奉命去照佢地肺勒,祝佢好運啦. (後日又輪到我要去…) 呢 d 未就叫做 "週而復始,萬象更新" lor~ 恭喜恭喜!
2007年7月29日 星期日
網上欺凌
早幾年響某新聞組度開左幾個谷做版主,好開心認識左一班志同道合既網友,仲時不時會攪活動成班人出黎玩,遊走虛實之間,實在好響往.
不過有時發表下意見,有人唔同意你既講法既,就會用多角度去質疑下你.又或者有版友想問下你野,諗住你係版主一定咩都識,當你表示有野係唔識既時候,就會成為眾矢之的.本著越辯越明既正面討論形式當然好歡迎啦,但係香港人既怨氣普遍都好高 (尤其係新聞組,唔知點解好多 "活躍" 份子既思維都幾負面的),佢地會將版主形象化為權力人物,為左宣洩現實社會對權力的不滿,會對版主作多方面既挑釁.所以,呢 d 挑釁我真係試唔少.初時覺得自己好無辜,經過幾次比人挑釁或者騷擾之後,都睇化了.人地要炸你版,將你個 email 周圍去咸網同徵友網度登記,響其他知名新聞組度唱你… 都係人地既 "自由",我已經不會理會呢 d 事同埋呢 d 人.反正佢地既耐性有限,唔玩得幾耐,試過最耐既都係玩左我一個月左右.
轉個角度睇,我又無損失既,不過佢就要花時間心機去 "玩" 我之嘛.唔知佢係玩緊我丫?定係玩緊自己呢?
多番回應,只會越描越黑.只要不回應,事情好快會過去.網上,同娛樂圈有分別嗎?有人攻擊你,證明你既野係有人睇的.萬一遇到呢 d 事,唔需要唔開心,正義係企響堅強既人身邊的.
烈日當空
太陽越來越猛烈,街上打傘既人都特別多.菲菲一向好討厭烈日下打傘既人,因為其他冇打傘既人係會比 d 傘篤到的,我就成日比 d 太陽傘篤到.如果怕曬既,不防考慮戴返頂帽丫,又唔防礙到人,又有型.
已經七月尾勒,仲未打風既?雖然而家想有場八號風球打下都幾妄想,不過最少都落返場雨丫.好想好想落返一場大雨,甚至打返場好勁既風.太陽太猛烈勒,行出街時有時真係想暈,眼前一片白,完全失去層次感,加上路人既淺色衣服,更添迷離既感覺.
今日大好星期日,我同 Tiger 都決定足不出戶,出面實在太熱勒,我地 2 條大懶蟲都唔想出去曬,不如留響屋企睇下書打下機好過.
唔知有冇人識跳返 part 求雨舞呢?
2007年7月28日 星期六
二手貨
我老爸同 Tiger 既二手貨就去左我度勒.好似我用緊果部 laptop 就係老爸既舊愛.自從佢買左部好鬼勁既新玩具之後,老媽子見佢有咁多電腦響屋企,就慫恿我老爸將呢部用左 3 年既舊愛比左我.好在咋,我都有一部同老爸既一模一樣既 laptop,不過已經比 Tiger 據為己有了.老爸呢部正好填補空缺.
上星期 Tiger 買左部數碼單鏡反光機,好鬼大部的.有左新歡之後,佢終於肯比返部 04 年買既 Cyber Shot 我勒.陰功,由佢最新出時買左到而家,先至真正去到我手,等到我頸都長呀.
點解菲菲要接收二手貨又唔買新的?原因都幾攪笑,我身邊最親既 2 位男士,都認為菲菲係電子產品白痴,所以唔會比 d 新買既野我用,只會等佢地買左新野之後先至比 d 舊野我.不過我又唔介意喎,因為我真係一個電子產品白痴,我驚 d 又貴又新既野去到我手會好快玩完,所以我都唔會主動去買呢 d 「玩具」的.連我部手機都係 Tiger 話好我先至買咋,我真係唔識分咩叫好,咩叫唔好,我淨係知有得用就得勒.
極速寬頻
為左顯示菲菲既工作效率,仲響臨放工時 email 左新 draft 既 Employment Contract 比老細.之前老細叫左我重整下入面既 terms,於是我將所有老細想要既野寫哂入去,總共 9 頁紙.響 email 度仲叫老細呢個 weekend study 下,星期一比返 comment 我.
同場加影,update 哂以下既野仲 send 哂比老細︰
Inventory control report
Sales report
Cash book
AR report
Consumption report
之後仲有時間寫下 blog 同埋玩下數獨~
尖沙咀既 Louis,有排都未追到我既速度呀… XDD
修煉
佢既行為只係反映左佢既幼稚,無知同埋無自信,菲菲絕不會欺負弱小的,尤其老細都講過要當佢老婆係細路女咁看待,所以我更加唔會出手.雖然佢既行為會對會議造成影響,亦都示範左比同事睇,唔需要尊重我.本來心中有氣的,不過我都選擇左沉著應戰.原因只有一個,菲菲仲會尊重出糧比我既老細,唔會令佢難堪.老板娘單打我,只係顯得佢無量度,我唔還手就係我有量度,嬴哂!
要改善尖沙咀既士氣,老板娘係其中一個挑戰.我做幾多建設性既野,佢就做多一倍摧毀性既野.講到尾,盤生意係佢地兩公婆的,佢地要死我唔會阻止,吃力不討好既事,又浪費氣力又冇效果,呢 d 蝕本生意菲菲係唔會做的.
出黎做事,咩人都會有,如果個個都要比反應佢,未好唔得閒?呵呵呵~
2007年7月27日 星期五
淡季.旺季
唔講尖沙咀住,遠水不能救近火,都係攪左有力果班人先.而家追數要緊,每日倒數,要攪都留返下星期先至攪 (老細都唔建議我攪果邊住,呵呵~).七月同八月,係美容行業既傳統淡季,不過睇數字都唔算太差.上半年既生意已經刷新左 06 年上半年既生意紀錄勒,岩岩步入下半年,冇理由撻 Q 的.而且睇佢地既氣勢,今個月埋單應該會破所謂淡季既紀錄.
菲菲對於旺淡季呢 d 野完全不放在心上,因為事在人為,只要肯努力,咩季都會搵到食.淡季只係生意唔好既藉口,理論上咩季節都會有人去美容院,不過客戶群會有所不同姐.所以要響淡季突圍,就要 target 響暑假都會得閒做 facial 既人,即係冇子女既人.因為暑假時好多客都要陪仔女,唔會有咁多時間黎美容院.不過冇仔女既客人就唔同勒,佢地冇分咩季節的,一年四季都要黎 ga 啦.雖然纖體唔係我地既強項,不過推陳出新絕對係我地既強項.
細公司既好處就係應變快,唔需要好似大公司咁要長 d 時間去決策.基本上我地諗到既野就可以做,只要老細肯首就得勒.我地架構簡單,隨時都可以搵老細傾,上午諗到既野,下午就可以做勒,你話好好哩.
我度果條橋已經獲得老細既支持,已經進行中勒,希望可以快 d 為公司注入一批有實力既新客,令公司既生意上升得快 d.響傳統淡季都有生意升幅,亦都係菲菲挑戰自己既其中一環.再過幾日,就知可唔可以再創紀錄勒.
面對現實
會議中問同事們,因為火警而停賽左一星期,響黎緊既幾日點追返多 d 生意,以彌補一下呢幾日既損失呢?問完之後,只係聽到裝修既聲音,同事們全都低頭不語.之後又問︰「咁你地每人每日有冇 4 個 booking?」較為資深既 Apple 就答︰「本來有的,不過 d 客取消左之後就冇 lor.」
「一日之內只有 4 個客都唔夠你地開單的,公司既要求係最少4 個,最好係 6 個.」我冷冷地應佢地.語畢又係一片沉默.「如果一日之內有 6 個客,就算有客取消,都會剩返起碼 4 個客.而家連基本客源都唔足夠,又點會有客比你開單?」繼續沉默…
本住發掘問題根源既原則,再問佢地︰「有冇客人響度開左 course 之後從來都未黎過做 facial ga?」終於,Apple 有反應了︰「有呀.」我追問︰「點解 d 客人唔黎呢?」Apple 解釋︰「因為佢地嫌遠唔肯黎.」同埋︰「佢地 book 唔到其他美容院先至會 book 我地喎.」仲有︰「有 d 客唔記得響我地度開左 course.」
尖沙咀都嫌遠?唔記得響度開過 course?太過天荒夜談掛?
終於因為時間關係,唔再浪費時間問引渡性問題,索性單刀直入.
「有冇留意新客開既 course 銀碼太低?呢批 call 極都唔黎既客人,佢地響比錢你果刻已經決定左係唔會黎,比千零蚊係開個爛鬼 course,擺明係為左甩身而比既.如果當初你地開新客時令佢地體會到個價值,而願意比多 d 錢黎開 course 既,先至真係你既客.事實上,呢班客擺低果一千幾百,只係當我地乞兒,見我地 sell 得咁落力,當係比貼士咋.你地仲以為開左新客懶開心咁!」氣我我丫!「仲有,點解我地會當我地係後備丫?因為人地唔認為我地專業,佢地會 book 左其他美容院先,都唔會考慮 book 我地先,係唔係需要檢討一下?客人根本冇當過我地係一間美容院,佢甚至乎連響度開左單都可以唔記得既,大家認為自己冇問題嗎?」
「唔該大家面對現實啦,唔好以為開左張單仔就有個新客,人地根本冇放你在眼內.」
之後,再睇下佢地 d 尾數,見到一大堆尾數仲有好多係超過 3 個月都未比尾數的.「有冇可能 2 月份既尾數到而家都唔收?呢單野都唔係單啦,個客擺到明撻訂,唔好妄想個客會比埋尾數你.呢 d 唔係 AR,係壞賬.」
最後一個環節係問佢地推廣中既產品知識,竟然冇人答得岩…
整個會議完結之後,佢地認為我係雞蛋挑骨頭,完全唔肯面對自己不濟既現實.既然佢地唔面對,唯有我面對啦.氣結完畢之後,只有努力 d,猛力加強佢地既訓練啦.
2007年7月26日 星期四
幽默感
諗落我幽默感又真係麻麻地,唔及我個妹咁有天份.所以我都鼓勵緊佢都寫下野,等佢既天份得以發揮嘛.其實題材既問題我都有諗過,早幾日嘗試寫 d 感性 d 既文章,不過寫極都寫唔到,失敗!再睇下自己寫過既野,唔夠 pro 又唔夠 casual,失敗中既失敗!唉… 而家去面壁思過先,聽日有靈感再寫過.
2007年7月25日 星期三
傳媒第二篇
幫手安排傳媒訪問既 agency,安排左某大報黎做採訪,不過響採訪之前要我地比 d 做緊 facial 既相佢地.首先我覺得好奇怪,既然佢地會黎採訪,點解唔黎左先至影?仲有,佢地要我地響星期六之前一定要比到相佢,就更加難攪勒.係人都知服務行業最忙就係人地放工放假既時候,即係一星期內面最忙既就係星期五,六,日.我地既美容師全部 book 哂客,冇人可以幫手影相,又安排唔到房出黎,你叫我地點影?於是我反問 agency 果邊︰「個記者有冇採訪過美容行業 ga?點解要揀人地最忙果幾日一定要同佢影相?」佢答我︰「咁個記者一定要丫嘛,如果唔係做唔到比你喎.」
有冇攪錯呀?你係要影都搵星期一至四丫,人地搵食既黃金時間 (仲要係月尾追數!),梗係做左生意先啦,有邊個同事願意有生意唔做走黎同你影相丫?跟住佢地仲攪笑到要我地早 d 開門比佢地影相.佢真係唔知美容師一日要踩十粒鐘起碼,做野時要出力 ga,加埋夜晚既 OT,仲叫人地早 d 返,有 OT 計都唔理你啦.
另一樣野係,點解一定要有做緊 facial 既相呢?呢 d 相千篇一律,有新意咩?我地從來都唔擺 d 咁既相既,根本突出唔到我地有幾唔同,咁行貸既野,影 cheap 哂我地既形象.對呢間 agency 既感覺,又睇低左一線勒.
衷心講一句,唔該 d 人做野有返 d heart 啦,人云亦云既動作,起到推廣既作用咩?請佢地認真 d 讀下 marketing 先至學人講 marketing edge 啦.究竟知唔知咩叫 edge ga?
2007年7月24日 星期二
發現
最可惜既係,大家響度寫野既目的可能就係想有啖氣抖下,可以比自己任意發揮,講左仲可以唔負責,絕對係舒緩壓力既好地方.如果呢個地方比熟人知道左,彷彿一絲不掛咁企響認識既人面前,何其難以面對!
以前有網友問過我,我成日狠批公司既事,怕唔怕公司入面既人睇到.呢個問題我認真地諗過,答案係︰「唔怕!」.呢度寫既野對得住天地良心,如果佢地有緣見到既,未大家交流下 lor,哈哈哈!
雖然佢都唔知我係乜水,不過都衷心希望 AK 兄唔會因為比人發現左個博而有咩麻煩啦.
衝突與平衡
舉個例,我係一個 result-oriented 既人,主要既職場秘訣係獲得老細既信任同埋完成老細下達既指令.響我心目中,卒數,訓示同事同埋挑佢地既骨頭係我既主要工作,因為老細喜歡咁既下屬.而 Annie 係一個口硬心軟既人,主要既職場秘訣係獲得同事既擁戴.事實上都好明顯,同事們係好鍾意 Annie,不過就好怕我,因為我唔會企響同事既立場思考,我只會顧及老細既需求,所以響同事心目中,Annie 係天使,我係魔鬼.好似教仔咁,一個做忠,一個做奸,軟硬功都可以同時使用,你話幾正哩!菲菲日日響度寫公司既野,可能同事晚晚都響自己個 blog 度話菲菲變態都唔定,哈哈哈!
呢個配搭響管理上有時都會出現衝突,例如我想同事突破成績時,Annie 有時都會企響同事既立場同我撐,認為我唔理同事既感受,只顧住自己份工,毫無人情味.其實,我唔係只顧住自己份工 ga,如果生意唔好,大家都冇工做,冇理由大家一齊失業掛?有時 Annie 會明,但係大多數時候佢都係唔認同.不過算啦,呢個世界上只有一個菲菲,唔可以要求其他人同我既諗法一樣嘛,只要搵到平衡點,又有生意,又唔迫死 d 同事就得啦.
最可憐既係,鑊鑊呢 d 高難度動作都係落在我頭上,大家一要離開 comfort zone 就死都咬住唔放,唯有又突破下自己啦.響度返工,已經提升左我既 EQ 勒,因為要學識接受而家既班底同埋佢地既做事作風,咁就要諗多 d 「刁鑽」既方式去卒數勒.
度橋
事緣老細今日下旨要我諗下響餘下既一星期點樣可以追多 30% 既營業額,幫補下火災損失左既生意.呢個波我接到應哂,交唔到波,因為我想同 Annie 一齊度下橋時,佢冷冷的一句︰「你諗啦,我諗唔到.」就閃左勒.當時心中有氣 ga,不過算啦,如果佢都諗到,老細就唔會叫我諗啦.
返屋企既路上,諗黎諗去都冇咩頭緒 (忽然醒起唔知邊個講過,創作係孤獨的,應哂!),返到屋企時諗到唔想諗就放棄勒,聽日再諗過啦.於是走左去沖涼,可能比水淋下,個人醒左 d,即刻有一條極簡單又多元化既橋「叮」左我一野,呢個 idea 可以吸引多個範疇既新客,又唔駛大量既準備功夫,正呀!當然,橋既內容就不便透露勒,呢 d 咁精警既野絕對係商業秘密,到有行家跟風時再同大家講啦.好多時我度既橋,好快就有行家跟風,所以我地要不停轉新橋,等佢地想追都追唔切.哈哈哈~
今晚有覺好訓勒,YEAH!
脾氣的背後
之前有同 Annie 傾過關於 Candy 既脾氣問題,研究過佢既行為模式,相信佢既家庭缺乏溫暖,同埋極度害怕受到傷害.為左保護自己,Candy 會採取先發制人既方式,惡過你,等你唔會埋佢身.諗深一層,其實佢係一條可憐蟲.Annie 同 Candy 比較熟,聽完我既講法之後,第一個反應係︰「你點知佢屋企 d 野 ga?」
「我唔知 ga,只係憑佢既行為推斷出黎咋.」
Annie 一臉狐疑,唔知我點樣估到.
其實好容易估,因為 Candy 既內心太渴望愛,家人比唔到愛佢,朋輩比唔到愛佢,同事更加比唔到愛佢,自不然會認為世上所有人都唔愛佢.為左保護自己脆弱的心靈,就會扮一隻生人勿近的刺蝟,咁就唔會比人傷害到勒.呢樣野,我已經暗中向 Candy 旁敲側擊咁問過佢,原來我既推斷真係冇錯.
家庭對於一個人既影響,真係非常之大!
最佳女友
只要留意以下既事項就得勒 (唔係抄返黎 ga,100%個人經驗黎 ga!)
- 男人要空間,唔好追魂 call 或轟炸 SMS.
- 男人要面子,絕對唔可以響佢既朋友面前鬧佢 / 扭計 / 黑面之類.
- 男人要私隱,唔好 check 佢既銀行戶口 / 信件 / 電郵 / 手機之類既物品.
- 唔好扭男人買野比你,尤其係名牌野 / 珠寶首飾之類.
- 唔好扭男人帶你去旅行,佢自然會叫你去.
- 唔好教男人做事,佢地鍾意自己決定點做.
- 唔好要男人 plan 食咩菜,睇咩戲,除非佢有心頭好,呢 d 濕碎野女人決定得勒.
- 唔好響公眾場所發脾氣,有咩事返屋企先至打餐飽.
- 唔好要男人拎手袋!
- 唔好將男人當作奴隸般勞役,男人幫女人唔係老奉的.
男士們,比下意見哩~
2007年7月23日 星期一
儀態
自踏入社會做事開始,菲菲返工去街都必定會化妝,因為化妝係女士既基本禮貌.每日都會化好妝梳好頭照哂鏡先至出門口.好多時響公共交通工具度見 d 女仔化妝,真係覺得好冇儀態.我只可以接受女仔補妝,即係補少少粉或者補下唇膏之類.但係真係接受唔到響架車度示範變瞼,由豬扒變貂嬋,將女性神秘既一面咁坦蕩蕩呈現響群眾面前,太嘔心了.化妝係一種禮貌,響公共場合化妝就係冇禮貌.尤其好多女仔化妝時都會有好多面部表情變化,無論你化完妝時有幾靚都好,一見你化妝時既各種表情,真係好趕客.
化妝都事少,最少唔影響到人,只要你唔望佢就冇事.有時見女士心急整理儀容,會響車度剪指甲.呢下野菲菲真係頂唔到.果 d 啪啪聲都已經夠刺耳,加埋 d 指甲碎好似放煙花咁周圍彈,真係好駭人!咁唔衛生,無論你有幾靚都好,咩分都扣哂啦.
仲有一樣係響架車度食野,表演各式既食相.菲菲真係唔明點解要響架車度食野.乜香港人既生活真係忙到連坐低食野既時間都冇?定係想比大家知,佢既 time management 一流,連搭車既時間都唔放過,要搵 d 事黎做下填左個空檔?認真費解… 菲菲自問工作都幾忙,工時都算長,但係都會有時間坐定定食下飯,所以真係唔多明…
大聲講電話 (中間仲要夾雜大量粗口同埋人地既事非),廣播 MP3 (懶型),個 NDS / PSP 開哂喇叭咁玩 ,同友伴大聲談笑之類,全部響菲菲眼中都係無儀態既行為.無論你個手袋有幾貴,套衫有幾靚,個電話有幾新款,身材有幾索都係 side 氣,有以上是但一種行為已經夠哂,只會比人冠以貶義既「港女」稱號.香港既女士們,係時候反思一下,吸引力唔係你黎自你既既外表,係源自你既行為同埋內涵.
發問的藝術
菲菲有一份「問卷」,係設計比同事用的.當然同事唔係搬字過紙咁問啦,份問卷係一個 guideline,比同事知道咩時候要問 d 咩,同埋需要知道客人邊方面既資料先至可以有把握擊中佢地既需要.知己知彼,百戰百勝,係做銷售既基本原則.一味硬銷係搵唔到食的,仲會換來「黑店」既惡名,絕對唔化算.要客人笑住比錢你駛,一定要對客人既需要同經濟狀況有基本掌握,仲要完全得到客人既認同,佢地先至會安心比錢你.
好多 sales 響掌握客人既需要同經濟狀況都冇問題,不過響獲得客人既認同方面就欠缺功力勒.要令客人認同,係要問大量引渡性問題,時攻時守,細心注意客人既每一句每一個動作,引領客人跟住銷售人員既思維走,咁個客就自自然然會認同勒.要有呢方面既功力,真係要練的,唔係三言兩語可以學識既功夫,此乃銷售內功也.菲菲當年要日日操 2 粒鐘,操左成年先至敢肯定自己用得好.每次既操練都係做 drilling,即係模擬銷售,其他同事扮客,我要模擬實況去 sell 位同事,細心處理每一個環節,老頂就響旁邊比分,之後比意見,我就要響下次既訓練度改善.日復日咁操,好多野都變左做本能,例如用字,語氣,起承轉合,聆聽,處理突發場面等等,都已經熟能生巧.
當時有好多同事都反對做 drilling,覺得好浪費時間,不過菲菲就好珍惜 drilling 既日子.因為自己係唔會知自己有咩地方做得唔好既,旁觀者清嘛.同埋我好信任老頂的,大家坐埋一條船,我係佢既搵食工具,唔通佢會比蕉皮我踩咩.而家我既老頂係老細,唔係銷售方面既精英,已經冇左呢支歌仔唱了.所以我就做左 Trainer 既角色,去訓練班妹妹仔.而家一星期只係得一次 drilling 佢地都嫌多,後生一輩既妹妹仔真係好唔捱得.咁既進度,要佢地有我既功力真係有排等.
後記︰
同事成日話︰「你係大學畢業就梗係識啦.」銷售關讀幾多書咩事?銷售係日積月累磨練返黎的,同讀幾多書冇直接既關係.
禮物黨
星期六正好有一個好例子,有個客打電話黎 book 左一個試做,新客喎,梗接啦!撞岩果日有位尖沙咀既同事抽調過黎幫手,一認就認出果位客人響尖沙咀間店度試左其他優惠但係冇開 course,就同 Annie 講呢個客係「禮物黨」.既然客人已經黎到,我地都唔會趕人走既,都照做,不過做完之後 Annie 就同呢位「禮物黨」客人傾 course.結果係點?當然係做成左佢單生意啦!我店冇咩叻,最叻係用行動證明「凡事皆可能」.人地越係話做唔到咩?我地就即場做比你睇,等尖沙咀既同事冇說話好講.
咩叫「禮物黨」呀?客人唔肯開單,只係證明左你不濟,唔好下下都將責任推落個客度.淨係響呢個 blog 都唔知講左幾多次,客人係冇責任比錢你駛的,只有我地有責任令客人願意比錢姐.呢單野只係其中一單,之前都試過好幾次,尖沙咀既所謂「禮物黨」黎到我店,全部都開單的.佢地仲肯黎,即係佢地都鍾意我地既服務,如果唔係,有野送都唔黎啦.你估真係得閒成咁呀?
2007年7月21日 星期六
尋找精神食糧
第一站去左新既尖沙咀商務,果然名不虛傳,個環境真係好嘈.行左一個圈,有少少迷路 (其實菲菲本身就係路痴,大家唔駛覺得奇怪),之後左搵右搵之下,只見有一坐山係特別搶眼的,冇錯,果坐山就係一大堆厚過辭海既《哈利波特》.繞過左坐山之後,想搵下 d 講性格學或者心理學既書,不過搵左一陣都搵唔到心頭好 (太深唔識睇,太淺又唔想睇~ XD).正當有少少失望之際,銀狐就靜悄悄地遞上陶兆輝既新書 (可能唔係熱辣辣既新書,不過我未有呢本) 比我.嘩!果然係老死,唔駛講都知我想睇咩書,開心到丫~ 陶博士係其中一位我好喜愛既導師,佢既書我有齊哂,下次上佢堂時一定要搵佢簽返個名先.
離開商務時,我只係買左一本書,銀狐就冇斬獲,所以我地轉戰旺角既田園書店.
響暢銷書,新書,同埋講心理學既書架度搵呀搵都搵唔到想睇既書,真係有少少沮喪.銀狐就搵左 2 本佢果行既書,好開心咁準備散水.又係正當我想放棄之際,隨意望向歷史文學果邊,終於發現左第一本好野.果本書係 Q 版三十六計,哈哈哈~ 又幾得意喎,所以就揀左呢本.之後仲揀左一本漫畫榮格同埋一本講名人性格既書 (不過入面好多名人都已作古,冇得對照…),對總算對今次既搵食之旅有所交待勒.
十年前我就好鍾意睇西方作者既著作,尤其好強勢咁講提升自己,激勵鬥志,挑戰目標,步向成功果一類既書.可能初初出社會做事,都想裝備一下自己,令自己盡快響社會度立足.同埋當時既菲菲最著重既就係個人成就,所以對呢一類書特別有興趣.不過呢類書睇得多,講黎講去都係幾幅被,響冇咩新意之下,漸漸都唔太想睇.
不過近呢一兩年,睇書既口味轉左,比較鍾意睇性格學,NLP,Coaching,瞭解人類同埋古人既學說,例如道德經,孫子兵法之類.雖然西方著作都有睇,不過比例就少左好多勒.而家開始對中國幾千年既智慧感興趣,所以都睇多左呢方面既書.可能銀狐既工作關係啦,佢一定會研究中國文化的,比佢薰陶之下都認識多左中國智慧,學下做龍的傳人嘛.
2007年7月20日 星期五
外表
諗諗下,我又真係唔明喎.
到而家我都唔明點解要整容,可能我心底係抗拒呢樣野,所以真係諗左好耐都唔明點解會有人有咁大既決心去整容.其實我覺得整容係好可怕的,要尋回自信,有好多方法,外表絕對唔係排第一.又可能我真係絕對冇需要去整容 (少女菲菲都幾標緻 ga,不過而家多左 d 歲月痕跡之嘛… XD),所以無法子想像容貌不濟時有冇需要去整容.
不過都好既,起碼真係想改善自己容貌既人都叫做有方法丫,雖然個人覺得呢 d 方法不太可取.菲菲都係欣賞腳踏實地去努力既人,外表既野,可以靚得幾耐?靚又點?都係同意 Tiger 果句︰最緊要有內涵!
心魔
當客人做緊面膜時,Pansy 走黎問我某 d 服務既問題,答左佢之後佢仲好疑惑咁.咁我就問下佢諗緊 d 咩啦.原來佢同客人傾過開 course 既事,不過客人只肯比好少錢,佢就想搵 d 價格低既服務比客人.我提議左另一項服務比佢,果一項服務需要一次過比大筆錢,不過每次既價錢都好抵,係公司入面最最最超值既服務.當時 Pansy 一聽到就心生抗拒,因為銀碼太大,佢唔想好似迫客人咁.我解釋比 Pansy 知,你又冇解釋過比客人聽,你又知佢一定唔會比錢?Pansy 認為我只顧迫客人,完全冇照顧客人唔想比咁多錢既感受,同埋要佢向 "不願比太多錢" 既客人提議比多 d 錢,令佢極之為難.本來諗住過料比佢做單大生意,仲好似害佢咁,於是我又忍唔住丙左佢幾野勒.
最後我同 Pansy 講︰「你而家一定好唔同意我既講法,以為我咩都唔知就亂 up 一通.不過我可以好肯定咁話比你知,而家唔係客人買唔買既問題,係你有心理障礙既問題.你一日都唔剷除呢隻心魔,你呢世都做唔成大單!記住我講左不止一次,對客人仁慈,即係對自己殘忍.你開唔到單冇人會可憐你,仲會比公司認為你無能.仲有,你介紹果一項服務,只係第一次比少 d 錢,之後佢要不斷比錢你,你都唔想成日都同佢 sell 野掛?何不一了百了,一次過開哂成年既單,等個客唔駛比咁多次錢?你 sell 多佢幾次佢一定怕左你,但係你今日只需 sell 佢一次就有排都唔駛煩,對你對佢都好,咁又有咩問題?我初出道時都比老細咁鬧過.你而家一定唔順氣,不過好快你會知我係為你好.」
做左咁耐 sales,邊有客人會話比你知佢有大把錢等住比你 ga?要客人比錢,係要搵到客人既需要之後一擊即中,只要佢有需要,一定開到單.
到客人試完服務時,我示範左點同客人傾單,只係用左 10 分鐘時間,佢就好開心咁照我既提議去比錢.
之後,我問 Pansy︰「你學到 d 咩?」
希望佢真係學到啦.
重要與緊急
香港人每天工作都好繁忙,好多野都好 urgent,普遍大家都會先處理 urgent 既工作,但係一天過後,只會換來一身疲累,但係好似仲有好多重要既事情未辦.日復一日,每天都係埋首於緊急事務,但係響忙碌中,可否停一停,諗一諗,究竟你現時忙緊既野,係純粹緊急丫?定係真正重要呢?緊急既事,係必須而家做好.但有冇想過,先將重要既事辦好,就唔會有咁多緊急既工作?
Pansy 一向做事都係打衝鋒咁,忙到頭昏腦脹,往往做唔到重要既事,結果係佢好勤力,不過冇效果.到頭黎,辛苦左一日仲有好多重要事未做,仲要比上司 (即係我) 丙.聽落都好似幾委屈 ga,不過事情一定會有轉機的.首先,就係要問一問自己,邊樣野係重要既,就處理左先.可能大家會問,咁緊急既野唔做會好大鑊喎!冇錯,緊急既野做唔切係有問題,不過你可以選擇只出一次半次問題就可以解決以後既事,又或是次次都趕頭趕命不過都仲有野未攪掂.同埋,人既腦袋好神奇,只要你肯用下佢,佢就會幫你解決好多問題.
如果緊急既事務同埋重要既事務都非常之多,你就有一個好機會,可以鍛鍊一下自己既工作效率同埋思維既速度 (簡稱你既轉數… XD).唔係冇可能 ga,只要你決定好工作順序之後,就每一樣都 focus 做好,唔好樣樣都做一半,咁就得 ga 勒.冇呃你的,菲菲都係咁,仲有時間寫 blog,你話幾過癮!
2007年7月19日 星期四
傷心
睇左咁多,都會問下自己,我有冇呢份傷感呢?呢種感覺好似好陌生,一時體會唔到箇中的酸苦辣.唔係菲菲得天獨厚事事順利,只係看待逆境既心情唔同姐.人生不如意事十常八九,好明白寫 blog 係一個健康既宣洩途徑,既可吐一口悶氣,又唔傷害到人,都幾好 ga.不過要真正為自己療傷,菲菲會選擇提升正能量,令自己以正面既角度去面對不如意既事情.初時會覺得好虛偽,明明自己唔開心,仲扮咩開心姐!不過諗深一層,繼續由得負面情緒擴張,對事對自己都冇幫助,寫得多又比人覺得我煩,扣哂分,咁又何苦呢?
之後慢慢多以正面既角度去睇不如意事,原來可以響寫既過程啟發一下自己,越寫越睇透,更快捷地渡過傷痛.所以,傷心的感覺,對菲菲黎講真係越黎越陌生.
衛道
一向都好反對家長式既自我評審,簡直係抹殺左讀者既選擇自由,亦都扼殺左讀者既判斷能力.粗口同性都係生活既一部份,就算你唔講粗口,都會聽過人講啦.點解講就可以,透過文字去瞭解就唔得?迴避比瞭解更有效嗎?每個人既價值觀都唔同,點解唔可以包括多 d,令大家既空間都多 d?
動腦筋
年資比較長既雯雯就提議 Pansy 要多動腦筋,唔可以將知識好似搬字過紙咁唸比客人聽,客人黎美容院既目的唔係黎上課,如果客人黎到次次都要聽一大段資料同理論,係極度趕客的.雯雯唔係得個講字 ga,佢即刻示範左如果將資料同埋理論溶入與客人有關既事物,令到客人有興趣繼續聽落去,仲令客人覺得好值得嘗試,咁就有銷售既效果勒.
雯雯示範完之後,就叫 Pansy 試講一次,佢就話自己個腦一片空白,咩都諗唔到,所以唔肯講.都未等我出手,雯雯已經忍唔住話佢勒.「做美容師唔係單靠手勢好就搵到食 ga,你要比客人知道你有幾專業同埋有幾細心,佢地先至會幫赻你 ga.唔可以次次問親你野都話一片空白 ga,除非你唔駛出糧就可以唔駛用腦勒.尤其而家競爭咁大,唔用多 d 腦係搵唔到食 ga!我地話你唔係要針對你,係想你好先至叫你諗多 d 野,我都唔可以次次都響你身邊幫你 sell 埋 ga,你都唔想做黎做去都冇進步掛?」
呢番說話由同事講出,比起由我講出既說服力大好多.因為唔係我一廂情願硬塞 d 野比佢,而係由有實力既同事話比佢知,希望 Pansy 真係會明白同事既苦心同埋當中既道理啦.
見到雯雯有咁大既進步,由唔識至到識,而家仲識教同事,我都好鼓舞 ga.以前我既導師有一句名言︰「你既成績代表左我既成績.」所以同事既成績即係我既成績,見到佢地唔單止學識我教既野,仲學識自己學習同埋繼承教學相長既精神,如願足矣!
2007年7月18日 星期三
Search 菲常任務
搬黎呢度寫 blog 果然係明智既決擇~
善後工作
首先唔單止自己舖頭一地都係水,連樓下幾層都有水,攪到大廈既電梯暫停服務,重新裝修加埋條賠償數都唔知要幾多.雖然有保險公司賠姐,不過都未必可以賠償哂所有 claims,老細有機會要比錢擺平.我地仲係響大廈既頂樓,今日尖沙咀既同事全部要行上頂樓善後呀,諗起都辛苦!
同埋頭見老細 fax 左份 list 黎,唔單止貨物,仲有儀器都有損失,要置過 d 儀器都幾大鑊.仲有,尖沙咀既客人如果可以既話會黎我店,不過好多客人 prefer 取消,呢方面既損失又係另一條數… 計計埋埋都幾大鑊.
雖然我唔需要直接幫手善後,不過間接既善後工作一定唔少得我果份.尖沙咀而家停左產,但係人工租金之類既野都係要比,所以間接善後工作就好明顯要發哂癲咁跑數,如果唔係月尾都唔知點攪.
2007年7月17日 星期二
致 Recluse 兄 - 再談性格學
其實要從人類既表面行為去判斷一個人係咩類型,我相當只有 DISC 先至可以 (因為呢套理論都只係因應表面行為而粗略分 4 類),其他既方式都唔可以單靠觀察或者做問卷可以找出真正答案,尤其係九型人格,因為呢套方法係以 "動機" 作基礎,根本唔可能一眼就分得出.
講返 MBTI 先,依菲菲愚見,要分 E 同 I 唔係靠行為去分辨,而係以動力既根源去分辨,所以表面真係睇唔出的.E 型人既動力根源係比較多相互影響同埋求寬的.而 I 型人就則注重內在精神同埋求深的.如果要從表面睇,E 型人傾向於講左先至諗,即係個口快過個腦.而 I 型人就傾向諗清楚先至講. E 型人性格係真正地外向,出席親聚會都好投入的.呢點要好小心,因為大家出黎社會做事既,都會響特定既社交場合有特定既手腕,同埋呢 d 手腕好多時都係後天訓練返黎的.如果要分辨自己係 E 定係 I,首先要問一問自己,究竟我真係每一次同大班人一齊都樂在其中丫?定係有時係為左唔好掃人興而表現得開心投入呢?所以 E 同 I 係只有自己先至知,其他人見係都好似幾 "外向" 就會認為你係 E.
無論係 E 或者 I 都好啦,都會因應環境而需要 adjust 一下自己既行為.所以單靠行為判斷係唔準的.而且都好有機會係兩邊既取向都相近都唔出奇 ga,唔係咁多人係極端 E 或者 I.同埋行為係以 T 同 F 作區分的,並唔係 E 同 I.如有錯漏,請指正!
菲菲比較蠢,需要花大量時間去觀察,同埋同朋友討論先至敢分辨某人係邊一類.菲菲亦都有緊記一點,不會標籤任何人為某一類,因為人人都唔喜歡被人標籤.學左性格學都係以 "運用" 為主體,只要多觀察同埋多細心推敲,都可以從多角度既 "證據" 去辨別人地係邊一類.最直接既方法,莫過於以 "行為驗證行為" 去判斷.簡單 d 講,如果你認為某人係邊一類既,都會知果一類人對提問既反應,只要肯去開口同人溝通下,再觀察證據,就比較準確.
仲有,真係好多謝你既鼓勵,我會更加努力的!如果再見到我 "寫完先至諗" 既話,請多多提點!
心如刀割
菲菲日日都有睇書既習慣,每天都會帶住本書,一有時間就會睇.早排我睇緊一本關於九型人格既書,比同事院現左,成班人拎左我本書去睇,仲響度八八掛掛問佢地係咩型.菲菲睇九型人格既目的並唔係抱住八掛既心態,而係真正想學習點瞭解人既行為動機,以幫助我工作上面對不同既人要如何處理.面對佢地喋喋不休既追問已經覺得幾煩下,仲要比佢地趺左本書落地,好地地一本書比佢趺崩左.當時個心已經痛左一痛,之後仲發現內頁比佢地翻到起角,簡直痛到入心入肺!菲菲既書就算睇左好多次都好似新書咁,但係比佢地攪左一日就面目全非,果種心痛仲慘過切左我忽肉出黎.之後,我絕對唔會再比佢地攪我 d 書.
早幾日菲菲唔見左支筆,昨日響 reception 度搵返,點知支筆已經趺崩左個筆咀,一時寫唔出,一時漏墨.當下菲菲個心真係好似比把刀割開左咁痛!雖然支筆只係一支十元八塊既原子筆,不過好地地一支筆攪成咁,我真係好唔開心.
有時心地唔好時會諗,佢地班友仔冇乜點讀過書,對文房用品真係完全唔識得珍惜.菲菲雖然唔係咩文人,但係對文房用品一向照顧有加,見到自己既書同筆落得如此下場,真係好令我心痛.
大家可能覺得我好多餘或者小器,唔緊要,我就係唔鍾意別人糟蹋我既野,尤其係文房用品!
2007年7月16日 星期一
MBTI
早幾日心思思搵返本書出黎睇,唔睇由自可,一睇就不得了,因為睇睇下發現自己彷彿係冇學過一樣,要由零開始學起.最大鑊本書實在太學術勒,雖然作者盡量做到有趣味性,不過書中既理論都唔係單靠趣味可以掌握的.本書寫得好有心機,不過睇左頭幾個 chapter 已經一頭煙,連自己係咩 type 都未肯定,你話幾惡攪呢.
唔知呢度有冇人有研究開性格學呢?真係好想有高人指點下迷津…
清晰
管理銷售隊伍,要有清晰的目標,不可以用 "越多越好" 黎做標準.銷售人員要知道做到咩數先至叫做達標,再做幾多先至叫做有獎,要做到幾盡先至係 No. 1.咁不但可以令銷售人員知自己仲要做幾多野,仲可以令管理層知道銷售人員既實際狀況.而制定目標方面,會先考慮公司既需要,即係要搵幾多錢.呢個目標絕不可以馬虎了事,如果訂得太高,只會令同事覺得遙不可及,失去動力跑數.如果訂得太低,公司會有財政危機.同埋每個人既目標都唔會一樣,要視乎個人能力而設計,但差距又唔可以太大,免得同事認為公司不公平.因為狽重數既同事會認為公司偏幫唔駛狽咁多數既同事,所以定目標都係一門藝術.
為左令同事有良性競爭,每週例會都會公開每一位同事既業績同埋達標率.咁大家就可以知道自己合唔合格,仲有幾多數要做.如果要嬴其他同事仲要做多幾多野,仲有比領先既同事知道佢地好有可能會比人追上.響公開業績時,除非成績太差,基本上都唔會採取勁卒既態度.如果想真正達成良性競爭既局面,要大力褒獎做得好或者個人達標率高既同事.人人都希望自己被褒獎,所以都會暗中落力,希望下次輪到自己嘛.
公平方面,就係響處理跑數以外既一切事務時必須遵守既規則.美容院全女班,最唔好比 d 同事覺得你大細超,咁就會間接幫佢地形成小圈子.我諗冇一個老細鍾意見到自己公司分黨分派,攪事攪非,浪費精力響無謂既鬥爭上.所以做一個識撈既管理,暗中控制小圈子活動係非常重要的.點解要暗中呢?因為事實上一大班女仔,要完全冇小圈子係妄想,做管理既唔係要打壓小圈子,而係要正面運用佢地既力量.圈內人團結,會互相幫忙開單做客,好多野都唔駛你煩.如果一圈人要對付令一圈人,管理層先至需要出手攪掂佢.不過攪掂既方式都唔可以用硬功,一定要用軟功.因為是但一幫以為你係幫緊另一個圈子既話,就永遠都管唔掂佢地,佢地已經標籤左你係某一圈既代言人,呢一樣要最小心.
雖然女人係感情既動物,不過響工作上都要運用理性去管,用感性去理,先至會事半功倍.
2007年7月15日 星期日
長大
爺爺今日攪九十大壽,好多平時唔見既親戚都有黎,仲見到好多 "小朋友" tim.呢班係好多年前既小朋友,而家都長大成人出黎社會做事勒.見到佢地先至發現,我真係一件老餅來的.最攪笑係我呢件老餅既行為舉止有時比呢班 "小朋友" 仲白痴,尤其我地幾兄妹 (我細佬連仔都生埋勒) 仲圍埋一齊玩 NDS,而 d "小朋友" 就玩單鏡反光攝影機,你話場面幾攪笑!
回想自己初出社會做事時,都會做各式各樣大人先至會做既野,以顯示自己已經長大了.到真係長大左既時候,就會懷緬兒時既樂趣,做返好多細個時冇機會做又好想做既事.好想買返部 NDS,不過仲諗緊買咩色好,黑色太危險,會比男友玩埋,粉紅色太普通,幾乎有半數女仔都係用粉紅色,白色又易污糟…
2007年7月14日 星期六
強
之前老細認為我太強硬,成日攪喊同事,令同事有壓力,結果呢班嬌嬌女係跑唔到公司要求既數.之後佢又認為我唔夠強硬,d 工作氣氛太散漫,所以生意不濟.
魔鬼又好,天使又好,老細要我做邊樣都得,不過個人認為要鍛鍊出優秀既銷售隊伍,用強係必須的.用強硬既方式唔代表我心理變態,前文都提及過,做銷售既心態好重要,如果連比上司丙幾野都頂唔住既,唔好意思,你都係做返份文職算把啦.用強,有好多好處的.首先可以鍛鍊下屬,仲可以做到汰弱留強既效果,咁隊 team 自然會好 fit.另外,fit 既 sales 都好有自信,如果跟著件縮頭烏龜,一係個上司比 d sales 蝦返轉頭,一係 d fit 馬走哂,條 team 永世都起唔返.
所以我漸漸理解點解我以前 d 上司會咁兇狠,做唔到數會比佢鬧到無地自容.其實佢地都係訓練緊我既心態,如果我頂唔住,而家個 blog 就冇呢 d 話題可以寫了.為了造福香港既下一代,我都會繼續兇狠下去,令更多人有更堅毅不屈既心態.香港,極需要堅毅既人!
緊急工作調動
呢一刻,老細好強政勵治 feel.老板娘既工作問題已經纏繞左大家好耐,因為昨日既導火線,令老細痛下決心要整頓尖沙咀既所有野.Annie 對老細既決定有少少質疑,驚佢三分鐘熱度,攪攪下又比返老板娘攪,咁就冇癮勒.呢樣就唔擔心得咁多,如果老細容忍到比佢老婆再攪亂檔既話,我打工既只會接受安排,不過會先提醒老細前車可鑑,如果佢一意孤行既我都唔會阻止.始終,佢同佢老婆先至係股東,唔通我可以左右人地兩公婆既事咩?
2007年7月13日 星期五
惡魔
今天晚上冇乜客 (真大鑊!),見大家冇野做,店長 Annie 提議大家開個會,同大家傾下計.內容首先圍繞昨日開會既事,同事們都講出自己既感受.講下講下,就講到同事們既相處上,大家都講出同事們既優點 (好丫,先講優點,有進步!),再提出同事改善既地方,氣氛好一家人.講哂所有人,都自自然然講埋我,同事們對我既意見係︰最初覺得我好惡,好不近人情,有 d 冷血,不過相處一段時間之後,開始知道我都係打份工,好多時對佢地嚴苛都係出於職責所在,所以對我既抗拒都少左.
我都知我好強硬,因為初初做事時所有老頂都好強硬的,所以我理所當然地認為做出色既領袖必需要強硬.不過自從與 Annie 共事之後,就體會到領袖都可以好有愛.因為 Annie 對同事就好似家人咁,所以大家都好珍惜呢間公司,好少可有亞頭咁關心同事,開解同事,好似屋企入面既家姐一樣照顧班妹妹.情感上,同事係比較喜歡 Annie 的,佢係一個將軟硬兼施發揮得淋漓盡致既領袖.
仲有,昨日其中一位同事 Candy 本來係嬲左我的,經今日大家既交流,佢就冇再嬲我了.
我呢個惡魔,註定唔會得到同事既愛戴,不過我好清楚我要繼續向上爬,需要既係老細既信任,同事愛戴與否,唔係唔重要,不過唔係最重要.
公司內需要不同既人去做不同既事,既然大姐姐有 Annie 做,惡魔就由我做啦.
壓力
我都係做 sales 出身,比上頭卒數係必然既事.做得銷售既,就要預左自己身負重任,因為響某程度上,公司既生死存亡都交托響銷售人員身上.而家既同事比較 "唔話得",一卒數就流眼淚.好在老細將呢個殘酷既工作交比我,因為 Louis 始終係男士,對女同事唔多唔少都有惻隱之心,見到女同事流哂眼淚,仲忍心卒落去嗎?因為我都係女仔,又係做銷售出身,對卒數時既各種情況都有哂心理準備,唔會輕易因為同事喊就心軟.有一句說話常常對同事講,就係︰你對客人仁慈即係對自己殘忍.套用響銷售管理方面,就係︰對同事仁慈就係對公司既業績殘忍.
銷售人員最基本既素質係要心態夠強.銷售既工作真係唔容易,又要努力排除萬難跑數,又要應付公司無止境既要求,又要面對收入不穩定既壓力,一大堆都需要極強既心態先至可以做到.如果連公司卒數都頂唔住,真係要認真考慮一下,應該提升自己去達成目標丫?定係要轉行呢?中小企既經濟壓力一向都好高,要響市場上站得住腳,跑數真係指定動作.
老細見同事們都抵唔住卒數,都幾激氣.不過最激氣都唔係班同事,係佢老婆.會後,老細召開高層會議,問大家對同事既既反應有咩意見.大家都認為同事太溫室小花,少少事都支持唔住.因為我只係公佈數字同埋問解決方法,都冇鬧,咁都卒得好溫和丫.佢老婆就持反對意見,認為同事已經盡哂力,係客人有問題,所以開唔到單.Oh my God!唔係下化?客人冇責任同你開單 ga,係做銷售既人負責令客人開單先至岩喎,呢 d 咩邏輯呀?老細響呢個時候按捺不住,同佢老婆嘈起上黎,講都火起仲想趕佢老婆出會議室.
呢下野都幾增廣見聞 ga,打左咁耐工,從來都未見過亦都未試過老細下令某人離開會議室,對象仲要係佢老婆,你都咪話唔刺激!不過佢鬧還鬧,都冇真係趕佢出去.之後議題講到訓練方面,老細想我加強尖沙咀既訓練,我當然冇問題啦.不過問題係佢想我一日之內走幾轉,我就有少少意見勒.咁我提出不如做訓練果一日遲一小時返工啦,反正我都唔會準時放工的,咁又可以唔駛走黎走去咁費時失事.呢個時候,老板娘想還擊,問我︰『你咁夜放工有咩做呀?』我都費事理佢,反擊都搵 d 有智慧 d 既方式丫,我 OT 又唔駛公司補水既,你理得我幾點放工同埋做 D 咩丫.同埋好多時晚上都係同老細電話會議既時間,我有咩做,老細最清楚.
講返壓力,同事唔習慣工作壓力,響某程度上我可以理解.不過身為老板娘,唔單止唔著緊公司既生意,仲同 D 同事企埋同一陣線反駁公司既合理要求,真係不可思議!
呢件事仲有下文的,留待真正發生時再講啦.
2007年7月12日 星期四
奇妙旅程
昨晚我決定左響今日既例會要以正能量去鼓勵同事,但係決定歸決定,心中總係有種不能言喻的忐忑.返到公司,準備好哂開會既資料,就召開我店既每週例會.開始時大家既氣氛都好 relax,不過我就覺得似鬆散多 d.第一個議題係檢討各人業績,大家既業績都好強差人意.我問佢地滿唔滿意自己既業績,個個都面帶笑容咁話唔滿意,好交行貨既態度.當時一時忍唔住點點怒火,就叫佢地認真 d 講下自己有咩需要改善.佢地又係交行貨,話努力 d 啦,大包圍啦,諸如此類冇內容既空話.就響呢個時候,我改變了主意.
檢討業績既目的,唔係交功課比老細睇,係為自己月尾份糧作好打算,佢地咁鬆散既態度實在唔可能令業績有咩改善,於是我當頭棒喝咁訓示佢地.講到一半,雯雯忍唔住喊起上黎,之後另一位事 Candy 都一齊喊.雯雯同 Candy 都係資深既同事,佢地認為自己已經盡哂力,公司都唔體恤,太不近人情了.見佢地喊到收唔到聲,於是 take 左個 break.
Break 完之後,雯雯走左出黎,同大家講︰『其實我地都好盡力去做,有時多野做到連飯都冇得食,但係公司都唔體諒我地既情況.』講完就走返埋位,咁我問老細︰『你有冇野想發表一下?』老細話冇,咁我就繼續會議.氣氛明顯係沉重左,大家都認為我係衰人,係迫害佢地既幫兇,所以大家都冇心機再聽落去.黎到呢度,放下嚴肅既面孔,同佢地講︰『我都知大家辛苦,我日日響度同大家一齊,你以為我會唔知咩?大家都係搭埋一隻船,我都唔想隻船沉 ga.同大家檢討業績,就係想你地好…』說話都未完,我一時感觸都眼框紅紅.感觸既係,我都係打工,我既責任就係要卒數,因為要向老細交待.不過同事們既努力都不可抹殺,響手掌又係肉,手心又係肉既情況下,我都動左惻隱之心.
會後,心情好複雜,有少少沉重,有少少釋懷.沉重既係我又比左壓力同事,令佢地不安,違背左我要鼓勵佢地既原意.釋懷既係,我都盡左自己應盡既責任,不會被老細責怪我包庇同事.雯雯食飯時同我講,知道我今日訓示佢地都係職責所在,仲加左少少同情分比我 tim.有少少出人意見哩,比我鬧完仲會同情我.反而 Candy 就嬲左我,佢認為我訓示佢係唔體諒佢,絕對係大反派.
之後我打電話比尖沙咀既行政同事 Louis 收下風,問下老細見到班女仔喊哂有咩反應.Louis 話老細覺得好奇怪,都唔明 d 女仔點解喊.哈哈哈!果然係 5 號仔作風,情感天線開叉的.不過當時我仲係有 d 耿耿於懷,老細係冷血動物喎…
傍晚時份,Louis 打電話黎申訴,老細今日丙佢工作效率低,黑色暴雨警告仍然生效.不過我有工作要匯報,都一定要搵老細 report 一下.硬住頭皮都要搵佢啦,電話接通前,我估老細 d 聲氣應該係麻麻的,不過我竟然估錯,佢心情似乎幾愉快.同佢傾下傾下,知道佢對我今朝訓示班同事極度支持,因為我代佢出左口悶氣,叫我聽日去尖沙咀開例會時都要 keep 住咁嚴厲.哈哈哈~ 買大開細 tim~
佢既言語間透露左佢唔多滿意 Louis 既工作效率同埋佢老婆既心不在焉.一聽到呢度,我條天線即時 "叮" 一聲,係時候勒!老細對尖沙咀既信任動搖勒,係我翻身取回發球權既時候勒!首先試探一下我有冇捉錯路先.我同老細講︰『大家性格唔同,佢地比較中庸 d,不過有時可以企得硬 d 既.例如尖沙咀既同事出問題,佢地可以第一時間處理既就處理左先,如果次次都等我去開會先至訓示同事,都已經太遲了.』語畢,老細大表讚同.冇試錯位,繼續!
之後我就講左尖沙咀需要改善既地方,老細叫我聽日唔駛客氣,一定要響開會時全部拎哂出黎處理,對象除左同事之外,仲有老板娘 (有私心 ga 我,仲唔報仇咁報?今次奉旨處理埋佢)!近排好耐都冇試過同老細傾成個幾鐘電話,比佢宣洩下冤屈氣時,我又赻機搶返個發球權,妙極!
老細既言語間,佢好 buy 我今日既強硬作風,好似洗太平地咁清洗佢地散漫既工作態度,開正我果瓣啦.仲有,今日放工埋數時,我店生意不錯呀,雯雯仲開左張大單,佢不單止冇沮喪,仲好積極 tim,好彩冇押錯注.職場,同鬥獸場冇分別,響某 d 情況下唔係你死就係我亡,唔想死,就要繼續鬥落去…
本來今日返工時心情沉重,開會時更沉重,彷彿直插谷底.不過中午過後,知道對手失勢,老細重新信任我,同事又做到野,開心到爆呀!呢一日既心情變化,認真奇妙.
2007年7月11日 星期三
Draw 精
自省左好幾次,都唔係太明點解果一位朋友會叫我做 draw 精.先講下我地點認識,我地係響一個教人突破生意成績既課程入面認識既,我係學員,佢叫做 Crystal,係我地班既教練,不過唔係我既直屬教練.呢個課程為期三個月,學員不但要不斷突破生意,仲要互相支持,亦一齊攪過活動,大家既感情都幾 close.我響班中都算幾受歡迎,好多學員都鍾意同我一齊.同組既學員推舉左我做組長,其他學員需要支持時我都會幫手.大家對我既評價都好高,我仲係 1st rank 畢業的.三個月好快過去,大家都不斷會攪好多活動出黎聚下.但係我唔係次次都出席,基本上係好少可會見到我,因為我收工太夜了,唔想自己咁奔波.
記得上一次我有出席既係一個 bbq 聚會,岩岩我放緊大假,所以可以全情投入去玩.因為我少出現既關係,自然就成為眾人既焦點,有位學員叫 Joseph 的仲叫我唔好咁早走,佢夜 d 會同埋朋友經皇崗返大陸,會順道車埋我返屋企.Crystal 都係住響元朗,知道有人會車我返屋企,就叫 Joseph車埋佢.不過不幸地,Joseph 仲要車其他人,加埋我岩岩好 5 個,載唔到 Crystal.呢個時候,佢就話我係 draw 精,係都要人車埋我返屋企,點解唔自己搭車喎.
唔係下化?好似係人地話要車我,我都冇提出過,關我咩事?我都想知點解佢唔自己搭車呢可?呵呵呵~ 不過菲菲唔係輕易響公眾場合得罪人的,有失斯文嘛,所以都冇出聲.到散水時,Joseph 叫我跟佢車,Crystal 仲快過我上左車,之後話冇位,攪到 Joseph 好尷尬.最後,Joseph 唯有夾硬超載左一小段路,車左我同 Crystal 去最近既火車站,Crystal 夾硬拉埋我同佢轉車,我就好無奈咁夜媽媽自己返屋企.
因為我地係搭埋同一架車既關係,佢一路上不斷問我而家做緊咩,搵緊幾多錢,有冇咁煩呀?於是我扮醉閉目養神唔鬼理佢.之後佢就打電話搵朋友傾計,仲同佢朋友講有個女仔好衰,攪到佢冇車坐.d 野調返轉黎講既?
有其他朋友都識佢,朋友戲言,佢唔抵得我咁受男學員歡迎,所以先至咁對我姐.真係可憐!大家都幾十歲人啦,仲吃埋哂 d 無謂乾醋,笑死人咩.受唔受歡迎既野,唔係你話既,係人地認為既姐,呢樣野我最有研究了,因為我好細個已經學習如何受異性歡迎,佢仲未開竅既,幫佢唔到.
正能量
今日既話題,都係離不開生意進度,同埋聽日例會要講 d 咩.雖然老細下旨要鬧下班女,不過我絕對唔會咁做.我都知道如果我違抗聖旨,聽日一定有貓麵做午餐.可能因為咁,我一直都悶悶不樂.傾下傾下,我突然好有決心咁同 Annie 講︰『唔理咁多勒,聽日我地要發放多 d 正能量,唔可以比老細 d 黑口黑面打沉!』
而家既情況,安撫軍心比討好老細重要,既然已經預左比人丙,仲有咩好驚?公司最需要既係大量既正能量同埋鬥心,我要用行動證明我係岩既!
黑色暴雨
我唔知老細點去衡量 "功勞",不過我按照最簡單既方式去衡量功過.我地公司全民皆兵,即係人人都要 sell 野,咁最簡單就係計下位同事一個月做幾多錢生意,係佢既人工幾多倍.最差既同事都幫公司搵得返佢份人工,當然扣除皮費都要蝕啦,不過賬面上叫做平衡到.老板娘既 "人工" 遠比佢既生產力低,我只可以說服自己,果一筆唔係薪酬,係家用,咁我會好過少少.
講返我地比人 ban 哂 d 建議勒,我真係覺得好沮喪,因為我地度既野唔係求其亂 up,真係因應左實際環境而度既,全部比佢 ban 哂,我真係 down 左半日.聽日要同班同事開會勒,我真係唔想鬧佢地,因為而家最需要做既係鼓勵,鬧係唔會鬧出成績的,尤其係全女班,負面情緒會蔓延得好快.早排都有人想辭職,好不容易先至挽留到,我唔想鬧一鬧會收到幾封辭職信.冇人,點跑數?
撫心自問,2 間店既同事都算係有心做既,不過佢地有好多野需要提升咁解姐.我地應該提升佢地既能力,而唔係鬧.我諗,聽日我都係唔會鬧人,情願開完會之後比老細丙.我比佢丙下又唔會死既,不過 d 同事無心戀戰就大件事勒.
2007年7月10日 星期二
女人的虛榮
我唔需要用名牌衣飾手袋珠寶首飾等等黎襯托我,因為我既自信 (又或者係自大) 已經夠哂照,一行出黎已有風範,唔駛呢 d 野黎滿足我.我亦都唔駛有份高薪厚祿或者有地位既工作黎炫耀才華,因為我唔想自己太辛苦,求其有份工開開心心夠駛就算 (其實我好唔上進 ga!).不過,我好希望有好多人鍾意我.可能係童年被眾人離棄既陰影掛,我覺得最令我感覺存在,同埋帶到虛榮感比我既,就係有一班永遠都追我唔到既裙下之臣.我自己都覺得好變態,不過真係好 enjoy 比人傾慕既感覺.
唔好誤會我花心 (我對男友好專一 ga) 或者係 d 呃飲呃食既 "港女" 呀.我要既唔係物質,而係一種被受重視既神聖既感覺.最好就係表達得含蓄 d,太落力果 d 我會避開的.你話係唔係變態之極丫… 哈哈哈~
禮物
之後雯雯問我︰『佢送咁大盒零食比我,係唔係追我呀?』唔係下化?無啦啦送咁大盒零食,印埋字條仲響附近等你,唔係追你係咩呀?咁都要問?哈哈哈~ 見到佢咁開心,都感染到少少溫馨既感覺.
響返屋企既途中,不自覺地諗起自己以前都收過 d 好有心思或者係好感動既禮物.禮物唔需要貴重,當中既心思真係千金難求.淨係近呢幾年都有唔少︰
- 2004年既生日收到我最好既朋友的一隻生日熊匙扣,到而家仲同我 d 鎖匙扣埋一齊
- 2005年既生日收到一位傾慕者送既 Little Twin Stars 公仔,原來我幾十歲人都有人認為我係小妹妹… 同埋唔知佢係咁岩撞中定係知道,我最愛既唔係吉蒂貓,係 Little Twin Stars,都好開心 ga (不過我有男友,佢冇機會了)
- 都係 2005年既生日,一位日本料理廚神 (有獎為證,堅係廚神) 整左個 Cheese Cake 比我,我既至愛黎的!
- 上年生日有位朋友用我個名整左個心口針送比我,好獨一無二呀!
- 上個月我遇到小意外破左少少相,亞媽比左佢戴左好多年既玉墜我,媽媽真偉大!
- 今個月我男友終於第一次 (識左八年先至係第一次) 送左條頸鍊比我,等到我頸都長呀,戴多幾條都得! XD
太多勒,唔數勒…
一份有心思既禮物,我係唔會忘記的.我真係好幸運,有好多人錫我,生活再辛苦都有呢 d 甘露滋潤下,即刻變得燦爛好多.
派傳單
為左解決呢個問題,我果邊就會派好多傳單的.我地都肯花錢去設計傳單,好多客都讚我地既傳單靚.不過只係有靚傳單係冇用既,都要有人幫手派先得 ga.咁岩而家暑假,要搵暑期工派傳單實在太容易勒,不過班暑期工既工作態度真係不敢恭維.鐘意就唔返工,同佢地 set 好時間表,佢地又話早又話晏,要我地就佢既時間喎,究竟邊個打邊個工呀?上星期響勞工處又登左請派傳單既招聘廣告,一日之內接左 30 幾個電話,大部份都係暑期工,最後我只係取錄左 2 個中年女士,貪佢地盡責 d (希望).
雖然派傳單唔係 d 有前途既工,不過公司都唔會白白花錢而得唔到效果嘛.有 d 盡責既派傳單員,唔單止會派,仲會帶埋個客黎,呢 d 就係 heart 勒.呢位派傳單亞姐人工比其他人高,不過絕對係值得既.
嫁左唔駛做
而家年代唔同左,結婚只係見證一段關係,如果女性想結左婚之後可以全心全意響屋企相夫教子既,似乎可能性低 d.而家女性大部份都出黎社會做事,薪酬方面響好多行業男女都同工可酬,唔係個個男士搵既人工都可以照得起成頭家,嫁左唔駛做只適用於有錢人,好似我地既普通人,諗都唔駛諗.同埋女性婚後唔做野,響現今社會會有婚姻危機,因為有學識又有姿色既女士比比皆是,如果男士既定力唔夠就會攪到家庭破裂,比著我都唔會做全職主婦,太博唔過了.
以上只係我既個人觀點,並不代表所有人都係咁,只係我響呢方面既危機意識比較強,所以唔認為嫁左人可以唔駛做.希望多 d 女士可以搵到一個真正可以全心全意照顧佢既人,嫁左唔駛做又真係唔駛憂.
講下傳銷
我係主動接觸傳銷既,事緣我既畢業論文係講傳銷既成功之道,所以就主動去搵一 d 做得成功既傳銷領袖去瞭解一下.咁岩我有同學既朋友係傳銷領袖,所以就自動送上門同佢做左個訪問.之後仲訪問左好多其他傳銷商,漸漸都同佢地混熟左.臨畢業時都 join 左當時其中一間最勁既公司,其實都係玩玩下,諗住 d 人都幾好玩未就當做識下多 d 朋友.雖然我都唔算認真做,不過佢地既訓練都上到足,反正三行人必有我師,睇下傳銷界都好 ga.
自從自己既工作越黎越忙之後,都冇再續會勒,不過同班傳銷人都有聯絡,傳銷界既消息都仲幾靈通.時代不斷轉變,傳銷公司都有好多轉變,好多做得好既轉差,沉寂左既又返生,不斷有新公司湧現又不斷有公司離場.有 d 係正正當當做傳銷,有 d 比人拉人兼封舖,咩事都會發生.唯有不變既係,傳銷公司都係 sell 夢想,一個成功的夢想.
早幾年好多年青人都搵唔到工,唔想雙失既人部份走左去做傳銷.傳銷公司係另一個夢工場,好識得諦造年青創富神話,表面上只要你肯努力就會發達.事實既真相係,佢地先要付出金錢時間同埋人面,先至有呢一個 "機會".付出金錢同時間都唔緊要,就算唔成功都可以當係一種學習,不過付出寶貴友誼就未免太沉重了.年青人有冇諗過,成功唔係單指搵到幾多錢,而係多方面呢?例如思維,處事,世情之類既東西…
傳銷式夢想係鼓吹搵到錢就萬能,到處受人尊重.唔認同呢套觀念既人就係負面同埋不思進取,仲惡過邪教.冇錯冇錢真係萬萬不能,不過世上可以搵錢既途徑何其多!而其他搵錢既途徑都需要付出努力,不過唔需要你蒙蔽自己來出賣人面,利害衝突響邊,識得理性分析既人既應該好清楚.
我所認識既傳銷領袖,大部份都轉行了.根據佢地既詮釋,跳左出傳銷既框框,原來更海闊天空!
平台期
Lunch 之前已經體會左勒,老細問左我某部份服務既發展空間,我按常理答左佢野之後,佢就好惡咁講︰「呢 D 野我都諗到啦,我想你諗 D 我諗唔到既野比我呀!」語畢,我好唔客氣咁 CUP 左佢線 (我成日都 CUP 佢線的,我諗佢都幾興… XD) 我同意做生意係要有創意,不過有時響創作之前都要睇下實際情況掛…
5 分鐘之後我下左啖氣,打返電話比佢,問佢想果一部份既服務提升到咩水平,佢條氣好似順左少少,一口氣講左十幾分鐘佢既諗法.我都同意公司既生意進入左平台期,連續幾個月既增長率都好低,都好既,我有時都幾懶下,開完 turbo 趕好哂 d 野就抖下氣等放工,可能老細知我仲有 buffer,所以就搵多野我做掛.
其實我又唔介意諗多 d 呢方面既野,正所謂食君之祿,擔君之憂.只係有 d 介意老細早輪 ban 哂我所有野,之後投訴我冇意見之嘛.未請尖沙咀個行政同事之前,好多決策都係我同老細 2 個度,而家要多一條友傾,唔係多左思維,反而係多左爭拗.花太多時間響爭拗上,都幾費時失事.希望今次我再度出黎既計仔唔好再比佢 ban 啦.同埋希望唔好再花時間響爭拗上,呢 d 爭拗好無謂,拗羸冇獎,拗輸又冇面,完全係雙輸.
2007年7月9日 星期一
趕客最終回
記得當初老細想搵一間公司整下網頁,有網友介紹左間公司比我地,佢老細親自上黎同我地傾.當時我地唔單止公司細,仲係用緊舊式既宣傳方式,而家睇返轉頭都係一間幾 "地道" 既美容院.佢地同我地傾既唔係網頁咁簡單,而係幫成間公司做 branding.老細係一個穩健派,對於看似浮誇既 branding 唔係好在意,不過我就好 buy branding 呢套,因為可以令我地走出 "地道" 既框框,令客人覺得我地更有規模同埋更有質素,咁先至可以 upgrade 客戶群,前途一片光明嘛.
基於多方面既因素,我用左好多時間瞭解果間公司,佢地既 profile其實真係好堅.之後仲用左好多時間說服老細用佢地既 plan,因為唔係咁多間公司願意投放資源比一間中小企做 branding 的.努力過後就開始合作勒.合作期間,互有火花,不過我都仲做到中間人,令老細多 d 接受新事物,同埋令設計公司果邊唔好 push 我地行得太快,因為中小企行得快會 pk 得仲快.要攪 branding 都要有 plan,並唔係一刀切改哂所有野嘛.
一年過後,我地公司響市場上升格了,吸引左好多其他公司招我地做合作伙伴,甚至有 d 幾 ok 既 design house 都黎搵我地,響 branding 上既功夫一定冇白費.不過由於有其他 design house 黎搵生意,老細多左選擇同比較,就有意轉搵其他公司做,我地試過比 d 細 job 佢地試,不過都唔係好 match 到我地已經 build up 左既野,所以我都唔建議公司轉設計公司,既然有一間合作得好好既,無講走去博大細嘛.
有睇趕客系列既朋友都知道,我地用緊既設計公司同地關係破裂了,其實我真係好唔開心.因為係我一手排除萬難推薦佢地,又係一手推開佢既競爭對手,為既就係一段良好合作關係.作為客戶既一方,我諗我都算係撐到佢盡.不過佢唔願意既,我撐佢又點丫,最後都係咁…
破裂左既唔單止係生意關係,唔知佢明唔明白呢?
修辭的藝術
錯
係人都唔鍾意比人話佢錯,如果你真係見到有人做錯左又想話比佢知,千萬唔好話︰『你錯了!』比著係你都唔 like 啦.可以改為︰『唔知 xxxx 會唔會好 d 呢?』當中既 xxxx 係一個解決方案,即係唔好兜口兜面話人錯,而係指出改善既方式,咁人地聽落會順耳好多,同埋覺得你有建設性,唔會只係識得話人錯咁乞人憎.
缺點
人人都有缺點,見到人地有缺點唔駛好似發現新大陸咁篤人出黎既.反而,當你見到人地缺點時,第一個要反省既係自己.係呀,係自己呀.因為人人都有優點同埋缺點,點解你最先睇到人地既唔係優點而係缺點呢?只識留意人地缺點既人,係比較負面的.相反,好識留意人地優點既人,正面思想就強得多.下次見到人地有缺點,先唔好走去提點人地,自己反省下先啦~ XD
問題
同錯一樣,冇人鍾意比人話有問題的.處理方法一樣,唔好指人地個問題出黎,先諗下呢個問題有咩解決方式,之後直接提議出黎,同埋問下人地︰『咁會唔會好 D?』,效果會討好好多.
基於舉一反三既道理,同埋呢度既讀者質素高既關係,都唔需要詳述太多其他相關字眼.仲有一句金句︰已所不欲,忽施於人.邊 D 說話你唔想人地講你既,就唔好用黎講人,咁就得人喜愛勒.
十五三一
初出茅廬時以為最好數既 sales 就係好 sales,不過做得耐就知咩叫花無百日紅,今日最好數不等於以後都咁好數.所以現時最好數既 sales 不一定係最好既 sales.咁之後又諗勒,係唔係最多客既 sales 就係好 sales 呢?不過到自己儲到好多客既時候就發現呢樣野都唔成立,因為客多只係代表係做得耐未死得,同好唔好係冇關係的.大把老 pat pat 攬住一大班客好似咬老本咁咬,響公司立場都唔算係一個好 sales.好數又唔係,多客又唔算,咁點先至叫做係好 sales 呢?
我有一套衡量方式,不過未必可以放於每一個行業都適用,只係我見過最簡單同埋易明既準則姐.呢個方式主要係衡量銷售人員既工作質素,可以知有幾穩定同埋知要同佢改善邊一部份,咁就可以量化銷售流程勒.點解要咁做呢?就係基於花無百日紅同埋唔想同事只識咬老本,所以用呢一套方式去提升同事工作既穩定性,同埋令同事自己知自己係咩環境,要改善 d 咩同埋需要補充 d 咩.同埋上司都知道同事需要邊方面既協助,可以更有效地達到目標.
呢個方式叫做『十五三一』,相信部份保險營業代表都知道,因為我係 copy from 保險業的.而應用響美容院既理論係︰
每 call 10 個客,就有 5 個會願意試新服務
呢 5 個客入面,就有 3 個會願意聽你講開 plan
呢 3 個客入面,就會有 1 個會比錢你開 plan
結論係︰只要你 call 10 個客,你就會有 1 張單.
網友們會問,有冇咁準呀?
要衡量同事,唔係用 10 個 call 做一個單位,而係要用一整個月既總數黎計算比例,如果同事既比例同呢條 rule 有出入,即係比左 hints 管理層,究竟同事有咩需要協助.
同埋呢條 rule 係玩 bottom up 既,即係要 run 到一條屬於自己公司既 rule,先要訂下公司每月需要搵幾多.唔好答越多越好呢 d 廢話,應該有一個合理既 target 先至 run 到呢條 rule.不如我用一個實例去解釋啦.如果公司一個月想搵 50萬 revenue,而公司內有 5 位 sales,當人人平等,即係每人要做 10 萬數.之後要計平均每張單係幾多錢,例如平均單額係 $5,000,咁同事就要跑 20 張單.
好勒,要有 20 張單,即係要有 60 個客願意聽你 present (10:5:3:1),要有呢 60 個客肯聽你 present,你要搵 100 個客比你見 (10:5:3:1),要有 100 個客比你見,你就要 call 200 個客 (10:5:3:1).所以根據呢個場境,理論上同事每月要 call 200 個客,其中有 100 個會見你,當中又有 60 個會聽你 present,最後有 20 個客願意以平均 $5,000 幫你買野.月尾,順理成章有 $100,000.收工!呵呵呵~
響衡量方面,第一個要知既係,究竟有冇咁多客去 call 先?如果冇,公司首要解決既係︰
1. 擴大客源
2. 提升平均金額
3. 再睇下自己個目標實唔實際
4. 請多 d 人響某 d 行業都 work 既
攪掂左第一樣之後,第二樣要衡量既係,同事有冇 call 齊 200 個客?如果冇,即係同事響呢度做得未夠.咁就要搵出原因再對症下藥幫下佢.好勒,call 足 200 個都冇 100 個客肯見你既,即係電話約客既技巧未得,咁上司就要同佢操下 phone call 啦.到有 100 個客肯見你但係都冇 60 個人肯聽你支笛既,即係瞭解客人未夠,所以客人到呢度就行人止步,咁就要學下如何瞭解客人勒 (呢樣野遲 d 有一篇專題會講).如果有 60 個客聽左你 present 都開唔到 20 張單,明顯係 closing technique 有待磨練.
最後,如果平均單額冇 $5,000,有以下可能性︰
1. 都係 closing 唔掂
2. 搵錯客戶群,搵左班冇錢人
3. set 錯平均金額 (哈哈哈~ 好多人都會犯左都唔知)
如果同事每個月都用呢套方式去衡量自己既銷售流程,一定進步不少,因為知道自己邊一個環節出問題,就可以改善.我認為一個可以穩定地有生意,同埋不斷知自己要改善 d 咩既銷售人員,先至係一個好 sales.唔知大家同唔同意呢?
呢度短短一篇文章係講唔哂十五三一呢條 rule 的,不過可以當係一個引言啦.如果大家有興趣切磋一下呢個課題,請唔好客氣,留個言比我丫.
多多指教!
開會快閃黨
今日去左尖沙咀開每週例會,開左幾粒鐘之後諗住走人,點知見佢仲有野講,終於扮要同 d 同事訓話,閃左.呵呵呵~ 之後尖沙咀既同事仲話我冇義氣,竟然唔留低一齊作戰云云.你估我第一日返工咩,明知老細都係響度重播舊議題,有得閃仲唔閃?之後老細話要問左我既意見先至可以決定喎,好明顯係問左都仲要討論幾粒鐘,所以由得佢自己諗下先.
適逢今日係星期一,可以準時收工,我仲唔把握時機返自己 office 等夠鐘?平時博到幾多點都得,人地有 Happy Friday,我有 Happy Monday,梗係要對自己好 d 啦,如果唔係點頂到星期六呀?我星期六都要返工嘛,叉唔夠電好易玩完~
婚宴
新娘子係我既舊同事,今年只有 23 歲,上年已經註左冊,今年先至補擺喜酒.首先去到既感覺唔多似去左一個婚宴,似係落左 bar,因為一對新人既朋友都係廿來歲,嘻嘻哈哈劈哂酒咁玩,我地一眾老餅入到去都只係坐埋一角等開席.終於等大家打完牌準備開席,一對新人出場時既感覺好攪笑,似玩結婚遊戲多過似真係結婚,因為都唔覺得莊嚴,有少少兒戲,可能我地老餅啦,同 d 後生仔女有代溝都唔定.
到敬酒時仲似落左 bar,成班人起哄一大杯一大杯咁劈,爭在冇左個骰盅姐~ XD 新娘子玩得仲癲過佢老公,我同班同事旁觀時仲諗緊佢地屋企人會唔會唔多高興呢?可能我屋企比較愛面子啦,咩都要好好睇睇,絕對唔會出現呢 d 情況,所以有少少唔慣.席間例牌又有同事問幾時輪到我啦
擺酒,哈哈哈,我結婚都未必會擺酒啦,更何況我都過哂響往婚禮既階段.響我心目中結婚只係一種儀式,兩個人一齊生活開心先至係最緊要.妹妹下年都結婚了,我都開始諗諗係唔係應該去註個冊叫做了左屋企人既心願…
2007年7月7日 星期六
我的第一個人生轉捩點
小學一年級既開課日,小朋友應該係開開心心換上新校服,背上新書包,去一個新環境,認識新朋友,同埋面對迎挑戰.不幸地,我一年級既開課日缺席了,因為我發了三天既高燒,病到迷迷糊糊,第四天終於好轉,終於比別人遲左三日先至接觸新環境.
好記得我第一日返學唔係去課室,因為我都唔知編左去邊一班,所以媽媽同我去左校務處攪清楚手續之後,就比人帶左去一個班房.入到班房,所有人包括老師都用奇異眼光望我,年紀小小既我真係不知所措,老師知道我係呢一班既學生之後,就指我坐埋一二邊.坐好之後,我都唔知老師做緊乜,又唔知上緊咩堂,東張西望想搵個依靠,點知仲比老師鬧我坐唔定.
小息時,全部同學都離開課室,老師喝令我離開課室,我仲以為咁快放學,執埋書包離開左學校.當時我都唔知原來小學有放小息呢回事,又唔知小息要去操場玩,其實基本上都冇人同我玩.好記得當日自己離開學校之後竟然識去外婆家,當時媽媽響外婆家,見我拍門,嚇到佢地要死,即刻帶返我去學校,你話幾笑死人丫.本來呢 d 只係笑話,不過我仲未知道原來呢一日係我六年惡夢既序幕.
同學們見我第一日出現既行徑奇奇怪怪,大家都唔願意同我玩,我諗唔係好多人試過連續六年都比同學杯葛,我係其中一個.最初幾年我好唔開心,唔明白點解比人杯葛,只知道自己係全校最不受歡迎既人,老師同學個個都唔鍾意我.我既世界就只有自己.學校旅行我都係自己一個周圍行,冇人會叫我一齊食野或者一齊玩,老師都冇理我,我就有如一個不相干既人.當時既我好冇自信,行路 dup 低頭,個樣唔出聲都好似喊緊 (你話幾唔討人歡心丫),唔鍾意講野,都有 d 自閉 feel.唔止同學唔鍾意我,連親戚都嫌棄我,有玩有食既活動一概冇我份.你話人生如我,幾咁冇趣哩.當時我只係一個小學生…
小學五年級,我已經響呢種環境生活左五年,呢五年真係好漫長,漫長到我以為我應該要結果.有一日放學後去左爺爺家既天台諗住跳落去,不過當時我太瘦小,唔夠高爬上去,所以死唔去.其實要去死真係需要好大既勇氣,當爬唔上去果一刻,尋死既勇氣即時冇左.隨之而黎既係,我問自己,點解我咁唔受歡迎?連天主都唔要我? (小學係天主教學校,日日唸天主經,以為天主會要我 tim) 年紀小小已經識得怨天尤人,怨唔公平,怨自己命苦.不過怨下怨下,我就諗,點解人地會咁受歡迎既?於是我就不停思索學校內面受歡迎既同學有咩特質,諗下諗下,我好唔忿氣.我唔忿氣受歡迎果個點解唔係我,於是我死唔去既一刻就同自己講,我要人人都鍾意我!
以上全部係事實,我第一個立下既志向唔係做 d 咩,而係要做一個最受歡迎既人.從天台走下樓梯,我開始學笑,學挺直腰骨行路,學望住別人既眼睛,學所有受人歡迎既人要做既野.六年級畢業,我派唔返原校升中學,最初媽媽擔心我失望,其實我不知幾開心,終於離開折磨左我六年既煉獄,可以重新開始,重新做人.
中學既生活比小學開心好多,因為我可以用一個普通學生既身份結識新朋友,不再好似怪物咁生人勿近.雖然我既人際技巧都未係好叻,不過都叫做有班朋友仔,心情一年比一年開朗.終於我於五年級為自己許下的誓言,響我大學一年級開始實現了.讀大學時既我,絕對係萬千寵愛在一身,有新認識既朋友仲以為我係由細比人寵壞既溫室小女孩,有邊個相信我曾經係一個神憎鬼厭既人?我做到了,我成為最受歡迎的人了.
人生既第一個轉捩點,發生響我十歲,某一天放學既天台.呢一日雖然唔記得係幾月幾日,不過,我好多謝天主,因為我唔夠高死唔去,先至為我既人生上左第一堂寶貴的一課.人生既煉歷不斷出現,不過經過呢一役,我對自己充滿信心,因為我證明左比自己睇,我絕對可以改變命運,只要我意志夠堅定,冇人可以阻撓的.
2007年7月6日 星期五
淚水的意義
當時我問︰『你響度做野有冇大家庭既感覺?』語畢,S 同事即刻眼濕濕,仲檸轉面喊起上黎.之後有另一位 Y 同事即時企左出黎同大家講︰『之前我做果份工既時間比較耐,所以大家都可以好似一家人咁,可以好 close.可能等我做得耐 d,就可以有大家庭既感覺.』佢一邊講一邊喊,好大感觸既一句說話.呢個時候,喊緊既 S 同事即時檸返轉頭面向我地,接住講︰『其實呢 d 唔係時間既問題.』言下之意,即係佢地唔係因為唔熟絡而有溝通障礙,而係因為其他野.第 3 位K 同事響呢個時候都已經忍唔住喊左出黎,亦都發表左佢既想法︰『之前我做果間公司,人事太複雜,好多是是非非,令人透不過氣,呢度人雖然少,但係唔會有是非杯葛呢 d 問題.我響舊公司比同事杯葛,覺得好難受,明知提早解約要賠錢,都冇辦法留低,呢度既同事都好好,做野都好開心.』
S 同事一邊抹眼淚一邊講︰『其實響呢度,開到單唔係只係為左錢,都好想有人鼓勵下,比下建議我地,有時個腦實哂都唔知同客人講咩好,自己一個又未必諗到咁多,其實公司既訓練真係幫左我好多,好多時我用返你地教既野去同客講都好成功,如果可以多 d 提點同鼓勵,我地會做得更開心.』響呢一刻,雖然佢地全部都喊都個妝溶哂,但係呢一刻佢地既剖白令我覺得佢地好美麗,一種發自內心的美麗.我都好開心佢地肯講出心中既說話,同埋同事肯定我地既工作,當時我既喜悅係難以形容的.做訓練既人,遇到呢一刻最感動.
之後佢地仲互相道歉,因為平日工作上都有少少磨擦,慢慢變成誤會,大家都趁呢個機會向同事致歉,同樣大家都冰釋前嫌,破涕為笑.呢一刻,我感受到佢地開始願意為呢個大家庭貢獻自己,亦感受到佢地開始互相信任同埋接納.我真心希望每一位同事都視同事如家人一樣,只有互助互愛,先至可以真正發揮出團隊精神,同事先至有歸屬感.
會後,老細同我地幾個管理層開會,佢問我地對呢件事有咩睇法.我既睇法係,終於破冰了,溝通源自信任,今日佢地願意坦誠面對,絕對係好開始.眼淚,真的很有意義.
後記︰
尖沙咀既行政同事,見所有同事都哭成淚人,有 d 手足無措,曾示意店長打圓場,好在店長冇咁做.咁難得佢地願意講心底話,冇理由要阻止佢地的.唔係每一間機構都願意花心思去瞭解員工既需要,唔係每一個地方都容得下赤子之心,既然佢地願意信任,我地又何必打住呢?
今日,令我十分難忘.我更愛呢份工,因為我知道同事都需要我.而且我更印證左我既觀察力,佢地唔出聲唔代表冇意見,只係代表佢地唔願意甚至唔敢發表.佢地唔發表唔代表冇事發生,唔開心日積月累只會白白令同事離開而不知所以,如果我地要同事真正同心協力,就要令佢地工作得開心.今日好彩有個機遇比我解到佢地既心結,可以鞏固一下尖沙咀岌岌可危既境況.呢招兵行險著都幾牙煙,好彩我真係冇評估錯誤,否則呢件事唔會有個令人感動的結果.
再補充一句,老板娘會後都唔知點解同事會喊,呢單野先至最 kick 手.
2007年7月5日 星期四
效率的真相
本來性急既我初初都認為果位同事效率麻麻,不過慢慢體會到,唔係人人都頂得順太遲既決策同埋太短既死線.都係我唔好,寵壞左老細,無論佢既決策有幾遲,只要真係唔好 over 左死線,我就一定攪得掂,久而久之,老細就會 take it for granted.果邊位同事返左工都冇一年,可能佢之前既老細唔駛諗咁耐,都仲有足夠時間比佢完成工作,所以唔多慣我地 "急速" 既節奏.而另一方面,佢仲未識得應付呢 d 情況既藝術.係呀,應付呢 d 情況係有藝術 ga.
舉個例,明知單野既死線係 30 號,我會同老細講死線係 25 號,留返 5 日 buffer,有咩事都有時間救 (最常見係老細 last minute 先至決定到),如果早過死線完成又有 credit,你話幾盞鬼哩.呢 d 招數我常常用,所以老細一定覺得我有效率,因為就算佢好遲先至有決定,我都可以早過死線攪掂,你話幾 fantastic 哩!
打工真係要用腦的,唔係做野要用腦咁簡單,仲要做人方面都要用腦,咁先至命長久嘛.
希望新同事快 d 領會到呢下野啦,我唔方便教佢,因為呢 d 野一教左佢,老細好快就會知道我有呢道板斧,咁佢又會花多 5 日去做決定勒,到時死線就真係要死了.
公平
首先講下薪酬,其實我地同政府都係一樣,做得耐果班都係千禧年之後入職既,當時既人工大家都知唔會高得去邊.不過當時只要唔駛失業都已經還得神落,僱員根本冇討價還價既條件.而家薪酬全面上漲,最近我地請左位同事資歷稍低既叫價都高過店長,經討價後佢既人工都同資深既同事相若,如果呢單野爆左比同事知都幾地震.本來我地都唔想出咁高人工請新同事的,不過之前請左幾個人,壓左佢價之後,佢都係做唔長,因為佢搵到更有財力既僱主,好快就離我地而去.老細為左人手可以穩定 d,唯有出高少少人工,希望 d 同事唔好玩音樂椅,減輕請人同訓練既成本.至於舊人方面,因為我地係中小企,唔係話加就加,好多野要考慮,謬謬然加人工,好有可能令公司出現赤字,所以要做到同工同酬,相信短期內都幾難.
除左薪酬之外,工時都係另一問題.我地做服務業既,唔可能日日都準時收工,如果有客人仲響店內,都唔可以拉閘走人.往往最多時候需要 OT 做埋 d 客既就係資深美容師,因為佢地做得耐,多捧場客,做唔切就迫住要 OT 做埋 d 客.至於新人,夠鐘放工又冇客做既我地都會放佢地走,唔可能因為少數同事 OT 而要全店員工乾等兼硬蝕 OT 錢,所以形成新同事既工時比舊人短.呢 d 情況已經爆緊鑊,因為舊同事會覺得唔公平,人地可以準時走,佢地就要做夜 d,連僅餘既私人時間都剝削埋.
至於賞罰方面勒,正常係要賞罰分明的.不過有時新同事犯錯並唔一定係佢存心犯錯,有機會係佢不知者不罪,咁我地都唔可能下下見到有人犯錯都丙鑊甘既.之但係舊人犯錯,響某程度上都唔係第一次,於是佢地會比我地丙得甘 d,以佢地既理解,我地就係處事不公.讚揚方面更頭痛,新同事做得好當然要讚,因為要 keep 住佢地鐘意呢間公司,先至可以 keep 住佢地唔走.當然讚既野係有得讚先至讚,冇得讚都唔會夾硬黎.舊人就會覺得我地照顧新人,少左照顧佢地.女人始終都係愛比較的,你讚左某某一次,就必須要搵個機會讚另一位某某一次,如果唔係佢地就會覺得我地大細超,你都咪話唔頭痛.
最致命既係,老細對 2 間店都係大細超,我地做管理既要維護公正嚴明既形象就加倍吃力.老細係唔會責怪尖沙咀店既,佢地做成點都好,有冇數都好,都唔會有任何怨言的.不過我地就要負責跑埋尖沙咀唔夠既數,淨係呢點都好難服眾.大家都係打份工出份糧,點解老板娘間店就可以唔駛卒數,而我地就要比老細卒到命都冇?一句能者多勞係開脫唔到的,大家都有眼見,有感受,並唔係你三言兩語可以改變到不公平既印象的.響我果邊既美容師,平日比我卒都已經夠好受啦,跑左自己條數都仲要比人卒,背後既目的就係要做埋人地條數,雖然佣金照收姐,不過條氣唔順丫嘛.比著我做細果陣,跑夠就收工唱 K,絕對唔會因為其他同事冇數就大義凜然咁幫同事跑埋掛?有錢收都係咁話啦,一個半個月就當挑戰下自己姐,個個月都係咁,你當我係 "凱子" 呀?咁跑法,人都癲啦.
公平響我地公司,真係唔存在的.可惜既係,同事真係希望我地公平.
默哀…
2007年7月4日 星期三
跑數生涯
而家管 2 間店,話多唔多,不過都話少唔少.同事跑唔跑數,有時真係唔到你管.跑數既野,都幾自動波,有心有力就會跑,有心冇力就會跑慢 d,冇心既無論有冇力都係冇數的,呢個係做左咁耐銷售既經驗.女仔既優點係細心,不過缺點就係情緒化,呢樣野唔係一句性別岐視可以推搪過去的.事實歸事實,我係女仔都認為女同事係比較情緒化,你唔可以要求佢地日日都有 mood 跑數.
而家雖然係月頭,不過跑數既事都不敢掉以輕心,一個唔覺得就會變左龜兔賽跑入面既兔仔,驕兵必敗嘛.尤其而家老細既 target 越 set 越高,每個月既要求都不斷上升,唔係單靠積極可以解決既狀況,一定要諗下計先至有路行.今日我同店長就度左半日,諗下聽日既例會應該講 d 咩同埋鼓勵 d 同事做咩,萬一月尾條數唔靚仔,我地既責任都唔輕,真係大壓力過自己跑數.不過唔緊要,挑戰自己係我既嗜好,越有難度既野我越鍾意,做到先至顯得我有料到嘛~ 呵呵呵~
男女有別
響我果邊,所有公司既指示都必須執行,如果同事有唔依指示做既,會比我同店長 "處理",即係唔可以亂黎.同埋大家都係女性,唔會有 "憐香惜玉" 既情況,其實都幾地獄.不過同事之間都明白我地係公事公辦,做錯事比我地丙完都唔會有咩反抗情緒,最多都係唔開心一兩日就冇事.久而久之,大家彷彿係一家人咁,有咩事都會有商有量,士氣都幾唔錯 ga,所以條數都幾 ok.
而尖沙咀果邊,好多時老板娘自己做錯野,負責行政既同事又唔敢得罪佢,所以好多手尾要跟.至於同事方面,因為美容師全部都係女仔,作為男同事,有時都唔會好似我地咁丙佢地.當然唔係下下都要丙,不過佢響處理問題時太手軟,導致好多問題越積越大鑊,到爆煲時就一定有人要離開 (都搵替死鬼背黑鑊嘛),所以果邊既生產力唔穩定同埋經常有人事變動.大家做管理既都知道培育人才並不容易,下下培育到一半就走左,你都咪話唔傷.
今日我又發現左尖沙咀有 call 客既問題,就打左電話去比果邊行政同事,問下佢地既工作情況有咩需要我地幫手解決既.問題就講左一大堆勒,又係例牌推莊比老板娘,話佢辦事不力,冇迫 d 細既做野之類.呢 d 藉口聽到我都悶,我就問佢有冇主動指示 d 同事做野,咁就唔駛比老板娘 kick 住.佢好有苦衷咁講︰『你估我唔想咩?你知啦,一同佢 d 細既講,佢就黑起口面覺得我越權,大家響埋同一個地方返工,費事攪到面阻阻啦.』
我都同老板娘共事過,即係我都響尖沙咀返過工,好清楚佢係咩性格.當然出黎社會做事都要顧下人感受啦,不過當事情辦得唔好,老細係唔會怪責佢老婆 ga,只係會怪責我地辦事不力咋.之前我就唔理老板娘既面口,照 order d 細既做野,做得唔好都係照丙,所以我響尖沙咀果幾個月係唔需要煩行政既野.因為老細唔會因為老板娘黑口黑面就炒左我,但係會因為我辦事不力而影響我飯碗.響平衡利害衝突之後,我唯有做一個乞老板娘憎但係老細會照既員工.職場,始終係龍潭虎穴,有時真係唔到你仁慈.
男士響女性多既工作環境,有時真係唔可以做到我咁絕.因為,男左有風度,唔通可以好兇狠咁對待女同事咩?過到自己既心理關口咩?我諗唔係冇,不過唔響我公司姐.
2007年7月3日 星期二
傳媒
OK,打工既只有完成老細既指令,所以都開哂 TURBO 去攪掂盤數再招呼記者.有樣野都幾不滿既,首先佢地遲到一粒鐘,極不尊重我地既約定,之後一入到黎都幾冇禮貌,又嫌我地細,又嫌我地冇酒店咁靚,令到幫手既同事都幾不滿 (我係最不滿果個).呢間報社既名聲都唔係太好,估唔到佢地既記者都咁配合佢地報社既形象,都唔明點解老細會簽呢間報社做鱔稿.
大家都係出黎搵食既,不嬲都係鬥笠高帽,都係第一次見D咁冇社交禮儀既人.唔好以為傳媒有支筆大哂,我都有個扑 (雖然讀者冇佢咁多,不過讀者質素一定比佢高),你可以寫時我都可以.


c: text/html

text:
o係柬埔寨玩完返o黎,休息o左兩日,襯住最後一日假期,我o地去o左行山.因為好多地方都已經行過,諗o黎諗去都唔知行邊好,最後決定再次行去咸口灣.睇番D相,原來第一次去咸田灣已經係10年前嘞!
呢日狀態唔係o甘好,朝早食o左個早餐,搭Van仔去到鑽石山仲嘔添,懷疑係前一日食o左個河粉出事,跟住之後仲好幾日都食唔落o野添呀!
我o地11:45pm o度o係北潭凹起步
望去黃石碼頭
天氣唔多好哩!
12:15pm 去到赤徑
記得之前幾次o黎到赤徑同咸田灣,覺得D兩個地方好靚好靚,唔知點解今次再o黎,完全無o左呢種感覺,或者係天色唔好啦!又或者再加上呢日唔多舒服,所以只係係o甘二影o左D相.
過o左赤徑,上山嘞!
遠望咸田灣
落o左山,遠望蚺蛇尖
行去咸田灣途中
1:45pm 去咸田灣
一心諗住o黎到咸田灣,坐o係士多一邊食餐蛋麵,一邊靜靜欣賞美麗景色,無諗過o黎到咸口灣會好似去o左旺角o甘,超多人,好嘈呀!於是我o地買o左枝o野飲,坐o左去離士多遠遠o既小船o度坐o下休息o下
感覺印象中o既咸田灣已經唔同o左嘞!
2:00pm 離開咸田灣,3:15pm去到赤徑.原本o係咸田灣可以繼續行去西灣,不過呢日狀態唔好,所以決定行番原路去赤徑,坐大飛去黃石碼頭.
赤徑o既大牛同小牛
我o地o黎到赤徑,遇上呢對情侶狗狗,佢o地好似帶路o甘,行一小段路又停一停等埋我o地,跟住又繼續行一小段,跟住又等埋我o地繼續行,直到去到碼頭,要同佢o地分別嘞!
大飛去黃石碼頭,每人$20.
3:45pm去到黃石,跟住就返屋企嘞!

robotstxt: allowed

filter: keep


text:
呢日唔知做乜,可能鼻敏感發作啦!一起身就係o甘打丐嗤流鼻水,跟住成日都係o甘無停過,搞到個人好攰無乜精神,眼又睜唔得大,個眼皮好似就快跌落o黎o甘,真係辛苦嘞!雖然好攰,但係都去o左影相哩!
星期日得半日時間,左諗右諗,諗o左好耐,決定去大潭水務文物徑.好耐好耐之前,同老公都去過大潭水塘,o果時都未有呢條水務文物徑.睇網上o既小冊子,感覺有好多文物景點,但係原來唔係o既,有D其實係一個景點,又將佢拆開做兩三個景o黎睇,有D跟本就睇唔到,又List o係張小冊子o度,睇唔到o既又有乜意思呀!
o係西灣河食完o野,入到去大潭水塘差唔多2:00pm
呢日有太陽,幾好天,好彩記得帶偏光鏡呀!
經過大潭水塘第一座石橋
呢座唔知係第二定第三座石橋嘞!其中有一座無影到,兩座都係唔可以整座o甘影到呀!我諗要坐船先睇到橋身嘞!
過第四座橋之前,有條叉路,轉左去睇文物,之後先再原路出o黎過橋
行無耐,又見有叉路,行斜落o果條就啱嘞!
大潭中水塘水壩,水掣房,水掣房就係講緊壩上面o果舊o野,小冊子將佢拆做兩個景點
o係o度仲可以睇到大潭水塘第四座橋
睇完水壩,就屈番出o黎過第四座橋嘞!
行到o黎呢o度,跟住就係一路上斜,沿路都無乜o野睇
有人企o係碌好型o既樹頭隔離釣魚呀!
高處望落下面
影o下樹葉
沿住斜路行o左十幾廿分鐘,o黎到大潭副水塘
有好多魚仔呀!
有人o係o度釣魚呀!
大潭副水塘水掣房
o係副水塘可以見到大潭上水塘水霸,一陣我o地都會過去呀!
o係副水塘遠望大潭水塘石砌輸水道
跟住再向前行,有個分叉路口,我o地暫時轉左離開文物徑,因為o甘樣行,最終都可以駁番文物徑,但係又可以唔駛行重覆o既路
近睇大潭水塘石砌輸水道
大潭上水塘水霸,水掣房
過o左霸o既另一邊,見有路可以落去
落到去,見到一幅好大好大o既牆哩!
離開水霸,繼續一直向前行,會見到大潭上水塘記錄儀器房.發覺大部份人都唔會沿大霸落o黎,就算落o左o黎,都唔會繼續行,應該好多人都Miss o左睇呢個文物哩!其實我o地落o左霸,都以為前面無路,猶疑緊好唔好繼續行,好彩有行去望o下呀!
大潭上水塘隧道進水口,我o地o係附近周圍搵,都唔見呢個進水口,我估呢個文物應該係o係我o地睇唔到o既地方呀!
放心啦!睇完水塘記錄儀器房之後,係唔駛沿水霸上去o既,沿路一直行,都可以駁番去文物徑o架!
轉番出文物徑,沿路出番去
行o左十幾廿分鐘,去番第一座石橋嘞!無o左太陽背光,個倒影比起o黎o果時更加清,見o甘靚,忍唔住又再影o下
水塘o既倒影好靚呀!
好似個鴨咀哩!
離開大潭水塘,文物徑之旅仲未完o架!近海邊仲有文物睇哩!
途中見到呢棵樹幹長滿好多果果o既樹
o黎到大潭篤原水抽水站
小冊子上面,介紹呢o度有好幾座文物建築,不過可以睇到o既,就只有呢座抽水站
D古蹟o係o西入面,但係外人就唔入得去,小冊子印o左出o黎,不過就無寫到唔可以參觀,其實唔可以睇到o既,列入文物徑,又有乜意思哩!
呢D都係去到睇唔到o既文物建築,o黎到呢o度睇介紹牌,不如o係屋企睇書,上網睇相啦!做乜要行文物徑呀!真係好有問題喎!不過都可以理解o既,香港o既文物可以拆o既都已經拆o左,邊得o黎o甘多文物,唯有格硬堆砌一D出o黎啦!
唔係好肯定呢個係o米小冊子提到o既抽水站煙囪,因為實地遠望見到,同小冊子個地圖位置好似唔係好同
o黎到呢o度無乜o野睇到,出o左去碼頭影o下相
跟住又繼續行文物徑嘞!
遠望抽水站
行o左十幾分鐘,o黎到最後一個景點嘞!
o黎到大潭篤水塘水霸,呢o度仲另外仲有兩個文物,水掣房同大潭篤水塘紀念碑,都無影到添
已經5:00pm多D,天開始黑嘞!真係蠢,應該一開始就行o左呢o度先o麻!浪費o左個藍天哩!記得好耐之前,又係最後行o黎呢o度,又係開始天黑黑呀!
沿樓梯上番去
5:30pm完成呢日o既大潭水務文物徑之行,搭車走嘞!


text:
Friday, August 14, 2009
大熱天時打邊爐
估唔到, 大熱天時連續打咗兩日邊爐.
星期四, farewell同事, 其實之前都講過話同佢地去打邊爐吹下水.點知都未約到, 佢話咁快就話走, 所以呢個打邊爐就變成farewell餐, 去咗銅鑼灣謙記.呢度唔係任點任食, 價錢相對貴, 不過都唔錯, 先有幾種調味俾你混醬, 然後最後叫嘅稻庭烏冬, 加咗落去個番茄牛腩湯底, 索咗d味入去真係一流.
希望marvin真係揾到好環境, 第日繼續揾我地飲飲食食啦! 你知依家 香港office都唔會請人填補空缺,真係買少見少.
星期六, 又係打邊爐, 今次係慶祝「和弦」八月之星生日.去咗牛皇星, 老實講, D service 同環境就差少少, 最初我坐喺度等位未叫嘢食, d伙計會黑面.我地又冇叫刺身船, 好彩都最後佢幫我地攞蛋糕出嚟都有講笑.但係呢度嘅牛肉又真係好好味, 有少少酥, 但係碌完唔好縮.牛柳粒又好冧, 好好味!
我發覺舖頭都有唔少人, 香港人真係好鍾意打邊爐呢!
張貼者: Ugly Duckling 位於 11:25 pm
No comments:
Subscribe to: Post Comments (Atom)


text:
2012年2月14日星期二
蝙蝠盒
今日係情人節,亦都係呢二十年嚟~第一個無小王子爸爸o係身邊嘅情人節.往年情人節小王子爸爸都會送花比我嘅,不過就未必會出街食飯bor,因為情人節一定係度度都無位gar law!今年小王子爸爸送左個粉紅色嘅豬仔Cushion比我做禮物,雖然5係咩昂貴嘅禮物,不過我都好開心.我覺得情人節呢個節日,5係用嚟搵借口"斬對方一筆"嘅~應該係用嚟記念大家重可以o係埋一齊嘅o個份難能可貴.所以o係同小王子爸爸結左婚16年後嘅今日,小王子爸爸重記得o係情人節度要送我一個Cushion,咁已經係無價la~你地話係米?
之前我提過話小王子間新學校好鬼死大間,咁學校校社大都5算出奇,大把學校個校社大la~不過咁,有樣o野就真係5係有幾多間學校會咁,係咩?就係痴住學校同周圍街嘅屋~都比學校買哂!
有d街成條街嘅屋比學校買哂,攪到成條街變左做私人街,認真誇la la~有d屋學校用左嚟做內部辦工嘅地方,有d呢~就幾間拆哂,再起d貨倉嚟放o野,又d就直頭扔空左佢,有好多屋又用嚟租返比老師住,連校長住嘅地方,學校都供應埋.
嘩!呢招絕呀~睇你重點話遲到?
我就曾經見過幾十個老師一齊行返學嘅奇景o勒~
好似我住緊o個條街,左邊除左我住o個間同另外一間屋之外~成條街左邊嘅屋全部都係學校嘅,校長就住o係對面街頭o個間住,我隔離住o個d全部係學校嘅老師,連5係屬於學校o個幾間屋,住o個d細路都係讀呢間學校嘅.
之不過~你地5會明白,住左個先生o係隔離係有幾大壓力gar o勒!點解?嘩~家下你嘅周圍圍住你嘅,全部都係學校d針喎!正所謂"醜事傳千里" ar ma,真係鬧仔都5敢咁太大聲law.
訂閱: 文章 (Atom)


text:
因為阿 Sa 要求,加上聽日係狐細佬生日,所以今日又整蛋糕喇,之前整黎整去都係朱古力,所以今次嘗試整第 2 樣嘢,今次嘅主角係芒果,狐太仲 1 次過整咗 2 個添,1 個係 cheesecake,另 1 個係 mousse cake!
先講個 cheesecake,基本上狐太係跟林 c9 個食譜做架,只係個餅底唔係用消化餅做,用咗海綿蛋糕,另外加咗啲芒果肉喺個芝士餡到,個面又加咗 1 層芒果鏡面,味道好 good,唔太甜,係啲芒果略為酸咗啲,打咗折扣,同埋個海綿蛋糕唔知點解雪完有啲"鞋"身!
食譜:
A - 餅底
海綿蛋糕 1 片
B - 芒果忌廉芝士
淡忌廉 180 毫升
忌廉芝士 185 克
砂糖 45 克
芒果果茸 200 克
魚膠粉 10 克
熱水 80 毫升
芒果(切粒) 2 個
C - 芒果鏡面
芒果啫喱粉 36 克
水 80 克
魚膠粉 5 克
做法:
先製作 A ;之後到 B ,魚膠粉加入熱水再隔水座溶備用,忌廉芝士同糖打至滑身,之後加入芒果果茸打勻,分 2 次加入魚膠水拌勻成芝士漿;打起淡忌廉至 6 成,將芝士漿拌入淡忌廉輕手拌勻,加入芒果粒;再整埋 C ,魚膠粉加入熱水再隔水座溶備用,芒果啫喱粉加水開溶,再加入魚膠粉水;將模圍邊,放入 1 片海綿蛋糕,倒入芒果忌廉芝士加果肉,放入雪櫃雪至凝固;之後取出加入芒果鏡面,繼續雪至完全凝固,最後用芒果粒做裝飾即成!
製成品,芒果芝士蛋糕
至於個 Mango Mousse Cake,狐太就跟上次整 Chocolate Mousse Cake 嘅做法黎做,只係將朱古力轉咗做芒果茸,再加番鏡面同芒果裝飾就搞掂!
製成品,芒果慕絲蛋糕
同個芝士蛋糕一樣,個海綿蛋糕有啲"鞋"身,但係味道都幾唔錯,下次要修飾吓先得!


text:
2013年3月29日 星期五
三傻襲東京 day 4 29/3/2013
嗚嗚⋯張SD card 唔見咗,所以day 4 ,5嘅遊記得番少量大少部相機影,好有王家衛風格嘅相咋!請見諒!
一早起身食完早餐就出發去今個trip另一重點 – 鐵路博物館.鐵路博物館位於崎玉県,但由池袋出發都好方便,只係半個鐘頭嘅車程就到.去到博物館雖然未夠鐘開門,但已經好好人等陣入場.博物館準時10點鐘開門,我哋買咗入場卷入咗場之後就第一時間跑去拎駕駛小火車嘅予約卷(整理卷),但已經去到下晝兩點半,換言知如果我地想玩揸小火車就要等多4個幾鐘.
響哩幾個鐘我地就參觀下日本唔同型號嘅火車,仲坐咗微縮版嘅小火車,大少二少響playground玩到咁上下我哋多開始有d肚餓,所以就響博物館嘅便當店買咗幾個便當,去咗其中一架陳列嘅火車去吃午餐.
d便當其實都幾好味,不過最唔好就係凍嘅,而且分量偏少,價錢都唔平.食完午餐我哋就繼續參觀,周圍行下睇下,終於到2點,我哋就去揸小火車嘅counter買飛,等咗一陣就有得玩喇.小火車嘅控制好簡單,只係控制開車,車速同停車,但對大少嚟請已經好好玩,至於二少⋯都係做乘客算啦.由於我哋有三張整理卷,所以可以俾大少玩多一次,話咁快就玩完,我哋就去咗博物館嘅精品店買咗d紀念品,之後就離開嘞.
下一站完定係去outlet血併,但因為車程問題,再加上大家都已經好攰所以決定取消.我哋先番酒店休息一陣,再去秋葉原𣿬合埋朋友就去食飯,不過想食嗰間餐廳居然話已經唔入客,唯有去和民食算數.
今晚係最後一晚響東京,食完飯已經好夜,但因為覺得硬係未行夠,所以我哋繼續夜遊池袋,行24小時都開嘅藥房同激安店,買夠就番酒店執行理同休息嘞.(day 4 完)
張貼者: jacqueline 於 上午3:10
標籤: 2013-3 三儍襲東京
訂閱: 張貼留言 (Atom)


text:
2010年1月12日 星期二
雪國漫遊 Day 4 2010-01-12
原本諗住今日早d起身,欣賞松島嘅日出,但當然起唔到身啦!瞓醒日頭已經出晒,唯有去食個早餐,再去浸吓溫泉,朝早女湯都係無人,所以我哋可以邊浸 邊映相,舒舒服服浸完就上房執好行李check out嘞!幫我哋 check out嘅亦即係噚日幫我哋 check in,serve 我哋早晚餐嘅三浦先生,永遠笑容滿臉,又醒目又周到,另方面成間酒店又好似得佢一個職員咁,乜都佢做晒,好好笑.臨走前又送咗件玩具俾洛洛,又同洛洛握 手,又送我哋出門口,好nice!
離開松島我哋繼續北上,離開宮城縣到盛岡縣,經過3個幾鐘頭車,到達小岩井農場.停車場泊咗好多架軍車,原來自衛隊派咗批軍人嚟幫手予備雪祭.
冬天嘅小岩井農場其實無乜嘢玩,但都有得睇羊咩咩.不過睇羊咩咩前先要醫肚,去餐廳食個幾好味嘅午餐,再去埋隔離嘅販賣店買行咗陣買cheese cake做宵夜.行咗一陣見個肚有空位,再去牛奶館食個香滑軟雪糕.
食完雪糕就行去羊館睇羊咩咩,再周圍行吓映吓相,見時間唔早,就要上車起程去乳頭溫泉鄉.
車 程比予計嘅長,去到鶴之湯個天已經黑齊,而且非常大雪,去辦事處登記咗就入房.我哋今晚住嘅係好難預約到,有三百幾年歷史嘅本陣.房間好古色古香,仲有個 火爐,火爐唔止用嚟裝飾,仲有實際用途,好似而家咁就燒緊魚嘞.由於我哋未住過d咁古老嘅溫泉旅館,所以覺得每一樣嘢都好特別,不停映相留念,映咗一輪係 時候開飯啦!
今晚響房裏面食,燒緊嘅魚岩亦係我哋今晚嘅主菜,職員預備好飯菜,教我哋燒魚嘅方法就離開.燒好嘅岩魚好鮮甜,再加上大家圍住火爐食秋田鄉土料理另有一番風味.食飽就由職員幫我哋收拾好,舖好床舖.
房間無電視,飯後最佳節目莫過於浸溫泉,我哋先去內湯沖乾淨涼,浸熱個身,再出露天混浴.由於天氣眞係好凍,我哋快手快腳除咗衫圍住毛巾就走出室 外,理不得有無走光就跳落水,匯合已經落咗水嘅爹爹同姑丈.溫泉水由於天氣太凍嘅關係,一d都唔熱,但d水真係奶白色,好滑,洛洛仲叫佢做奶奶溫泉.我哋 一路浸住"奶奶溫泉",一路賞雪,一路傾計.雪越落越大,我哋驚洛洛冷親,就上水返房食宵夜瞓覺啦!
張貼者: jacqueline 於 上午7:17
標籤: 2010 雪國漫遊
訂閱: 張貼留言 (Atom)


text:
2010年1月15日 星期五
雪國漫遊 Day 7 2010-01-15
行完見有d肚餓,就響市場度食拉麵,吖!又幾好味喎, 總算唔係空手而回.
下一站係青森產物館,呢座A字型建築物地下賣手信, 二樓係展望台同展覽廳.一入去已經俾蘋果批嘅香味吸引住, 買咗個嚟食,香味同賣相都好吸引,但食落普通, 食完再上二樓參觀映相, 走之前再响地下買咗d蘋果片做手信同食咗個蘋果雪糕.
由於由青森市去不老不死溫泉嘅車程頗長,原定去自然公園ねぶたの里嘅行程決定取消,直接揸車入去不老不死溫泉. 上車無耐我哋就開始小睡,瞓醒已經離開市區, 周圍風景已經變成鄉郊,而且仲開始有太陽,見到籃天白雲, 仲見到好靚嘅"耶穌光"!
經過4個幾鐘頭車程終於到達不老不死溫泉,check in 完就可以上房,行李再由職員送上.間房都幾大,仲面向海, 風景幾好.放好行李食咗小小嘢(我哋未食晏)換好衫就去浸溫泉. 不老不死溫泉嘅賣點係金黄色嘅泉水同响海邊嘅浴場,但 由於天氣太凍,只有男士們去浸露天,我同洛洛就浸室內. 溫泉水好熱,好大陣鐵銹味,浸完一定要沖身, 如果唔係會染到皮膚變黃色,不過溫泉水尚算滑溜. 浸完出去已經見到兩位男仕浸完溫泉等緊我哋. 佢哋話露天溫泉係就係好好feel,但要冒住大風雪行去浸( 雖然已經响內湯浸熱個身),d水又唔熱,好易凍到肺炎, 所以浸咗一陣就頂唔順返內湯再浸過.期望遲吓秋天再嚟過浸過.
浸完溫泉返房抖陣就食晚餐,晚餐安排咗响個式室進食, 可以坐得隨便d.今晚係食海鮮會席料理,都幾豐富同幾好味, 食完就番房休息嘞.
張貼者: jacqueline 於 上午7:36
標籤: 2010 雪國漫遊
訂閱: 張貼留言 (Atom)


text:
2010年12月5日 星期日
Ahava Intensive Hydration Mask
自從我認識到ahava 這個品牌後,我機乎佢所有的產品都試過,因為自己覺得佢幾適合我的皮膚,而且價錢亦很大眾化!
今次用左Ahava Intensive Hydration Mask,這個mask 都幾方便,如果太攰唔想洗左去,亦都可以敷過夜,個mask 個質地係好creamy比較杰身,但都好容易推開,敷左上面好快比皮膚吸收,當皮膚吸收了這個mask,mask 的顏色會轉為透明,而面上會有一層油份覆蓋著,所以我很喜歡用這個mask,不論敷過夜又好,沖涼時敷都好,敷完之後皮膚的狀態好了很多!
Mannings Concealer+Touch Up Bursh
之前起討論區見到有人話萬寧牌化妝掃將會停產,而現在購買可仲會有7折,折左都係個幾蚊,所以都唔理得佢好唔好用買左佢返屋企先.
終於都試用左,我自己覺得佢個掃頭太細同埋D 我都有少少硬,如果要化一D 好細緻的位用佢就會幾好,但係如果用來遮黑眼圈,咁搽到天光都未搽完!
天馬快餐
早排見"為食一條街" 少年食神介紹屋企樓下的一間快餐店~天馬快餐,其實我住左起度咁多年只係幫襯過一次,因為平時見佢無乜人入去買野食,所以咁多年來我只係買過一次飯盒,今日再慕名而至,見店內雖然間多了很多人買外賣,平時我路過係完全唔覺有人食野.
今日本來只係想用晒個散子包入面的散子,咁岩路過天馬快餐,見少年食神又介紹過,所以唸住入去買個漢堡包食順便用晒d 散子嘛!平時都唔覺有咁多人買野食,今日竟然要等10mins 先至可以買到我個下午茶餐.可能大家都係因為少年食神介紹過而再去幫襯啩!天馬快餐的飯盒真係好平,平到你唔信,一個飯盒都只係$20-$25.起領匯瘋狂加租後這間快餐店仍可生存,相信佢一定有佢的生存空間罷.
我見少年食神介紹漢堡包,所以我叫左一個古法漢堡包,薯條餐包飲品都只係$20.真係好平,好抵食!
少年食神真係無介紹錯,天馬快餐個羅宋湯真係勁好飲,料又多,又夠辣,我自己覺得仲好味過皇后個羅宋湯~~
古法漢堡飽入面個塊漢堡並非好似麥記個漢堡扒,一食入口就可以感受到塊漢堡扒係手豚的,很有咬感呀~~
古法漢堡飽+薯條
雖然個漢堡飽個外型就唔討好,但好有口感真係唔錯o家!
平時個d 漢堡飽多數都係用茄醬,但係這個古法漢堡飽係用沙律醬的
就咁睇這個羅宋湯無乜特別,但係攪下佢原來好多料的
勁多料的羅宋湯
2010年12月4日 星期六
C85~露珠
自從拎晒D 紫羅蘭返屋企,我每日都要將佢地搬來搬去,因為怕晒親佢地又怕熱親佢地,岩岩無意中比我見到C85有一塊葉有小水點,我當然即時抺乾佢,因為紫羅蘭的葉片遇到會枯的,但係抺乾其中一塊葉後,我再望到原來好多塊葉都有小水珠,相信這些都要露珠,唔通盤紫羅蘭熱得濟?
我相信熱得濟的機會都幾大,因為有一個花蕾枯左,之前起公司種都好好地,估唔到返到屋企只係幾日就枯左,真係好擔心佢地,夏天個陣都唔知點算好!
2010年12月3日 星期五
-_-"偷走
不經不覺已經去過好多間公司做野,今次有機會可以要到一間大的公司,初時以為這類型的大公司應該係好有系統,但經過我這幾天我發現原來唔係,反而細公司會的鑑察及人事關係會更加好,而且可以學到的東西會比大公司學得更多.回想返我由出來工作開始,我真的很幸運,一直的工作都很順利,從來沒有遇到任合的攔阻.
今日已經係第三日,雖然公司有好多好多ge 人,每日都會起我後面行來行去,但係都無唸過會去認識任何的同事,只係想每日靜悄悄咁完成手上的工作放工.今日Clara一朝早就同我講叫我今日要OT,佢地所講ge OT 係每日放11點,而我返了3日工每日都容許自己8點離開.
其實真係好難想像一間咁大間ge 公司,竟然沒有任何的control,就連d 單ge approval 都係好求其,只要有人簽名就過,其實簽名個個人都唔知係邊個,我試圖對佢地個signature specimen,但係根本上都對唔到,於是我就問我個同事,佢只係答我其實對唔到,因為每個brand approve 個個都未別一定要係department head,咁我又問你點入單呀,佢話無家求其見到上面有個名佢就過張單.我話無人check 家?佢話ar 姐唔睇家,總知我地唔好入錯就得,天呀!呢d 就係大公司...
ar 姐話佢下星期放假,要交低d 野比我下星期完成,但係好奇怪,今日成日都有時間為何唔比我要放工先至比呢?初時我都係唸因為佢要教我做,所以要到放工先至有時間講,但我見到7:30pm左右佢都無比野我,加上我又只係返左幾日工,根本都幫唔到手,所以我走埋去問佢要交低d 乜比我下星期做,原來係要我去set 個 control file.
佢話左比我知佢個要求,然後就比左7個box file 我叫我自己睇,仲同我講佢放完假返嚟要見到我個report,之後又同我講隨左做這個job 仲要幫我下面個同事入單,我一聽到佢咁講,我即時反應係我做唔到咁多野,我話我下星期都放兩日假,無可能完成咁多工作,ar 姐即時黑面話我唔理,總然之佢放完假返嚟要見到我份report,同埋要我學識佢地個a/c system喎,我真係O晒咀.因為不滿,所以我8:10pm就襯ar 姐行開左偷偷地放工.
今日斷正比ar 姐見到我同佢唔like 個黨人傾計,其實我真係好難做家,佢唔like 個黨人其中一個係跟我家,咁少不免工作上都會接觸,咁自不然會講下無聊野,而這個同事基本上日日都講佢起這間公司有幾慘,其實我到e+都未知邊個係好人,邊個係壞人.而我自己就覺得ar 姐應該係壞人.
今日我個同事同我講,佢話尋日遞信resign,ar 姐留佢仲有少少威脅佢,話如果佢堅持要走,佢會起reference letter 度寫衰佢,仲話佢係fresh封reference letter會有幾衰寫幾衰.個同事好慘咁被迫留底,其實我自己起度唸,今日ar 姐可以咁同佢講,將來佢真係要走ar 姐咪一樣可以用這個手法對佢...佢講講下ar 姐行埋位見到我地講緊野就衝埋嚟,黑住面問我地做緊乜...唉,搞到我e+返工好似坐監緊...
初時又話我知只係做某些工作,今日就變到我乜都要學識,雖然話就話唔駛我做,但係就要我去學,好老實你叫得我去學,好難想像將來你唔叫我做囉,今日連print cheque 都要我去學,天呀!print 張cheque 叫下面d 人做咪得囉,叫我學嚟做乜喎.
Pekkle ~ 7-11 stamp
2010年12月2日 星期四
???
第二日啦!今朝一返到公司成張枱都鋪滿左invoice,今日第一個工作就係數invoice,只係經過一個晚上我將枱已經放左接近一千張invoice,真係估佢唔到,只係過左一個晚上就有成千張單,好在d 單暫時都未係比我做,因為每個同事會負責幾個expense,加上月頭都無人得閒理我.
數完單就做d 無聊的工作,終於都開始明白為何這間公司的人要超嚴重OT,要工作有效率,用個套功具真係好重要,佢地係用緊一套好原始的accounting system,好多voucher 都要copy & paste,但係銷一不慎,copy & paste貼得唔好,又或者可以打字個位貼d 字上去長得濟,其餘個d a/c code 就會無晒,一條voucher 講緊幾百行,貼得唔好又要重新貼過,我今日就係起度貼個幾百行ge voucher,重重覆覆咁貼左都唔知幾多次,真係入要人都忟!
print 張voucher 都麻煩過人,要去好多個畫面禁好多個掣先至可以print 到voucher,我相信最浪費時間係因為個accounting system...佢地入voucher 都麻鬼煩過人家,真係估佢唔到囉,一個account code 竟然可以有20個數字,最慘ge係要經過一大輪的動作先至可以組合到個account code 起佢個system 度,打左呢一串20個數字ge account code 係完全睇唔到呢組數字個account nature,所以入左成日野其實都唔知自己做緊d 乜,只係覺得自己起到玩剪貼遊戲罷!
經過尋日個llucnh 後我慢慢開始學習留意身邊d 同事,這刻唔知邊個係忠,邊個係奸,如果有得揀我只係想起一個和平的地方工作.
既然有這個機會,或者真係要開始細看人的謀略,如何去謀算人,攻心計的策略,留意左成日都係覺得d 人虛偽 (明明ar 姐&個黨人大家都唔like 大家,但又會扮關心對心,又會有講有笑咁,佢地唔講都唔知佢地有心病,但你地話晒比我知,我又覺得你地奇奇怪怪咁,唉!),或者好似d人咁講商場如戰場,對人好即係對自己唔住啩...我留意左成日都覺得自己唔係哩方面D 材料,因為都分唔清邊個係好人,邊個係壞人.
點解咁講,尋日ar 姐明明同我講黨魁離開後會對付佢d 黨員,但係今日黨員同我講話忍唔到ar 姐今日會resign,又同我講叫我唔好話比其他人知.到佢遞完信ar 姐又話留佢,真係呢好難明白個中的計謀,ar 姐又同我講會對付佢但又留佢,都唔知係咩事!個班人又猛起我面前數ar 姐,真係聽得多人都癲!算罷...反正我性格上咁單純,都應該分唔到邊個係好人/壞人,所以忍到就忍,忍唔到就離開,反正都唔care...
訂閱: 文章 (Atom)


text:
婚後第二正常主日- 返教會﹐ 又係陳牧教主日學.又係好正.同老公講係上完陳牧﹐羅伯﹐彼得李教既主日學之後﹐真的覺得自己應該接埋﹐好好進修先可以再教.
- 之後崇拜﹐第一次係聖餐先後講道.個人覺得甘樣好D﹐不用大家心急地聖餐.今日羅伯講道﹐講 ﹐ 又係好好﹐個outline 又係要keep 啦.不過﹐個人好想知幾時會錄返音.我諗要同區生反映下.
- 之後無係出面食飯啦﹐ 因為想早D返來執下野﹐加上又有生炒牛肉飯.係亞媽度拎返個鏡﹐返到屋企reheat 番d 飯.老公想食公仔麵﹐於是加多個餐蛋麵!之後剪下coupon, 洗床單.跟住出去﹐還車比亞媽.去買高檔買左少少野﹐去埋Bed Bath and Beyond, 買返D煮食用品 (salad spinner, 刀仔, 新味 tic tac, etc.). 又去埋Crate and Barrel 睇野.
- 返來﹐我defrost 既雞仔得啦! 老公做野﹐我就兩雞兩味, 一係自己整開既﹐ salt, pepper, olive oil, rosemary, 塞D garlic 係個雞肚﹐下面放D potato, carrot, shallot.一係跟包裝既食譜﹐
2 tablespoons honey
2 tablespoons olive oil
1 tablespoon soy sauce
1 tablespoon minced ginger
少少 pepper
老公話兩個都好食.


text:
開開心心星期六星期六﹐Ga Ja 同仔仔去左舊城自助餐食brunch.
本來﹐仔仔想去vampire, 但係大家都無去過舊城﹐又想去Best Buy 睇野﹐於是去左果度.相當唔錯﹐雖然GJ 食完第一碟已經飽﹐但係無幾可同亞周渝民食飯﹐佢重請我添﹐傾下食下﹐都食多左碟Mongolian BBQ.
一路講既時候﹐發現原來仔仔去過AC既Borgota Buffets, 話好正好正﹐咩都有得食﹐但係就唔平﹐dinner 要 $26.95﹐同東王朝甘既價.甘近D既.但係仔仔就話好奇怪﹐somehow係個buffet度係無洗手間既﹐要出返casino先有.我同個friend 講返﹐大家都好唔明﹐甘如果出左去﹐係唔係唔返得入去? 甘俾左錢﹐拎住張單都唔得? 如果唔得﹐唔通怕D人換過另外一個人入去再大食一餐? 有洗手間﹐唔通D人就會食多好多野?
食完野﹐本來要drop off D 相俾攝影師先﹐但係佢係黑房晒緊相﹐未得.於是先去Best Buy, 點知就係parking lot俾我見到好耐無偶然甘遇上既星霸﹐超正﹐立刻衝上去打招呼.估唔到唔係CTown, 都會撞到.仔仔話GJ 好似中左六合彩甘開心.無計啦﹐亞星霸係我D friends黎架麻﹐無約又見到﹐唔開心先奇啦.


text:
第四天(續)
到達博多站已經十點幾,正常黎講日本好多商場﹑餐廳係呢個時候已經收晒鋪啦,不過係博多呢道就唔怕夜晚搵唔到野食,因為博多有好多「屋台」專門係夜晚經營,有特色之餘仲有野食,襯最後一晚要去屋台體驗一下
離開博多站,沿「はかた駅前通り」向中洲川方向行
我相信中洲都係一個夜生活豐富既地方,因為呢道幾條街都見到好多「無料案内所」,仲有好多人企係街tim
行左20分鐘終於黎到河邊啦
福岡好多地方都可以搵到屋台,無論博多或者天神等等地方都可以搵到,而我就選擇左位於河邊「那珂川通り」,比較近火車站同hostel既屋台,位置就係春吉橋旁邊,好易搵
呢啲就係屋台啦,類似香港舊式大排檔
有咁多檔我都唔知點揀好,見到有檔有拉麵食我有坐落去啦(其實差唔多檔檔都有拉麵食);除左拉麵之外,呢檔仲有關東煮,見旁邊日本人一路食關東煮一路飲啤酒傾計超開心
睇到師傅煮野食
餐牌全部都係日文字唔識睇,所以都係叫拉麵算啦,哈哈;呢碗拉麵可能未必有出名既拉麵店咁好食,不過同香港比已經好好多啦,最重要既係係呢道食野比起店鋪更加有風味呢
好快食完野我都唔阻住人地個位,影多張相走人(有人V字手,哈哈)
好多當地人都鐘意係屋台食野;而屋台雖然係大排檔型式,但環境又好乾淨企理,去到博多一定要試試呢啲咁特別既屋台
係時候返去hostel啦
離開大街行去hostel,夜晚十一點幾已經好靜,人都唔多個
返到來已經好夜,hostel已經關門,好彩一早check in左
6人房只住左3個人,你都有自己位訓啦,哈哈
第五天
訓到八點起身lu,今日天氣都唔錯
Hostel樓高兩層,但就只有四間房,我住係二樓(3F)
今次呢間hostel係我係九州住過既三間hostel之中最好既一間,所有設施都又新又乾淨
有人煮緊早餐,一樓全層都聞到香味
九點check out離開「中今民宿/Guest House Nakaima」
Hostel位於民居之中,外面環境都幾好架
Hostel旁邊就係「櫛田神社」,上次夜晚來睇燈會睇得唔係咁清楚,今日見有時間再入黎睇清楚啲先
入面環境好靚
唔知呢個係唔係求籤呢?
一早已經有善信參拜緊啦
屋頂感覺上好似武士帽
山笠
行完櫛田神社之後繼續上路,向博多站方向前進
竟然見到hoste都有賣廣告
路過一間郵局,即刻入去買郵票同明信片,不過今次行程時間緊迫,所以都冇咩時間寫明信片比朋友,越來越懶...
日本啲atm睇落好複雜
路過一間寺廟想入去睇睇,不過呢道原來係唔對外開放,只可以企係牆壁之外偷偷地望入去
話咁快又再次返到博多站,呢五日旅程日日都會來到呢道,已經唔知黎過幾多次,不過今次將會係呢個九州之旅最後一次
日本麥當勞比香港貴唔少,今次就唔食啦,而且以前已經食過,哈哈^^
商場十點先開門,大家企定定係門口等,我都係其中一份子,一齊等左兩分鐘
一開門大家都趕住入去
岩岩開門商場仲係冇咩人,我唔理咁多一口氣衝上去上面
咁早黎到呢道就係想去Pokémon Centre,因為我要買公仔比妹妹ma;除左買公仔之外仲忍唔住買左唔少其他野,冇計啦由細到大都鐘意寵物小精靈,不過呢間比大阪個間細好多,貨品選擇都少好多
讀中學時好鐘意係學校玩Pokémon Card,呢個熱潮已經冇左好耐冇人再玩lu,估唔到事隔咁多年都仲有Pokémon Card存在,不過就已經唔記得點玩啦
係博多買完野就坐100円巴士去天神繼續買,今日冇特別地方去,最重要係把握最後少少時間買野,旁晚就要坐飛機返香港lu
巴士司機都係咁型
天神呢啲大商場就唔岩我行,我想搵藥店同超級市場
成功搵到間免稅藥店,睇定先一陣食完野先買
行多兩行已經十二點,要搵地方食午餐;難得黎到博多緊係要試試博多出名既「一蘭拉麵」,我相信應該好食過香港分店;之前香港一蘭新開時唔知要排幾多個鐘先有得食,呢道完全唔洗排隊
一蘭座位當然係出名既自修室位啦,岩晒我呢啲一個人而且又係自閉既食客
入一蘭時先係自動售票機買好野食,然後會獲派一張表格自己填寫拉麵配搭
食緊都可以中途加野食,只要按枱面個鐘就得
拉麵到啦!天神呢間一蘭分店好特別,拉麵唔係用碗裝,而係用一個盒裝住
呢個就係傳說中既一蘭拉麵!
拉麵送到後簾亦都關好,可以靜靜地慢慢食
一蘭拉麵湯底比起其他我食過既拉麵濃好多,今次飲唔晒佢啦,真係好浪費...呢道既拉麵當然好食啦,不過如果要數呢五日我食過既五碗拉麵,我覺得一風堂係最好食最岩我口味,一蘭要排第二啦,sorry
食飽就出來行下,算便搵下邊道有超級市場
年輪蛋糕睇落好吸引!
行行下先見到原來一蘭旁邊就有一間免稅藥妝店,而且價錢仲比較平;後來返到香港先知道呢間藥妝店係網上好多人推薦,因為佢賣既野比起好多地方都平而且仲係免稅tim,好彩咁岩比我遇到咋
呢種感冒藥賣1000円咋!點解咁平既!?記得五年前係東京見過係賣1880円!之前見人係東京買要2500円!福岡竟然平咁多!?我覺得呢款感冒藥幾好架,比起香港食開個啲有效,不過都係要奉勸大家有唔舒服睇醫生好啲,自己買藥食始終有危險性
買完藥就去超級市場shopping
最後都係買左呢個返屋企,太好食啦
今日係賣五層漢堡既大日子,仲咁岩比我見到有得賣!不過我一個人就唔去挑戰咁大個包,怕一陣飽到行唔郁返屋企,哈哈
行到差唔多時間,今次九州之旅亦都去到尾聲啦,就算有幾唔捨得都係時候回程lu;去到天神地鐵站坐地鐵返機場,第五日終於有機會坐一次福岡地鐵
五個站收260円,日本交通費好貴
福岡去釜山好近,坐船都係大約三個鍾,飛機仲快好多啦,所以係福岡可以見到好多韓國人
車到啦!
十分鐘多少少車程就去到機場,好快
去到機場都仲未可以check in住,因為地鐵只係去到國內線客運大樓咋,國際線大樓係機場另一邊,要再轉接駁巴士去
去到咁岩有車,即刻跳上去先
大約十分鐘車程終於黎到啦
福岡機場有個特別地方,check in前要先係外面排隊,寄倉行李會係呢道先過X光機,再入去櫃台將行李寄倉;我就冇寄倉行李,背囊唔洗係道過X光機,不過都要乖乖地排隊入去
入到去要再排
福岡機場國際航線唔太密,所以呢道人唔多
少少地有幾間商店買野食野
入去lu
機場唔大,一過出境櫃位就係候機大堂
仲有時間可以四周圍行行
呢道有間商店可以買到一盒盒既手信,好多人幫襯,諗諗下發覺今次旅程我好似冇咩點買野bor,咁就係道買左幾盒,自己食又好送比人都得
飛機到啦
坐後排既乘客可以優先上機,坐前排就要排係隊尾啦,咁都唔錯丫可以減少比人頂住既機會;好多人都買到一袋二袋,有啲仲好多袋
今次坐燒賣機
啲乘客實在買得太多野啦,人都未上晒頭頂行李架就full晒,遲上機既乘客要四圍搵位塞行李上去
今次終於有窗口位坐
飛離福岡,短短五日九州之旅亦都畫上句號
旁邊冇人坐,球證都有自己既位置
起飛後空姐們拉起塊布,冇咩特別事都唔出黎lu
因為座位係機翼後上方,所以前面視線比機翼左住大部份...飛飛下見到下面有好多燈光,我仲諗呢道係邊道tim?
再飛前少少先見到原來頭先已經望到自己屋企!我覺得香港夜景點睇都係最靚,哈哈^^
晚上8:15安全返到香港,九州之旅結束啦;係機場見有啲肚餓,買左少少野食再坐巴士返屋企,都係返到自己屋企最舒服
快樂不知時日過,旅行日子一眨眼就過,又要回到現實世界;日本真係一個百去不厭既好地方,有歷史有文化,有美食有美景,仲有好多好人,而且環境仲好乾淨企理,我相信呢啲都係好多人喜歡去日本既原因;今次日本之旅我玩得好開心丫,好幸運每天都遇到好天氣,又去到自己想去既地方,雖然有時候旅程未必盡如人意,但我好享受呢個旅程,享受每一天係日本既日子;好多時旅行過後,呢世人都未必有機會再去同一個地方兩次,但我相信將來總有機會再到日本,再到九州,我一早已經留左有啲九州地方等下次先去架,哈哈^^至於幾時會再去呢?要留待將來先可以答到啦^^


text: 陳冠希(Edison)最近接受英國網媒SHOWstudio嘅訪問,佢又重提8年前係香港發生,轟動一時嘅淫照事件,Edison好老實咁話:「在性這方面,我不認為我錯了!」日前Edison係佢嘅facebook上載咗一張高清嘅近照,超近距離,好多人只留意到佢滿臉雀斑,留言話:「陳冠希老了」,「越來越老」,「好多老人斑」,但原來重點唔係呢張相,係佢最近接受英國網媒SHOWstudio嘅訪問截圖,貼文標明係「Interiew here」.訪問又再重提8年前嘅淫照事件,佢一臉嚴肅咁話:「我深切覺得呢件事嘅發生,係因為我冇確切咁搞清楚自己,就得出好多結論,我冇考慮到整個大環境,只考慮到自己,誤判咗環境,冇尊重我生活和賴以謀生地方嘅文化(指香港).」Edison繼續解釋:「全世界嘅having sex都係閂埋門發生,我唔覺得我係呢個情景下做了任何特別錯誤嘅事,我唯一錯嘅係,在呢個文化背景下處理事件嘅做法,或者咁講係有啲直接,但係在性呢方面,我不認為我錯了.」記者追問佢係咪因為佢係男性,所以大眾係某程度上就假定佢嘅角色就應該更積極主動,就更應該被責備.佢就認為自己係絕對被曲解:「但係我唔覺得大家係想聽我講,大家只係想睇到更爆炸性嘅新聞.」記者追問佢點解覺得大家唔想了解佢嘅另一面,Edison就話:「我覺得大家有可能會認同我嘅想法,但就唔敢公開咁贊同我嘅說話,係內地有一塊浮雲籠罩住人們嘅潛意識,大家都覺得應該保持蟄伏同留係安全圈裏面.佢哋會覺得認同我係非常唔安全,如果為我說話或者聆聽我真的想講嘅說話,彷彿就會出現一個警告標誌或禁入標誌.有趣嘅係,我每次接受訪問,一次又一次咁問同一個問題,就永遠唔問哪個對嘅問題.」如果再回到當年,記者問佢會唔會好勇敢咁話自己無做錯,兼且唔隱退呢?Edison就話,自己經過一段時間思想過當中變化嘅過程,一開始佢認為自己應該堅持住然後說不,但係喺過去嘅8年裏面,起起伏伏咁比佢搵到自己.佢再話:「那件事,2008年,事實上對我產生咗積極嘅影響,實際上將佢我嘅生活變得更好,我覺得呢件係幸事,係我生命中好重面嘅一部份,它將我推入黑暗中,但我又回來了,兼且成長咗!」淫照事件中,Edison身邊有好多朋友都會同佢劃清界線,捨佢而去,記者都好八卦咁問佢,o依家嗰啲朋友有冇返嚟同佢道歉?他撇一撇嘴角,笑住話:「佢哋冇道歉,佢哋只係扮作咩事都無發生過,但我記得佢哋每一個人,再講我都唔係一個容易原諒人嘅人.」佢再講:「當你炙手可熱嘅時候,你會好受歡迎,當初嗰啲人會同我講,我當你係細佬,我就係你啲好姊妹,但當我出事之後,佢地接受傳媒訪問嘅時候會話唔識我......佢哋教曉我很重要嘅一課,就係珍惜真正愛你同留係你身邊嘅人,所以『fxxk them also thank you』.」跟住講到重遇淫照女主角想講乜,Edison就反而有啲遲疑,然後佢話:「我無意中撞過佢哋一兩次,我覺得我哋o依家對大家都好平和,很funny咁係飛機上碰到其中兩個,我完全唔知道會咁,但係大家都覺得咁樣係好爆,又被大肆宣傳.」Edison所提嘅就係張栢芝同鍾欣潼(阿嬌),阿嬌就曾經講過,曾經好似栢芝咁喺飛機上遇到Edison,大家仲要前後咁坐,佢就即刻換拉,而Edison就寫咗一封好長嘅道歉信比佢,當時佢就話:「遲來嘅道歉信好過冇,對我來說都算係一種安慰.」


text:
跳到唔知去左邊, 好難先見到佢地影到相呀
Thursday, December 18, 2014
年度BBQ @白石
11月底,我地又來週年BBQ,上年都係十月尾都去過一次BBQ.上次去大棠郊野公園,環境正又乾淨,不過係傳統式要自備食物既BBQ.今次我地試下新開業既白石燒烤場,其實白石不嬲都有BBQ,不過好似轉過手,聽聞而家呢個主辦單位係新既.勝在唔駛買食物夠方便,去到都有地方可以放下風箏!
呢日都唔算好大風但係個風箏都飛得好高呀
真係好年都唔放一次風箏,難得仲起飛到,個個都想拎下個線碌
玩完風箏再玩埋吹波波
估唔到又吹得幾大噃! 我地一早book左位所以已經留左個帳幕比我地,於是慢慢玩下先開爐都未遲
康然呢個泡真係好長呀!
Ellie都吹到呀
終於埋位了!!好耐係落手落腳燒野食,其實BBQ都幾好玩架,
呢日已經係11月最尾一日但係都仲好熱呀!!
最好味始終係雞翼同腸仔
雖然有帳幕但係只係檔晒,唔係好通風
好彩呢度除左BBQ仲有彈床比細路跳!
好似$20/20分鐘
跳到唔知去左邊, 好難先見到佢地影到相呀
後來Ellie好似比人整到喊,兩個姐姐即刻護航
原來20分鐘係咁跳都真係幾耐架,跳到成身汗
玩完一輪去換雪條,原來係Facebook 既白石fan page checkin就可以換一支紅豆雪條了!我地遇見隻狗仔,三個女仔即刻瘋擁埋去,嚇到狗都驚!!
食免費雪條一人一支!!
其實燒完野食先兩點幾,但係草地已經開始逼爆人,我地另覓地方想再放風箏
於是去左大埔海濱公園,三個一直玩三姊妹.其實妹妮好恨有細妹架,平時係屋企會同我玩'劉姊妹' 次次都係佢扮家姐我扮妹,但係非一般姊妹...因為妹妮會一人分飾兩角做惡家姐蝦完係再扮好家姐呵返你,所以我覺得妹妮有小小變態,將佢既陰暗面表現晒出黎!
不過對住朋友仔當然係個好家姐啦!
點知去到真係有個現成公園比佢地玩,連風箏都劈埋一邊!
附近仲有個小型茶檔有豆腐花賣,正呀!
我地仲玩埋麻鷹捉雞仔至走,呢日都算盡興了!!
Sunday, December 7, 2014
我家有個律師了!
11月29日係舅父德既大日子,因為呢日佢正式宣誓成為律師呀!我地要去高等法院聽佢宣誓.今年年 尾有幾次飲宴,於是幫妹妮添設左條靚裙,及膝長度無咁formal,下次音樂表演都著得!妹妮見到媽me拎出對高踭鞋自己即刻走去試著,頂佢唔順!媽me著37.5, 但係妹妮都著成33號鞋了,好快就會啱著媽me d 鞋喇!佢對媽me d 物件好有記性,有次話鐘意我有個黑色小手袋,係側邊揹,有打斜格仔好似菠蘿d紋既...哦!原來講緊個Chanel -_- 聽完佢咁真係又覺得好笑又覺得難頂
去到Pacific Place,已經佈滿了聖誕裝篩了,場影咁靚順便影多幾幅相先得
好彩呢日著靚d , 去到法院感受莊嚴既氣紛,呢日全部都係宣誓律師既親有影相,有d似大學畢業一樣,大家都好開心!
呢位係幫舅父讀誓詞既律師,原來要做Bar (barrister) 先有假髮戴架.舅父就揀左做Solicitor,所以無假髪.入到庭內,真係同電視既場影好似架!可惜唔準影相,我地聽了每位讀誓詞既律師介紹呢日宣誓既準律師,當中好多都提及個人趣事同經歷,所以唔算太悶.我地呢個session有8位宣誓成為律師,而下一輪就見到有陳荗波個仔.
宣誓儀式一個鐘就完結了,舅父正式由見習律師成為真正既律師了!!
爸B唔知點解好感觸,攬住舅父話佢好叻好乖...可能希望見到妹妮將來都有日可以咁叻呱?!
不過最開心可能都係公公呱,因為我地屋企出左個律師呀!(籍得鼓掌呀!!)我地落到地下,呢個位又係成日係電視見到,但係真係第一次黎咋!
就好似畢業典禮一樣我地就同主角影相,當然小不了全家幅啦!!
舅父都有其他朋友黎觀禮架,不過無影到咋,總之就恭喜舅父!之前半工讀,甚至辭工去左北京大學讀埋個master,真係好有决心同毅力.自問我就無能力做到,希望妹妮大個都有一樣既恆心啦!
影相完畢我地仲去左飲茶,呢日真係直得紀念!
晏晝仲同妹妮攝左場生日會,返到屋企就佈置聖試樹!十二月就到喇,拎出聖誕樹又係時候了
今年多左隻Burger,個傻豬成日呢左係樹底,當係新蒲點!
Burger第一個聖誕節呀
期待聖誕來臨呀!!
Subscribe to: Posts (Atom)


text:
2016年2月20日星期六
週末唔開門
41 則留言:
好似香港咁開半日囉.回覆刪除回覆
我覺得個問題係冇醫生想週末開工.刪除
英國都無得 weekends and bank holidays睇家庭醫生.但醫院有分流,所以都可以應付.回覆刪除回覆
咁報導又冇講有冇做分流喎.刪除
有數據顯示超付荷?回覆刪除回覆
等幾個鐘就證明咗卦.刪除
我附近個間診所星期六都有得睇回覆刪除
我哋周六日都係冇得睇,仲要得幾間醫院有呢啲服務,又要另外收費,唔係太大鑊最好等星期一回覆刪除回覆
咁我呢邊好d d,唔收費的.刪除
我住小鎮診所都會開半日門,不過就貴好多,其它時候便要自求多福!回覆刪除回覆
我度私家醫生都係週末唔開門,週末可以去urgent care clinic或ER,但去邊睇始終都係視乎你嘅保險回覆刪除
想預防流感,可以去藥房打流感疫苗回覆
視乎你嘅保險>>呢個我睇美劇時真係好唔明. 我度有強制醫保係唔使錢的.刪除
哈哈,邊套美劇?呢度啲醫保又真係幾複雜,唔明唔出奇 :p刪除
簡單嚟講,唔同保險公司會推出唔同種類醫保計劃,而每個醫生都會接受好幾種醫保,通常保險公司網站會列出醫生名單話你知邊度可以睇醫生,如果你蒙查查無問清楚無約時間就咁走入間趁所,個接待小姐會問你出示醫保卡,如果佢哋唔接受你嘅醫保,會叫你一係比全費,一係去第二度睇,所以去邊睇始終都係視乎你嘅保險咁解囉
另外就算有醫保,睇醫生都唔係免費㗎,都要比趁金㗎(copayment),趁金幾多又係視乎你嘅保險,通常係幾十蚊,藥都要另計㗎
你度係畫一只得一種醫保計劃?完全免費?
留言又被失蹤啦喂刪除
原來係咁複雜.我度簡單得多.刪除
強制醫保只有一間,正常需要嘅治療都係免費嘅.舉例>洗牙唔包.新o野唔包(好似藥丸形攝影機照腸)唔包.但係有證明你有需要個胸大啲(例如變性),醫保係包嘅.
洗牙唔包?我度係檢查牙齒時洗埋牙㗎刪除
有證明你有需要個胸大啲(例如變性),醫保係包嘅 <-- 但邊個決你有需要變性先?我度好多時就係咁,為咗邊樣係需要邊樣唔需要而令到病人/醫生/保險公司三方面周旋到天昏地暗,我估可能美劇就係講呢啲情況,所以你唔明
例如醫生話你需要做某項化驗,但保險公司覺得唔需要,咁病人想做就自己比全費,有啲人唔憤氣要比咁多錢,又要繼續同醫生或保險公司理論,好煩 :p
留言又再次被失蹤啦喂 :p刪除
我度檢查只係檢查架咋.見有爛都同你補嘅.刪除
醫生決定嘅.醫保公司唔信時會約你去見佢哋指定醫生再check一次.
香港假期急症都係特別多人.回覆刪除
外國人要享受,唔做就唔做!回覆刪除
外國人的work- life balance回覆刪除
王子,我終於update左magnum靚仔比你睇回覆刪除回覆
有靚仔即刻卜去睇.刪除
病要懂得選日子回覆刪除
啲人又好得意,遲唔病早唔病,假期先嚟病...HK都係咁!!回覆刪除
當正的病菌都係一個禮只返五日工. 週六日放假期!!!回覆刪除回覆
又可能週六日放假冇乜人扮病.kakaka刪除
嘩,咁週末唔好病呀!回覆刪除
外國人又邊會想weekend 開工喎回覆刪除
快啲識返個醫生朋友XXD回覆刪除


text:
溝女秘籍:溝女係一門學問,比個溝女技巧你哋睇下,男仔必讀.
如果你係男仔,OK!你有福啦,請細心閱讀以後內容,你會有好多收穫咯.
溝女秘籍以下內容分幾個階段,每個階段都會有本人的真實案例提供參考.
溝女秘籍入門級 初出茅廬
本階段稱為初出茅廬亦即係溝女噶入門級,如果你係高手,可以跳過本階段.
其實,有好多情竇初開,啱啱發育噶男生見到靚女想去溝噶時候,都係怕怕醜醜唔敢出手.
點解會咁呢?今日專家就同你分析哩個問題.首先我想問下你,你怕乜野啊?上去同人講句野有幾咁艱難啊?你打飛機幻想佢噶時候又唔見你怕?呵呵,通常哩個階段噶男生,見到靚女噶時候唔夠膽上去塔爹就得一個原因:就係驚啦.
點解會驚?米就係,驚人無視你,驚人唔彩你,驚人當你係傻仔,驚自己講完之後人地會話你神經病,白痴,低B等等的各種驚,如果長期咁樣噶話,久而久之就會有陰影,變成宅男,仲要係日日幻想女神自己啪啪果只.係米好恐怖啊?係米好像脫離咁樣噶結果啊?係咧,哈哈.
其實,氹女仔有好多種方法,有用物質上噶,亦有用體貼入微噶,有用口才上噶.來來去去係哩幾種.究竟點樣先可以知道自己合適用邊一種呢?我舉個例:
使用物質上的
一般用到物質上噶通常係有錢仔,有計啊,人地有錢,係咁開部差差地噶A7就已經溝到女啦.你唔好係度問,咁有D女唔中意物質上噶,有D女唔會咁現實噶.有就有,不過就好少咯.宜家乜年代啦,咁我問下你啦,你同個有錢仔一起追條女,人地開奧迪,你開架爛奧拓,你估下條女上邊個部車?唉!有時候唔好咁自欺欺人啦,接受現實會使自己過得更好.
使用體貼入微的
其實,哩個方法好唔噶,都唔洗點樣多講啦,溫柔D對人地,多D關心下佢,例如佢突然想去公園玩,你就要霖下,去公園需要帶D乜佢會覺得驚喜,或者需要製造乜浪漫佢會感動,反正一句講曬,你做噶所有野,就係要等佢知道,你對佢有幾咁細心,你對佢有幾咁溫柔,要等佢慢慢習慣依賴你.明白嗎?一般哩個方法就用係比較純情,純真噶女仔度會比較好.點解咁講呢?因為我碰到過用哩種方法噶男仔去追一個思想比較前衛噶女孩,而且佢個對手又係我,最後個男仔慘到咁,就等於條鳩俾只夾斷咗咁.付出好多,卻收不回一點,手都未拖過,就眼白白睇住俾人上咗...哩個...就係方法用錯女人身上的後果了.你地可能會話:扯,遇到你咋,唔係你肯定掂硬噶.用你只腦霖下,連你都睇得上眼噶女仔,同時間係米都有好多人睇上咗,你準備行動噶時候,人地都已經做緊野啦.都係果句:唔好咁自欺欺人啦,接受現實會使自己過得更好.
使用口才的
其實,口才對溝女來講係好重要噶,口才好,可以溝盡天下所有你想溝噶女仔,哈哈.係米好閪誇張呢?而我就係一直用哩個方法.首先你要去了解佢噶愛好,特點,性格,等等各方面.投其所好,傾計過程中,三到五句帶一句笑話,哩度就特別推介色情笑話.例如:
「你平時沖涼沖邊度先噶」佢肯定會話
「咦~哩D問題叫人地點答喔」跟住你又可以講
「冇~我覺得一般D女仔都比較中意發姣可能會洗塊面先咋」
跟住點講?唔洗我教睇現場環境做嘢,可以噶話又兜去下一個色情話題.
「查實你對於婚前性行為有乜睇法啊」無論佢答乜都好你都可以講「我好討厭婚前性行為噶,不過如果你需要,我都會儘量配合噶」等等好多啦...當然你唔好一來就問哩D問題,好仆街噶.你要先同佢傾下計,
慢慢將個話題引入來,話你知啊.同女仔能夠講到色情笑話,食得到噶機會一般高於85%以上.唉,口才哩D野,不能言傳只能意會,自己去多D實淺,千奇唔好怕丑,就算講錯野,都唔好驚青,兜翻轉頭就得噶啦.我試過溝條女,齋靠把口,1日就可以氹到佢開房,仲要開房錢都係佢俾噶.當然有好多因素噶,可能佢都有需要呢.嘻嘻!
總之一句到尾:溝女靠把口,乜都易上手,若冇好口才,不如訓棺材!


text:
今日下午三點到醫院覆診,今次哩個醫生比較後生,所以比我感覺比較輕佻,佢睇一睇個file就話:「之前個醫生offer比你嘅療程須自費HK$24,000.00,而家比多個選擇你,喺每枝針都加新藥,每枝HK$8,000,合共HK$48,000,然後每四日打一枝補血針,每枝HK$800,可以返醫院打,去賽馬會打,或者返屋企自己打都得.」吓!自己打都得??唔係呀嘩!
跟住重講:「其間重有藥要食,加埋晒成個療程比十萬蚊到啦!」吓!十萬??咁我就問佢個效果係咪好啲,副作用係咪少啲,但佢話效果同副作用係一樣,分別係二萬四嘅係歐洲出品,十萬嘅係美國出品.我覺得點解我今日都打第一針,佢哩一刻先比啲咁困惑嘅難題比我喺幾分鐘內決定呀!上次又唔講,咁即係想點呀?
同媽咪商量咗一陣,都係用返原本個plan,因為既然成效同副作用都一樣,咁無充分理由要我比多咁多錢囉!Confirm咗之後,哩位醫生連我個傷口都無檢查就叫我出去等打第一針化療針嘞!喺哩一刻我有啲懷疑佢係咪有佣分咖!
終於喺四點半就開始打針,我真係好驚打針咖!嘩!見到姑娘攞住成盆針藥,我心諗唔會全部係我嘅,但坐埋位時,果然全部都係我咖!嘜唔係一針過咖咩?!醫生幫我打咗六枝針,哩啲針藥好勁呀!一打落去已經感覺到由手臂開始,然後到身體,跟住就走上頭,所以開始覺得有啲暈,打完六枝針後重要吊兩包藥,好似人哋吊盬水咁呀!吊完咗之後重要打多一針!整個過程都要成九個字啊!
而家暫時除咗有少少手腳痺同腰痛,其他都未有啲咩特別嘅反應!但我知道過多幾日嗰啲所謂嘅副作用就會出現,希望到時唔會太差啦!


text:
2013年9月21日
(由於天氣極之惡劣關係,好多情況係影唔到相,所以哩篇會文字記錄多,因為對於自己係好難忘嘅經歷,但如果怕淨係睇字又無相嘅話就可以跳過哩篇唔好睇嘞!)
前篇講到天兔越嚟越迫近台灣南部,當時我哋身在墾丁市內餐廳,雖然話係市內,但四周都喺幾空曠,所以風力都相當大.
導遊們見風雨略略減細就快快地安排我哋返上旅遊巴,向哩日唯一嘅行程海洋生物館進發.而平時海生館閉門時間係下午六點,但當日都提早四點關門.
雖然由餐廳去海生館只係幾個字嘅車程,但車外嘅風雨不斷咁打落旅遊巴上面,其實都幾驚啊!
由於由售票處到展館要行經分幾鐘嘅空曠地方,所以導遊叫我哋準備好雨褸,但佢之前明明話係全部都係室內,好似有少少比佢呃咗!(下圖紅色路線)
之前講過天兔最接近墾丁嘅時間係下就兩點至四點,當時我哋到達時間係一點幾,海生館又係建喺海邊,好似我哋海洋公園咁,四周亦係空曠地方,所以風力相當大.
我哋喺售票處旁派好入場卷,大家著好雨褸,導遊一聲領下沖呀!大家就一齊走出售票處向珊瑚王國館沖過去,但風力相當強勁,我跟本自己控制唔到自己嘅步伐,一時啲風喺正面吹嚟,我完全行唔到,一時又响後面吹嚟,我連企都企唔穩,差啲比風吹跌,好艱辛咁終於可望到珊瑚王國館嘅門口,就喺哩刻,一直喺我前面嘅導遊被風吹跌咗成個人轆咗喺地下,大笨蛋想扶佢起身都無能為力,因為喺強風下我哋無辦法企得好穏,所以出唔到力去扶人,一陣混亂之後終於到咗珊瑚王國館,雖然只有分幾兩分鐘路程,但真係好難忘.
入到室內時,同事們亦喺後面陸續到達,由於好多人都無諗過會咁大風雨,只準備咗遮,而當時遮已經係無用,所以大部份人都係買咗一啲好單薄嘅雨褸,經過哩分幾鐘路程,強風已經將佢哋嘅雨褸吹爛到四分五裂,個個都好似落湯雞,都幾狼狽啊!當然我同大笨蛋有準備一件正規雨褸,所以無事.
其實如果講多嘢睇應該要再由珊瑚王國館行過去世界水域館,不過經頭先一幕,導遊已經強烈見意大家留喺珊瑚館算了.我都係咁諗呀!
因為我之前都去過幾個大型水族館,所以好老實講哩個珊瑚館真係無咩特別,但咁嘅環境嚟就令我不生難忘呀!
哩個魚缸有啲奇怪,竟然放咗啲海鮮壽司模型喺到,表示啲咩呢?好似唔係幾好啊!
雖然無咩特別,不過睇吓啲魚仔游嚟游去都幾開心啊!喺到超慢速欣賞咗個幾鐘之後,就開始諗住返去售票處嗰邊等集合.當時三點幾,比起之前入場更大風大雨,館內好多天花同幕門都漏水,啲記念品店有輕微水浸.
當我哋走到出口處時,暫時封咗,因為有一道玻璃門被強風吹爛咗!眼見佢哋工作人員都束手無策,只係搵兩個人頂住道門,不過情況都幾危險,風實在太大,哩兩位人兄都好似唔係好頂得住.
企咗幾個字,雨勢好似細咗啲,出口亦開返比人離開,於是我同大笨蛋就牽實兩手喺強風下向售票處進發,啲雨喺風勢下打落塊面到好鬼痛呀!
好艱辛咁行到一半,過咗幾條大柱之後,感到啲風突然唔係向一個方向推,好似打轉咁,我同大笨蛋敵不過啲風力,大家都不由自主哋被風吹開咗而且企唔到退咗幾個身位,我當時真係幾驚,因為我已經無力企穏,如果我一跌底一定會被強風吹咗去,後面幾個台灣人見我哋吹散咗都好驚喺到大叫,佢哋就即時抱住身邊幾條大柱,我同大笨蛋只有盡力向前90度彎腰,最後大家都終於拉住大家,定神後再努力向前行,千辛萬苦終於可以返去售票處室內嘅地方,好驚...當時真係好驚,重來未有過嘅經歷.
大家最後都齊齊整整咁返上旅巴,原來大部份人都被強風吹散咗,有位太太亦被吹跌咗,本來重安排返酒店前會去一去恆春古城同老街,但嚟到哩刻,導遊們都已經唔敢再冒險,宣佈邊到都唔去要返酒店.
之前旅遊巴會人齊先離開,不過而家四間一齊行動,一間緊貼住一間嚟行呀!
與此同時,導遊亦都同我哋講航空公司已經取消咗我哋第二日返香港嘅航班,因為天兔打完台灣墾丁之後會直吹向香港,我哋哩次嘅行程係跟住天兔玩遊戲.
返到酒店後,原以為會安排喺酒店食晚飯唔再出去,但哩間酒店竟然話因為之前無預先通知,霎時間做唔到百幾人嘅晚餐,所以我哋都係要出返去市區食晚飯.
大家都好無奈,返房休息一陣,沖個涼後六點又喺大堂集合準備出發,不過當時已經覺得風勢同雨勢都無之前咁恐怖,出去食咗一餐略為豐富嘅晚餐,因為哩餐原本係行程裡面最後嘅晚餐嘛!
食飽飽返上車之後,導遊話由於原定返香港航班取消咗,所以旅行社(香港永安同台灣嘅旅行社)同我哋公司嘅工作人員正不斷聯絡航空公司爭取機會,首先希望可以攞到第二朝十一點幾飛嘅機位,但可能性不高,因為機位一早已經買晒,後補都無可能有百幾個機位咁多,最壞打算係遲一日走,不過為咗方便安排,所以第二日無論天氣好壞都唔會再走墾丁嘅行程,食完早餐後就立刻返高雄,如果有機會可以安排我哋即刻走,無亦都唔擔心,因為佢哋已經訂定高雄嘅酒店,所以我哋係唔使瞓機場.但一切安排都未落實,佢哋要十一點前同航空公司取得最後結果先知點安排.
我唔擔心要遲一日走,但就驚咁多人同時要爭機位,機場一定好混亂,睇新聞都好多要團友嘅機場呆等咖嘛!
返到房本想去三溫暖,但因颱風關係,驚室內玻璃會引至意外所以封閉咗,酒店上網嘅線路被颱風吹壞咗上唔到網,電視接收本來由幾十個台吹到得返三四個台可以睇,墾丁好多電纜亦吹倒,酒店只可以用後備電,所以間房就好似無冷氣供應咁,好彩我一向都唔怕熱啫!
無嘢做其實最好就早抖,但因為要等電話通知第二日嘅安排,所以都唔敢瞓住,唔使十一點,十點已經有電話通知聽日十一點班機我哋上唔到,所以一定要喺高雄滯留一晚,但聽日都要食完早餐九點半返出高雄,因為大家都唔知返出去嘅路面情況,所以都係盡早離開為妙呀!
第二日嘅行程就係喺咁嘅情況下完咗嘞!
續.... 3.0@三天變四天高雄,墾丁追風遊


text:
近視VS老花
如果你曾經試過近視,或者視力越來越模糊(係未配到眼鏡前通常都會有一段日子你捱),你未必會記得呢個世界既真實情況係點,又或者你根本未曾清清楚楚見過呢個世界.
好似我咁,經歷過視力模糊既階段十多年,講出黎都冇人信,我由細細個開始已經知道自己睇野係有兩個焦點架啦.只係得果幾歲人仔,唔識得話講俾大人知,亦都唔知咁係唔正常既.自我有意識起計,我既左眼一向都係濛查查既,所以某程度上係單靠右眼去睇野既.若然偏重使用一只眼,好快呢只眼亦都會有問題,於是近視就係咁黎啦.
又咁啱,當時d大人以為我貪靚先會要求配返副眼鏡,於是就專登整副好核突既我歎.我好記得連埋鏡同框都係廿八蚊.如果一個青少年配唔到一副舒適又美觀既眼鏡,你估佢會唔會成日戴住吖拿?就係咁,我於是就過住「要睇野先戴」既生涯啦.
一路忍受呢副一戴就俾人笑既眼鏡幾年,到畢業之後先自己走去配咗一副稍為好少少既.但始終都係唔習慣戴眼鏡行路,地面同樓梯都好似彎晒咁,好冇安全感,又會暈陀陀.如是者,都配過好幾副眼鏡,可惜冇副舒服.
出黎做野之後,有一晚,公司d呀哥呀姐話拉大隊去配隱形眼鏡咯!於是,我就跟埋佢地一齊去配咗一副啦.第一次戴隱形眼鏡既感覺好奇妙,我真係果一刻先知一切事物既真正樣子,連自己面上的暗瘡都睇得一清二楚.自此以後,我唔再戴眼鏡,亦一路使用隱形眼鏡.
早幾年,自認視力冇得頂既爸爸開始成日話睇野唔清楚,要配老花鏡.我就繼續做我既迷你野,後來我都有試下拎佢副眼鏡黎戴下,發現一個現象:戴咗老花鏡,物件睇落去會比正常視力既人所睇到既大咗;戴咗近視鏡呢,d野就會細粒咗.所以如果一個戴住近視鏡既人話:「嘩!你d野好細呀!」我會有所保留.但如果上述既說話出自一個戴住老花鏡既人口中呢,呢句就係真正既讚賞啦.我親身體驗過架!
因為唔覺得有需要用眼鏡,所以屋企果副士啤鏡都只係一年用得幾次,每次都係因為自己唔記得係浸con果陣放中和葯又或者俾屋企果兩位「唔小心」隊冧咗個眼鏡盒,搞到副con根本成晚冇浸過,唔戴得,間中有一次半次真係只眼發炎,咁就唯有戴副嚇瓜人金絲鏡返工頂住.呢副鏡犀利咯,戴咗就殺氣大啦,冇人敢駁嘴!
雖然,我最近好好彩,都配咗一副既舒適,又唔核突既近視鏡.視光師話:「你仲未駛配老花住,出年啦,或者出年你會再黎搵我既.」我都明白,唔駛用隱形眼鏡會慳返好多買洗眼鏡同保養既錢,而且戴眼鏡都幾方便,隨手一放就可以上床訓覺,但始終都係覺得戴隱形眼鏡舒服好多.
有時,我做完d迷你野,都想睇真d放大咗之後有冇瑕疵架麻,以前就用放大鏡左照右照又或者用相機拍低再zoom大佢黎睇既,後來見爸爸副老花鏡咁方便(佢又係要睇細字先戴既),咪拎黎用下咯.點知就俾佢寸我啦:「自己有老花又唔配眼鏡,好心你就自己配返副啦,成日拎咗我副眼鏡!」


text:
7月21日事隔一星期,一個睛朗的星期一,我影第二輯結婚相,這輯是外景的.早前為决定外景地點我們也花了很多時間研究,我喜歡海邊,又想過去伯大尼,最終决定的地點是石澳石灘同馬灣公園,因為兩個地點出來的景色是完全不同.
09:15去到九龍塘整理造型,我嘅stylist仍然係Peggy,呢個我早知,因為佢上次做第二個造型時提我外景嗰日帶喲鮮花做頭花同手花.係整我個造型同時,Ben就係到揀佢今日嗰兩套男裝,佢走出走入嚟問我意見,最終佢選咗一黑一白的衫.
同Peggy講吓東講吓西,造型就差不多,佢話比我聽今日都係大Sam影,我話佢上次唔係話一定唔會再同我影,但係我當然開心,因為佢同我影個一輯對於我嚟講唔算陌生人,相對地我會自在啲.今日整完個造型己經成十一點幾,本來話十二點出車,結果司機遲最終成十二點半先出車.當我落到門口見到大Sam,我就問佢乜解又係你呀,佢即時同我開玩笑話攪錯咗,佢今日幫第二對新人影相,唔係同我哋,阿Ben 重問佢有冇筒,佢問點解,阿Ben 話我會激到佢嘔血.
今日我同樣帶咗兩個花球一個係白色朱頂蘭配米柳方架連水燭葉長手把,另一個系粉紅邊玫瑰配,白色百子蓮及其它白色綠色碎花配線色鋁線圖案外框.
先去馬灣,陽光非常好,開始影相比起上次,我自覺經比上次好,但係相對大Sam要求,自然又係不停叫我笑好啲,企直啲等等等等.................唔需要一個鐘,經有兩個水人,一個係大Sam嘅助手阿青,另一個就係男主角啦.早知男士化妝都唔要,因為佢不停出汗,好在我早有準備毛巾比佢,如果唔係多多紙巾都唔夠.Peggy 都唔好得好多,佢簡值以阿媽成日比條毛巾比阿Ben抹汗又要幫我keep住個粧,好彩我係一個唔多汗嘅人所以我同佢都冇咁慘.係每次Peggy整個粧時大Sam唔需要, 佢話點整都係咁(因為太熱),快啲比返日人佢影相.影完lower level 啲地方,我哋就行樓梯去觀景台,見鬼邊個叫我去馬灣,又唔話比我聽有樓梯咁大整古,上到去大家即刻坐下 take a break先,然後開始再影.影到咁上下,Ben 走咗去洗手間回來同佢地講洗手間有冷氣,大Sam同阿青即時話要去走個轉. 影完上面落海灘,幾個男人去到海灘遠佢離見到幾個女子即時有嘢講,阿青打燈打到比我哋笑佢唔好掛住望女仔.影完馬灣海灘就影完馬灣影,但係經已四點,本原本要三點走遲咗成個鐘.四點幾去到石澳,我哋又再開始影相,影吓影吓就天黑,終於影完最後一張相經已七點幾,大家都餓,於是乎走咗去買串燒食,我就食唔落,加上我一身衣式唔想落車.返到九龍塘換完衫已九點先走.
8月2日今日約好咗去揀相,啲相較果唔錯,兩批相如我所料外境嗰輯效果好啲,因為啲表情相對第一輯自然啲.室內嗰輯睇見批相就知大Sam 都已經幫我哋out 咗唔少相,因為我上午嗰套係大露背,記得都有影個背面,但係就一張都唔見,最後只係揀咗30張相,其中4張係效果相,而所揀的相都是中午過後影的多.至於外影嗰批相對地我哋可揀嘅相就多好多,當我哋out咗啲表情唔得同唔自在嘅相重有50張有多,跟住再睇咗加咗效果嘅相再重組後都有48張相.因為想輯相靚啲所以空全部入晒兩本相部,其中一比重要係重新再排版,要等到11月至有版睇.晚上給了個電話阿Lo,叫佢幫我同Bosco講聲thankyou,因為佢找了大Sam幫我影相,同埋揀相當日啲sales幫我地改咗個Plan啲item等我地所要啲item平啲.
8日4日今日冇咁忙Lunch 去買了張Thankyou 咭寄給大Sam,多謝他的作品及幫我哋向Peggy 講聲多謝她的照顧,唔知佢地收唔收到.


text:
7月去完日本,都冇時間打返好晒成個行程,出左trip5日,我好似5日都有買自己野,仲買得好開心下,點買法都唔駛多講啦,識我既人都知我係幾short,行程的第4日係私人shopping day,係我帶領底下,我地三姐妹由新宿shop到原宿,d野重到死死下,其實老實d講,係我一個係滂沱大雨下,都買買買,買到遮都冇手開咁滯,係唔係好得人驚呢?如果老公係我身邊,一定會有d唔高興架喇,因為真係成腳濕晒,我都仲可以周圍行,周圍買,好似10年冇去過街咁,以下就係我今次既戰績,一定一定要做好心理準備呀~~~今次比上次買鞋既數目少了,係因為o係香港都買左好多,同埋比人問左我一句,你係唔係一個月都唔會重複d鞋著,所以我就收左手喇
一大堆連自己都唔記得買左d咩既衫,哈哈好多妝物都未開封,尤其係jill stuart collection,我真係好似要黎收藏咁,好多都唔捨得用,只係用左03 e/s,一支lip gloss同埋卸妝油,呢支卸妝油超級好用,乾唔乾淨,同我用開既shiseido一樣,我覺得ok,最重要係,佢比我最愛既kp還要香,呢個item一定會成為入貨hit item,真係超級超級好呀~~
直至今日為止,我都仲係有d未著,死未?全個trip最貴既野,有一條牛記都未著,唔知仲啱唔啱添呀~~~明明都唔係好喜歡belt,不過都買左3條,宜家只係用過一條絲襪,今次只係買左一對(左上),其他係上一次幫家姐買既,佢宜家送左比我,所以我一次過同佢地影相呢兩個袋已經用到有d污jor,成日都話要抹下佢,今時今日都係唔理佢地架有10塊面,或者一日化10次妝都用唔完既妝物


text:
( 11-may-2010 tue )
呢朝一起身有 d 頭痛 好在拎唔到免費報紙 咁樣我可以盡情 "洽" 下 唔係會忍唔住睇報紙呢 ~
今朝好想食出前一丁 不過口感就唔似自己煮嘅丁囉 我都係煮普通嘅丁嘅啫 點解會咁嘅 有包出前一丁味粉比我架喎 唔會係公仔麵啩 ~
番到菇場真係無乜心機 個頭隱隱作痛 仲 feel 到係有排痛果隻 但我唔想食藥囉 ~
Lunch 去對面買星洲炒米番菇場食 諗住食完瞓陣 但瞓唔到呀 ~
本來諗住探媽咪 但最後決定唔去喇 想早 d 番屋企休息 ~
雖然頭痛 但都想煮飯 好似成個星期無食住家飯咁喇 最多煮簡單 d 囉 不過難嘅餸 我都唔識煮啦 哈哈 ~
是日懶餐 - 酸梅麵豉蒸排骨 + 菜心
酸梅麵豉蒸排骨 - 整呢個餸 其一懶 其二想食酸酸辣辣嘅嘢 其三可以帶飯 幾咁好呀 我次次整親排骨都覺得自己好懶咁架 所以同里奧大人講聲唔好意思 要煮咁簡單嘅排骨 嘩 點知佢黎料 笑哂口串爆話 " 算啦 妳舒唔舒服都煮排骨架啦 " 事緣係好耐之前 我影咗好多食譜 寫哂號碼 叫佢抽兩張 點知佢抽完我話呢個難煮果個又煩 再黎過 又話呢個只可以假期先整 就係咁樣 佢以後唔會再抽食譜 話抽完又唔係整 嘥鬼氣喎 呵呵 鬼叫一家之煮係我咩 咁叻你煮丫 哼 ~ 菜心 - $8 斤 買嘅時候無留意 番到屋企浸菜時先知好多條都係有黑色咁 ( 應該係擺得耐 又唔靚啩 唔識形容 ) 搞到要掉咗 1/3 同埋要拻 d "衣" 煩到丫 我仲買咗紅豆沙 諗住食完先煮飯 點知拻咗好耐 里奧大人又上咗車 所以碗紅豆沙最後變咗做飯後甜品 ~
我個頭仲有小小痛 所以里奧大人自己去跑步算喇 我都想郁下 所以熨衫 當做運動真係唔錯架 熨得靚靚又開心 哈哈 ~


text:
牛油餐包 - 唔熱嘅
煙鴨胸沙律 - 無特別
澳洲肉眼牛扒 - 估唔到份量咁多囉 所以我食得好開心呀
龍蝦汁焗海鮮飯 - 我食咗好小咋 因為我唔想食飯呀
咖啡朱古力拖菲 - 原來咖啡加 cream 好滑好好飲架 我真係第一次咁飲呢 因為我以前一見 d cream 就會 "北" 開去唔食架
意大利咖啡芝士餅 - 無特別 同埋太飽 所以食咗一啖就比里奧大人食 lu
( 22-oct-2011 sat )
今朝同里奧大人瞓到 11 點 所以喺屋企煮早餐食喇 ~
本來想行山 但隻腳有 d 痛 都係唔想行 所以里奧大人話近近地行 Mega Box 喎 德福有免費 Shuttle Bus 不過我話搭 van 仔仲方便 ~
12 點幾去到係無咩人 所以好好行 首先去 H & M 睇衫 無咩人行 點試都得 逗留咗差唔多 1 個鐘 好開心大家都有收穫呀 ~
買完嘢里奧大人話餓喇喎 佢一到假期就會好快餓 不過我都好開心架 話哂有胃口食嘢嘛 今次又係去 Ikea 食嘢喇 ~
意式茄醬焗鱈魚柳 - 魚柳好厚肉 同埋又唔漏 又唔腥喎 好味道呢
素菜千層闊麵 - 呢個又好味呀 呢個闊麵本身無味 但配埋蕃茄醬就好好味囉 平時覺得 Ikea 嘅蕃茄醬係無味架
脆炸黃金雞翼 - 我都估到里奧大人實會叫黎食 男人始終覺得有 d 肉食係飽 d 咁嘅
食完有氣有力再行 Ikea 買咗 6 隻碗同 1 隻碟 又買咗張床單 幾條抹手巾 5 個膠盒 我覺得好有新居入伙 feel 呀 ~
之後再去 Jusco 超市掃雪條同薯片 買滿 $300 又可以抽獎同用低價換購禮物 又幾好喎 ~
本來諗住搭免費 Shuttle Bus 但依家唔得啦 拎住 5 大袋嘢 同埋買咗雪條 所以又係搭的士番屋企呢 ~
番到屋企擺好哂 d 嘢就熨衫洗衫 差唔多 7 點就同里奧大人去 Cafe Lagoon 食嘢喇 無期望真係有驚喜喎 又無咩人去食 最鍾意靜靜地 味道又唔錯 份量又大喎 叫咗 2 人餐 有沙律 湯 主菜 飲品 甜品 真係好飽 3 個人食就差唔多 仲有 coupon 送添 所以覺得抵上抵呀 ~


text:
尋晚放工去學瑜珈 所以就約家姐去麥記 share 半個麥香雞 費事 一陣無力拗腰嘛
上瑜珈好開心 因為可以同朋友同家姐一齊玩 之後又可以番屋企食飯 陪下媽咪陪下朱朱咁好開心呢
放咗學同家姐打的番媽咪屋企 一入屋已經有飯食喇
是日飯餐 : 酸甜排骨 + 蒸斑 + 節瓜粉絲豆卜 + 韮菜花芽菜魷魚 + 清補涼湯
食到飽飽又要食生果 咁樣想唔肥都難 因為做完運動超易吸收家嘛
不過媽咪係咁 食小小就以為妳唔舒服 所以唔食 但食得多呢 又覺得妳好鍾意食 成日問駛唔駛幫我買 唔知第時我做人媽咪嘅時候係唔係咁嘅呢
正想 "灘" 喺梳化睇電視時 里奧大人打電話黎 話奶奶突然呼吸困難 急救緊 所以我就 9 秒 9 出門口去醫院 去到時 醫生仲急救緊 所以唔可以入去 感謝神 奶奶叫做過咗危險期 叫做穩定囉
留到 12 點就打的番屋企瞓覺 lu
終於等到喇 就係來自新加坡嘅 blog 友 冰姑 嘅窩心禮物呀 仲有 d 補身湯包比我補身 好感動呢 冰姑 i love u
今朝好攰呀 瞓得唔好 所以要飲凍咖啡 + 腿蛋菠蘿包 ($17) 不過飲完都好眼瞓呢
好在有兩位 blog 友 冰姑 同 卡姑 呢兩碌精神之柱啫 唔係真係日日 "中" 眼瞓呀
晏晝同里奧大人食麥記 因為好熱唔想行咁遠呢


text:
2014年4月22日 星期二
敗家媽媽
20 則留言:
little k都係飲illuma, 佢飲得幾好呀,我都會k eep住飲:)俾多d資料蛇仔爸爸睇,可能佢會改變主意,哈哈回覆刪除回覆
你就好啦, 有個明事理嘅老公.......刪除
其實依家蛇仔明差唔多一歲, 遲吓只吃早晚奶, 我覺得條數都OK 嘅
好多媽咪都話飲illuma好,而且難得蛇仔明又鍾意飲,所以你嘅敗家行為做得非常正確回覆刪除回覆
至弊我係"暗啞底" 買, 即係自己私己, 我想敗老公錢, 唔想敗自己錢, HAHAHAHAHAHAHAHAHAHAHA刪除
咁好有得試用呀!包包厭奶好耐啦,又係食美素,我都想試下轉奶粉,但成日話我過份緊張嘅包爹都一定會一樣唔畀我買咁貴嘅illuma囉!回覆刪除回覆
如果我再生多個,都可能考慮illuma喎,但而家唔想中斷走去轉咋回覆刪除
支持你敗家~回覆
如果食得好其實無所謂,最緊要用家like嘛,即等於你煮畀蛇仔明嘅食材,點都會寧願畀多少少錢揀D安全D嘅來買啦,咁樣會唔會說服到蛇仔爸呢?回覆刪除回覆
illuma試用依招好毒呀,咁就多一個食家啦,不過見蛇仔明咁鐘意食,作為媽媽,幾錢都覺得值得架!回覆刪除回覆
冇錯, 毒爆, 其實之前停咗人奶, 蛇仔明病時我都心郁郁想轉, 因為佢聲稱最近乎人奶刪除
但最後俾蛇仔爸哦多幾吓放棄咗
有日收到短訊問我試唔試, 我梗lur 飯應啦
就咁中招了
敗啦敗啦,我支持你呀 ^^回覆刪除回覆
巨龍都係illuma用家??刪除
O仔出世到宜家都係人奶+HOLLE,食得好,無轉過.... 但如果係SECOND CHOICE,我都會選ILLUMA... :)回覆刪除
$469 都真係好貴, 我買的奶粉 10 磅一罐, 而家仲轉埋飲牛奶添. 不過最緊要蛇仔明鐘意.回覆刪除


text:
LEE個世界真係咩人都有,30幾歲人做0野都做0左十幾年啦,但係仲係好似一張白紙,自已做錯0野俾人話,仲要唔認錯係咁搵理由狡辯,都唔知佢係白紙定白痴.之前已經覺得條友有問題,同老細講佢話可能之前唔係做LEE行,啱啱入0黎唔適應,但係唔適應都唔會人話佢一句佢駁十句掛,咁唔俾得人話以後點做0野.今次唔係我一個有咁既 comment,連其他同事都係咁講,即係唔係我既問題啦.我決定返去同老細講唔會再理佢,因為根本同佢溝通唔到,佢唔肯炒佢就由佢啦,睇佢點死.
2011年7月19日 星期二
俾人激到病
2011年7月12日 星期二
屋企新成員
Lee幾日都好攰,因為屋企多咗位新成員,仲要係病緊既添.奶奶屋企隻金錢龜最近唔肯食野,其實新年之後佢就已經唔係好郁,不過當時掛住睇住老爺,所以都無理到佢.近排佢開始絕食,佢係老爺養0左成三十幾年,所以點都唔能夠見死不救,最後帶咗佢去大圍睇獸醫,又照LEE又驗Low但係都唔肯定係咩事,淨係話佢好虛弱,留院3日成惠5千幾蚊,錢唔係最重要,但係錢駛完都唔知咩事,LEE間正黑店,以後都唔會再睇.
2011年7月3日 星期日
原來生活可以好簡單
太耐無寫,一直都覺得自己無恆心寫日記,記得以前寫的日記,慢慢變成週記,月記,半年記, 寫Blog 都係一樣.有時好想記低一D感覺,但一提起筆又唔知應該點寫.剛剛去完墾丁旅行,LEE個旅行可以話係我最開心既一次旅行(雖然只係去過幾個地方),一來天朗氣清的墾丁實在太靚 (雖然曬到我D斑走哂出0黎),二來難得可以同細佬,家姐兩pair齊去.唔一定要去歐州,住靚酒店,只要一家人輕輕鬆就可以好好玩.


text:
哩個朝早喺酒店食完個靚早餐,八點零鐘就出門;第一個目的地係新社花海.新社花海係台中一年一度嘅大型農業博覽活動;哩個活動每年都係喺十一月頭至十二月頭哩段日子舉辦;2015 年嘅舉辦時間就由 11 月 7 日去到 12 月 6 日.
搭客運公車台中自由行 2015 - 新社花海
哩個朝早喺酒店食完個靚早餐,八點零鐘就出門;第一個目的地係新社花海.新社花海係台中一年一度嘅大型農業博覽活動;哩個活動每年都係喺十一月頭至十二月頭哩段日子舉辦;2015 年嘅舉辦時間就由 11 月 7 日去到 12 月 6 日.
搭客運公車台中自由行 2015 - 高美濕地
落咗車沿住堤岸一路行,遠遠已經可以望見嗰條長長嘅木棧道.堤岸側邊有啲賣小食嘅商店,有啲商店重會經營收費嘅洗手間.不過查實木棧道入口附近都有個免費嘅公廁,哩個公廁重要係幾乾淨的說 .
搭客運公車台中自由行 2015 - 九號風車站
查實熟食檔哩邊個環境都有啲似香港市政局啲熟食街市㗎.行過一兩個檔口,見好幾檔賣嘅菜色都差唔多,於是都係求其搵檔覺得啲枱櫈企理啲嘅坐底.
搭客運公車台中自由行 2015 - 梧棲漁港
未開始哩日嘅行程之前,先帶各位團友睇睇哩幾日我哋喺台中住哩間客棧嘅早飯有啲乜東東食.
搭客運公車台中自由行 2015 - 逢甲夜市
班機大約晏晝兩點到達台中機場.落機拎番件行李出到出入境大堂,第一件事先去中華電訊個櫃位出番張 7 日無限上網電話卡.
搭客運公車台中自由行 2015 - 準備篇
今次計劃十一月中近近哋去台中玩幾日.未開始講詳細嘅行程之前,先講講出發前要準備嘅嘢.
韓國冬日滑雪自由行 2015 - 閒遊明洞
哩日係我哋今次韓國之旅嘅最後一日,夜晚八點就要由仁川機場坐飛機番香港.得大半日時間唔去得太遠嘅地方,哩日我哋都係喺番明洞行街買嘢.唔使遠行可以玩得 Hea 啲,哩日朝早十點先出門,先搞掂酒店 checkout 同放低啲行李喺酒店度,跟住就出街食早餐嘞.


text:
BIG DAY當日佢會預早半個鐘到場briefing,好準時,一到場就同我地講解整個流程,兩位爸爸完全唔知自己要做咩,所以呢一PART好緊要!同埋對返結婚證書上嘅資料,OMG...喺呢個moment,我地先發現老爺個名錯咗,少咗佢個英文名,其實D資料之前email已經confirm咗一次,係我最聰明同醒目嘅老公睇漏咗!!好彩岑律師有帶定多一份blank嘅證書嚟,我地即場簽咗名比佢,佢返去先加返我地D名上去,honeymoon之後我地再去佢律師樓拎返張啱嘅證書!即係我地嗰日註冊嗰張證書係唔合法,假嘅!!
岑律師提供兩個證婚模式比我地揀,婚姻登記處或教堂證婚模式,我地揾得佢,又係行教堂註冊,咁就梗係揀教堂證婚模式啦!!即係兩個人,手拖手望住對方講誓詞唔使照稿讀,岑律師講一句我地跟住講一句,無彩排過但效果出奇地好,唔會食螺絲,雖然有少少緊張講得快咗,但效果一定比照稿讀自然好多!
March in嗰陣行到尾先忽然醒起自己冇蓋頭紗,勁尷尬!我望住岑律師唔知點算,我諗當時得佢一個幫到我!佢同我點點頭,示意叫我唔使擔心,然後好冷靜咁叫攝影師埋嚟幫我蓋返個頭紗,跟住繼續註冊儀式,之後佢仲同我講好多新娘都專登唔蓋頭紗march in,影相靚D,叫我唔使咁擔心!後來我問返D朋友同事,佢地都話唔覺得有問題!好彩!!
朋友仔幫我地錄晒成段宣讀誓詞嘅過程,唔該晒!!


text:
2015年11月18日 星期三
妹妹B ~ 21個月
有日我叫妹妹沖涼, 點知妹妹一支箭咁跑出廳, 我問妹妹去邊 (其實無諗住妹妹會答我), 但妹妹竟然答我, 我去攞野 (攞玩具沖涼). 當時媽媽真係覺得好驚喜, 仲問婆婆聽唔聽到, 不過原來婆婆話佢一早就識講好多嘢啦, 只係平日唔係經常講啫, 似乎媽媽我又Miss咗好多第一次囉, 唉~
**這就是Working Mum嘅弊處喇**
至於大小肌肉方面都唔錯, 妹妹會經常跟著家姐一起跑跑跳跳, 早幾個月前已經可以原地跳起, 宜家當然係越跳越高啦!! 而喺平衡方面亦明顯比之前有進步, 少咗跌跌撞撞, 媽媽亦總算無之前咁擔心, 曾經我有懷疑佢平衡差是否腦部發育出問題, 做媽媽...幾時都係多多憂慮嘅. 上樓梯都係越上越好, 完全唔俾人扶, 不過落樓梯就差少少喇.
健康方面還算可以啦, 每次病都係俾家姐傳染多, 所以相信明年入學時抵抗力應該會變得比其他小朋友好.
月初時發高燒, 攰到自己瞓咗~
唔鐘意俾媽媽刷牙, 每次要刷牙都好有博鬥Feel, 但妹妹鐘意自己刷, 不過佢只係咬住牙刷就當刷咗, 幸好妹妹嘅牙齒都尚算乾淨, 希望唔會因為咁而好快出現蛀牙情況啦.
大個女, 開始無咁容易呃... 以前要帶家姐出街, 只要氹妹妹入房, 我哋就好容易出門口, 不過宜家妹妹已經叻女咗, 唔會咁易俾我哋氹到啦, 所以好多時要出街就變咗好似走鬼咁, 然後未入Lift就會聽到妹妹爆喊, 好陰公架.
(媽媽: 真心好想妹妹可以容易控制d, 咁樣媽媽先可以一拖二帶出街玩嘛, 所以妹妹你要乖乖呢)
我們的Facebook專頁 - 小b與妹妹b之成長日誌
2 則留言:


text:
好啦好啦!我去完迎新營返黎啦!之前就同大家講過話想趁9月頭分享一樣野!其實係因為我有一個新構思,就係每月揀一位 迪士尼朋友 做焦點人物,順便可以更加了解佢.但係今次9月份,就唔係一位 迪士尼朋友,而係三位!因為佢地係形影不離架!趁住 勇敢傳說之幻險森林 熱潮仲未減退,今個月就揀電影入面嘅 三胞胎小王子 啦!呢三位小王子,就好搞鬼,成日周圍搗亂,整蠱人;佢地仲好為食添!不過佢地好聽姐姐 梅利達公主 嘅話架,有時候仲可以好幫得手!我覺得佢地真係好可愛啊!特別係變咗三隻小黑熊之後!( 雖然我仲未分到佢地分別係邊個 =_=)
先前加咗好多新分類,好多都係我自己好希望運用自己嘅一啲小技能,同大家分享我嘅嗜好.今次嘅每月焦點迪士尼朋友,我亦會運用我嘅整圖技能,整下一啲電腦桌面月曆.獻醜了!唔知大家覺得靚唔靚呢?如果您鍾意嘅話,可以隨便拎去用架!分別有16:9版本以及4:3版本,只要Click一Click張圖,就可以放大張圖架啦!
除咗原裝版,仲有 香港迪士尼樂園 版本!加上樂園特別日子,以及係 奇妙處處通 會員適用日子.9月份就有樂園七週年生日以及係兩晚 迪士尼黑色世界2012 優先試玩夜,已經加咗響上面!
大家會唔會特別想見到某啲 迪士尼朋友 呢?有嘅話,可以留言同我講架!不過我就已經決定咗之後幾個月會用邊位 迪士尼朋友,所以可能都要等多幾個月先會出到... 但係各位朋友都不妨估下之後幾個月會有邊幾位 迪士尼朋友,睇下到時估唔估得中!^_^


text:
上一篇文章就講到 Duffy 做主角嘅舞台劇,摰友Duffy;今次就會講下以呢齣劇做主題嘅相關商品!我買咗兩樣商品,一隻迷你毛公仔以及一條Duffy掛飾,佢地都可以響 Cape Cod 間商店嗰到買到.
先講呢隻 迷你Duffy 毛公仔啦!佢件衫正正就係 Duffy 響劇中所著住嘅水手服!除咗平常都會有嘅 Duffy迪士尼小熊 故事冊之外,呢隻迷你毛公仔仲會附上一張 摰友Duffy 招牌.
呢套水手服係唔係好靚呢?另外亦有專為 大Duffy 毛公仔設計嘅服飾,不過我就冇買到.
水手裝迷你Duffy 同響香港都可以買到嘅 迷你Duffy 毛公仔 大小差唔多,個樣都大同小異.
上一篇文章都介紹到,響 東京迪士尼海洋 入面嘅 Duffy 成日都會掛住一條玻璃瓶頸飾;其實係好有意義嘅飾物,代表咗 米妮 對 米奇 嘅愛.呢條頸飾都有得俾你買返去俾 Duffy 戴住架!
玻璃瓶裡面裝住 米妮 寫俾 米奇 嘅情信,可以見到「Love, Minnie」,米妮 嘅簽署.
就算撇開背後一個咁有意義嘅故事,呢條頸飾都已經好有吸引力,因為真係幾靚!
再一次搵咗新買嘅 大Duffy 做模特兒;見到佢戴起呢條頸飾,就令我諗起 摰友Duffy 嘅每一幕!


text:
2016年10月2日星期日
晚餐之麻辣肉碎炒茄子
星期日應該喺休息日,而我以前都無咩點休,現在無返工日日都無分別,有老人家入院時間更唔夠用,一早起身煮咗個麵比細女食完出去幫人補課,跟住去街市買定餸煲過湯同粥,粥就比老公去醫院探奶奶,我就煲好湯整定些少餸就去老豆到,最近辛苦老公,星期六幫我去老豆到,同老豆飲茶,清潔沖涼同煮完餐飯就返家,時間唔夠老公今日就走二次去睇奶奶,我返家就煮飯,二個女同返黎食,細妹都上來當然煮咗茄子比細妹,好多時煮多啲比妹攞走,今次個大女就話要留比她帶飯,老公講笑話你好彩講定唔喺阿姨就攞走,阿妹就話唔好意思今次唔攞,因我有麵包,蕃薯同雞蛋比細妹攞走,炒菜蒸魚蠔餅再炒多個雞又開餐
2016年10月1日星期六
豐富晚餐賀國興
每年十月一日都約同學出去飲茶,飲完會有幾個同學上我到,打幾圈食完晚餐先走,今年都一樣咁一早去街市買定餸,返到家第一時間煲咗個椰皇螺片湯先,跟住就整定個沙薑雞翼同雞腳,跟住就出去搵位飲茶,一班人傾下食下好快又三點,有幾個同學去咗我家打幾圈,我就準備晚餐,滾起煲湯加鹽,糖試味就搞掂,再炒多幾樣菜,蒸魚煮蝦又開餐,今晚好開心邊食邊傾又飲紅酒,餐後食桑寄生蓮子蛋茶同生果
薑蔥蒸班
紅燒豆腐
花調炒蝦
凍烏頭
大乾蝦鮮魷炒西芹
鮑片支竹雞脾菇拌生菜
沙薑雞翼同雞腳
自制麻辣青瓜
滋補糖水之桑寄生蓮子蛋茶
每年十月一日都會約班中學同學飲茶,通常飲完都有幾個會上我家打返幾圈,晚上食完先走,一早煲咗個滋陰糖水就喺桑寄生蓮子蛋茶,最近上堂學到好多嘢,哩個糖水好味又有益咁又試下啦,上綱好多唔同做法而我喺之前喺幼稚院煮食時都有煲過,自己家就第一次,記得啲老師好喜歡飲,個次都喺第一次煲同飲,最近上堂聽老師講好多好處,大部份人都可以飲,只有糖尿病人就未加糖都可飲用,桑寄生蓮子蛋茶對孕婦非常好,有安胎效果,又有健筋骨,補肝腎活血,消腫,治腰膝痛,手腳冰冷等
材料:桑寄生半斤,蛋6-8只,蓮子2兩,去芯紅棗8-10粒,紅糖2片
先將寄生用水沖洗
加水煲40分鐘
煲好後隔去寄生渣
雞蛋煲熟去殼,蓮子去芯
全部入煲,煲15分鐘試味就食得
2016年9月30日星期五
晚餐在將軍澳的亞來街
今日雖然唔洗返學都好忙,早上又喺整早餐,午餐盒跟住去做清潔完去買定今晚餸,因今晚同學有Tvb飛去睇曾志偉的我愛香港,買完餸回家突然收到通知話奶奶入咗院,咁就拿拿聲煲左廋肉粥跟住就去醫院睇下咩嘢事,可能搞咗成朝奶奶好肚餓見到我好開心,我話煲咗粥食唔食第一次好快話食,我就立即餵她好快就食完,原來喺咳得好利害,咳到啲痰都有血絲,老爺唔理咁多就叫車入院,睇完奶奶回家就整定今晚餐飯,煲好飯喺飯煲順便整咗元肉杞子蒸雞,再煲定個魚肉湯底,老公回來滾起加菜就食得,搞掂完又出門約咗個同學食嘢後再join其它一齊入去睇,喺將軍澳唔熟邊到食嘢好,同學話行下先缺定,行行下見到好似食泰國星咖波見還有下午茶,四十幾蚊有個餐就入去試下,我地叫咗二個餐都幾好食,理單每人都喺$41,食完行下就去等車,大鄉里的我第二次入,第一次都喺好多年前肥肥的公益金去的但就九龍塘,今次我哋睇有8男8女嘉賓阿佘,少雲都記唔起,喺現場睇真喺好笑過電視,玩果個口型估字真喺笑到唔識出聲,好開心走時還有好多禮物,大家多謝比飛的同學,順便話下次有好嘢再叫我哋,返到家己經12點幾
咖哩魚蛋配朱扒包,味道唔錯賣相好吸引
哩個啦沙喺米粉同油麵二樣一齊,我哩個大鄉里己為無米粉所以加啲麵,原來喺二樣撈的
好豐富的禮物
哩盒喺頭抽加蝦抽,蝦抽都未用過,有機會一試
2016年9月29日星期四
晚餐之蕃茄薯仔三文魚骨湯飯
今日唔洗返學約咗舊同事食午餐,一早整咗早餐同午餐盒,搞下清潔搵下書打下機又出門,約咗喺坑口飲茶,哩個同十無見成年幾,見到她廋咗面色又唔好,以為她有病,原來早前參加減肥班,還要繼續我叫她不用浪費金錢而且她好廋,喺都喺我減啦,我哋去咗潮人館食午餐,坐底後好耐無人理,服務好差我下次一定唔會來,坐左好耐去搵人開茶同攞點心紙,搞咗好耐先安心坐底傾,突然聽到好嘈,原來有人同啲伙計嘈起來,可能等得唔耐煩只聽到話見到都唔理只喺喺到傾,嘈咗好耐最後經理先出來平真過份,我哋就繼續傾,原來同事無做年幾返去揍仔,起初好唔慣亂淋嘢,覺得自己選錯人工好時間短有一餐食淋唔開,後來信主後個人先放開,現在好開心好享受,我明的就好似自己早二個月前剛無做,亂淋雖然家人叫我唔洗做,但我自己都邊搵,在家真喺好無唔知點,人哋唔做要揍仔,我已經過咗個果時間,現在有書讀下個人先好啲,有時自我安慰人生必經的路我可能提早些,大家講下傾下又三點,埋單$170左右都叫貴咗啲對我飲開下午茶的,同事趕去接仔就走,大家傾下真喺好開心,今晚只得我同老公食就簡單煮咗湯飯炒個菜又開飯
湯飯一定要滾好個湯調咗未先
喺潮人的點心,味道都唔差
個牛肚好入味但唔夠淋
訂閱: 文章 (Atom)


text:
貞子喺電視同手機爬出嚟,已經搞笑到趴街啦,真係佩服啲蘿蔔頭諗得出!不過更搞笑嘅都仲有,話精子識飛,想像力又係咪太豐富咗啲呢?早幾日喺日月報睇到一段爆笑新聞,先知道原來想像力竟然係源自無知,都咪話唔得人驚!
(明報專訊)上海一對夫婦結婚後多年不育,為查清男女哪一方身體有毛病,早前到婦幼醫院檢查.醫生檢查發現,女方居然還是處女,經詢問得知,該對夫婦以為「精子可以飛來飛去」,結婚後睡在一起就會懷孕,令醫生哭笑不得.(新民晚報)
睇完段新聞,心裏面不禁有個疑問.唔通呢對夫婦一直以嚟都係生活喺伊甸園,仲要係冇蛇冇蘋果樹嘅伊甸園?報導話個女人仲係處女,好明顯佢地從來都冇搞過嘢.除咗未俾條淫蛇引誘嘅阿當同夏娃,真係想像唔到世上仲會有咁純潔嘅成年男女囉!
至於佢地唔知道要做愛先有仔生,以為精子識飛來飛去,當然係上海嘅性教育出咗問題,不過更大嘅問題肯定係源自對夫婦本身.佢地直頭好似不食人間煙火咁,唔通幾十年嚟從來都冇睇過鹹書或者4仔,甚至連街邊嘅無媒狗合都未見過?就算佢地真係白過白紙,但係結婚咁多年,都冇理由未見過大家嘅身體啫,有乜可能唔知道對方有樣嘢同自己夾到漏晒油呢?一啲探索精神都冇,真係上帝都幫佢地唔到啦!
諗深一層,其實單嘢都唔關性教育事,呢啲嘢使鬼人教咩!所謂「食色性也」,搞嘢從來都係動物嘅本能,唔通呢對夫婦連聖人之言都冇聽過?如果要教先識做,睇怕地球上根本就唔會有高等動物囉!
當然啦,為防啲細路太有探索精神,動不動就亂做實驗,正確性教育始終係有需要嘅.不過亦有人反其道而行,致力推行反面性教育.例如某權威組織就叫人唔好自慰,因為咁係不道德嘅行為.又有人強烈反對避孕,話唔想生就咪做.冇咁激嘅做法都有,就係斬腳趾避沙蟲,將性事極度簡單化.仲記得九十幾年前睇過一套粵語殘片,正正就係咁嘅例子.
因為實在太耐,成套戲係點已經冇乜印象,淨係記得其中一段情節.話說扮成男裝嘅女主角同身為將領嘅男主角喺軍營邂逅,兩人一見如故,都不知傾得幾投契.可惜歡樂時光過得特別快,眨吓眼已經天黑,男主角就邀請女主角到自己嘅營帳共度一宵.心邪嘅你一定以為男主角睇出對方係女扮男裝,想乘機咗佢.咁就錯嘞,其實男主角根本睇唔出女主角係女人,只係覺得同佢好啱嘴形,想同佢聯床夜話,秉燭談心啫.營帳裏面發生嘅嘢,套戲當然冇交代到,之後男女主角就各散東西嘞.跟住女主角竟然有咗,仲連仔都生埋添.到後來男女主角意外重逢,男主角竟然唔知發生過一單咁嘅香豔事件.
真係離晒大譜,你話咁嘅情節係咪教壞細路?男女同床夜話竟然搞出人命,有冇人會信就唔知嘞,不過我就覺得荒謬到無倫囉.本人細細個已經有分析能力,識得獨立思考,唔會好似而家啲大中小學雞咁頭腦簡單,人講乜就信乜嘅.根據劇情分析,男主角明明以為女主角係男人,都仲要半夜搞人地,當然係另有圖謀啦.要玩斷袖分桃,但係又前後不分搞錯地方,究竟係男主角白痴定係導演當觀眾白痴呢?不過既然劇情冇交代到當晚營帳裏面嘅情況,其實係女主角採取主動都有可能.無論係邊個搞邊個都好,咁都係違反咗作為朋友嘅誠信,利用對方對自己嘅信任而乘機佔人地便宜.我話套戲教壞細路就係呢一點嘞.
當然啦,啲頭腦簡單嘅小學雞未必會諗得咁深入,佢地睇完套戲,可能真係相信男女瞓埋一齊就會搞出人命囉!哈哈,會唔會嗰對上海夫婦都係細個時睇得太多滬語殘片,所以先以為精子識飛呢?


text:
可以話係得過且過,
唔係話討厭做護士,但係一定唔係鍾意囉!
有幾多個剛畢業嘅𡃁妹會鍾意同啲唔識嘅人執屎執尿沖涼抹身㗎?
貪好玩咩!做完仲可能會俾人鬧,俾人用用粗口問候.
轉身,過床,扶上扶落,執床,餵飯,
好似做工人咁,真係好勞動.
但係有人工收唔等於我要接受俾病人鬧,
亦唔等於對家屬一啲無理嘅要求要有求必應.
依一句說話我真係講唔出口.
我承認我係冇乜愛心,我唔識照顧病人.
但去到醫院,就會面對一切殘酷嘅事實.
例如:學校教書嘅時候攞來做示範嘅公仔係一個公仔,
係一個唔會郁,非常合作嘅公仔.
佢唔會用腳踢你,唔會用嘴咬你,唔會用手打你,
抽血嘅時候唔會掙扎.
抽血嘅時候可能畀人鬧,
洗完個傷口都可能俾話塊膠布貼得唔靚.
啲人成日唔明做護士點解會俾人鬧,
其實我都唔明點解,
但係呢啲人鬧嘅說話可以係好難聽好過份.
對於老豆老母嘅情況一無所知,
淨係識大大聲質問你,誓要問到你口啞啞為止.
啲人話護士人工高,其實一啲都唔高,只不過係唔算少.
被派往某大醫院嘅日間部門,乜嘢係日間呢?
日間病房會主要做文件野,
嗰時我覺得自己好似一個文員,日間病房係冇病床,
病人亦唔會留過夜,所以唔會掂到屎屎尿尿,
感覺非常乾淨.
一切好似好美滿咁樣...
生活習慣真係比一個正常要輪班嘅護士健康好多,個樣亦冇咁殘.
會,當然會啦!


text:
2015年1月15日 星期四
客家好棧 @ 九龍灣 ( 15-JAN-2015 )
自家醬老薑米鴨
客家小炒皇 - 呢個好味呀
紅燒金勾豆腐
客鄉情炒飯 - 材料有梅菜同菜甫 所以呢個飯好重口味
滋潤杏仁茶 - 好似燉蛋咁
( 15-JAN-2015 THU )
今朝見到有陽光 再加上凍凍地 我就最鍾意呢 d 天氣 唔駛太熱又唔會話好凍咁 ~
我次次食早餐都會睇報紙 今朝睇到好入神 其實 feel 到好似有人輕輕篤我 不過無理 仍然繼續睇 之後佢再大力 d 篤我 原來係 8 卦 好在有位 唔駛好迫咁坐 哈 ~
菇場唔忙啦 但有 d 眼瞓 唔知係咪今朝飲咗茶走呢 因為平時飲奶茶唔會咁架喎 ~
終於等到 lunch time 食完 lunch box 就出去行陣 lu ~
丫 估唔到有 d 熱 曬住有 d 攰 所以之後個人仲眼瞓 嘩哈哈哈哈 ~
放工即走 約咗媽咪同家姐去客家好棧 媽咪又去街市買鷹鯧魚同撻沙魚 因為家姐話好鍾意食 又順便買埋車厘子 再煲埋魚湯比我地 所以我地又一袋二袋番屋企 ~
家姐 6 點 45 分黎到 咁可以一齊食喇 家姐無咩胃口咁 原來佢 3 點幾食咗個雞批 唔怪得啦 同埋佢不嬲又對中菜無咩興趣 如果食壽司 佢話唔餓都可以食好多架 ~
里奧大人 7 點 15 分放工 咁佢話 join 埋我地 咁又好喎 因為好多都食剩好多 哈哈 ~
媽咪 8 點幾走先 家姐陪佢搭車 之後再番黎坐多陣就走 lu ~
番到屋企抖陣就同里奧大人一齊去徑步 今晚有 d 攰 所以徑 20 分鐘算喇 ~
今晚徑完步都有 d 汗 諗住無咁凍 不過沖完涼 坐得睇電視就會覺得好凍 可能唔郁啦 哈哈 ~
睇埋 "來生不做香港人" 點播先瞓 里奧大人話結局好慘架喎 叫我唔好臨瞓前睇 驚我喊 不過我話想睇囉 umm 真係喊咗 真係好感人 呢排睇 d 戲都比較感人 所以幾晚都喊 哈哈 ~
12 點幾先瞓呀 聽朝無精神就真係喊喇 哈哈 ~
訂閱: 張貼留言 (Atom)


text:
Sunday, September 20, 2015
Meet Up 義工團探訪老友記第一擊之元洲邨
第一次Meet Up.第一次探訪老人家.第一次見識老人公屋單位.第一次feel到互動的窩心.
雙下巴係我朋友圈內義工的始祖,所有Meet Up呀Hands On 呀都係佢介紹我嘅.上兩個禮拜突然心血來潮上Meet Up睇,見到有探訪老人活動就好似呼喚著我般不能抗拒邀請,膽粗粗就RSVP咗.跟住雙下巴又二話不説又同我去.
到Meet Up當日,一班唔識嘅人全無記認係相約地點集合.企係度周圍望好似等緊人嗰啲就係團友嘞.一齊行去老人中心聽社工briefing.Basic的不能網上公開與受訪者相片呀,唔好話"我下次再來找你"呀,有咩要注意等等.之後兩個人一組,安排探訪地址,攞有心人士贊助的月餅生果就出發.
第一站係探一對年老父女.去到時只得老伯喺屋企.佢個女去咗執紙皮.伯伯話佢個女日日都出去,自力更生好勤力!老伯好開朗,好叻仔!最記得佢話呢度d街坊好幫忙,又會日日約飲茶一人請一日.每日一早都會三五成群落樓下樹下乘涼.又話電話騙䅁呃唔到佢.
第二站嘅"婆婆"簡直係上天派來同反做我個義工嘅天使!姐姐睇落似五十幾歳,原來有七十.日日行四五個鐘頭山,好多活動又有班啱key朋友.比巴黎珍更巴黎珍,樂天過樂天熊仔餅!佢以前喺一間學旁邊賣咗廿年豬腸粉,睇住好多學生哥長大.又話以前嘅香港人很包容,小販都有生存空間.只要肯做就可以為生.仲叫我地要善待人,多d包容開心面對所以嘢.總之佢完全開解咗我!我地走嗰陣不停多謝姐姐,佢由頭至尾都超好笑容.總之好high!
最後一站係一個老婆婆,佢係三個之中最灰嘅.行動不太方便,嚟開門時都幾吃力.言談間一心唔想麻煩人,一個人住一切從簡.牆上有好多年輕時嘅靚相,的確好靚.原來婆婆以前係磨Del!有好多嘢唔記得但係好記得想當年喺彌敦道一間叫紅棉嘅影樓做生招牌.
探訪完後take比give更多!要互助包容同埋記住令自己一世都開心嘅事.
Posted by Jenna Michelle at 12:29 AM
No comments:
Subscribe to: Post Comments (Atom)


text:
今日放假一天,約左表姐去摘士多啤梨;跟返工一樣,同媽咪搭最後一班車去大圍,先去探下小日朗,佢出牙仔啦!
諾諾整的聖誕樹及恩恩寄來的聖誕咭:
本來表姐冇諗住帶小日朗去架,後尾姑媽話咁多人睇住,帶埋啦,就即刻幫佢換套型衫仔一齊出發!
去到粉嶺流水響的士多啤朵自摘園,今日係我第一次摘士多啤梨咋!
先去拎『架餐』 - 較剪+紙箱:
表姐負責影下相同睇住小日朗,我同諾諾一齊摘,媽咪同姑媽再分頭行事!
落田開工啦~~
嘩~~好多新鮮的士多啤梨呀!
其實冇上年表姐摘個d咁大粒啦,我地唯有揀d最好又較為大的士多啤梨!
我一邊幫諾諾影相,一邊搵d靚士多啤梨叫佢剪,佢每次一剪完就會好開心咁show比我地睇!
摘完啦~~
呢個場的士多啤梨 $50 磅,我地最後摘左三磅,成為 $150,都幾貴呢!
雖然貴d,但老闆比我地任食佢d車厘茄!
跟住我地去左大尾篤食 Lunch,去左我同同事去左幾次的 Luca!
係度食左個又豐富又抵食的 lunch,加埋咁舒適的環境,係度抖足精神叉充電!
Set lunch的意粉原來辣架,諾諾食唔到,侍應哥哥即刻叫廚房炒左碟新鮮熱辣辣的蕃茄意粉比諾諾,仲係免費架!
小日朗都要叉電!
叉完電,我地再戰下一個場!其實係今朝係流水響埋單時,個士多啤梨園老闆話佢親戚係大尾篤都有一個士多啤梨園,咁岩我地準備去大尾篤食 lunch,食完咪諗住過黎望下,如果掂既下次可黎呢度麻!
點知只係參觀下,未落田只係遠觀咋,已經見到好多紅色一點點喇,呢個場d士多啤梨,好明顯多過今朝個場好多呀!
Zoom近d:
問埋幾錢,$100三磅,嘩,今朝要$50一磅,抵咁多,唔洗諗,即刻又決定摘多次!
表姐原來影左我點照顧諾諾,我抱住諾諾一行田過一行田,淨係下面幾張連環相已過左三行田,真係少d臂力都唔得,今日真係做足運動!
同諾諾一齊望下邊度有多d士多啤梨~~睇黎今日我都係一個幾稱職的 baby sister丫!
收獲豐富,又摘多三磅!
摘到差唔多黃昏,大家今日都好滿足!
士多啤梨園旁有個菜場,路人話d菜好正喎;我地又去八下...
最後買左個 $40 的魚翅瓜!
小日朗係車度等我地買瓜,唔知係咪今日有得出街,我覺得佢今日特別開心,成日對住我笑既!


text:
今日係舊同事Monique結婚既大日子,可能佢都走左幾年,唔好意思炸我地,但佢會係中大chapal行禮,所以佢早前都特登返黎派邀請咭叫我地去觀禮(http://hk.myblog.yahoo.com/aquarius-givens/article?mid=5514)!
多得elsa細心安排,幫我地做統籌同買禮物,令所有中大同理大既舊同事都能為monique送上祝福!
elsa好懷念李惠珍樓既焗薯,一早約左我陪佢食午飯,佢個焗薯真係好吸引,我個意粉就麻麻咋!elsa,其實我上一次係度食野,好似已經係同您一齊食個次啦,真係好耐好耐!
之後就行去隔離chapel,呢個chapel經過就經得多,但黎行禮,真係第一次!
接待處簽名留念先!嗱...比起邀請咭,呢張相一睇就知係日本影既婚紗相,型!
我地早左幾分鐘到,新娘子仲有時間,我地梗係拿拿林捉住佢同佢影相先啦!
今日仲見返舊EO Nora,真係開心,見返d舊同事就會諗返以前開心工作既日子,因為個段日子係我係UGO最開心既日子黎架!係影緊相時,見到有人同我揮手喎,一望,嘩,係小學同學charmaine!真係奇!噢,我先諗返,monique都係喺葵青區住同讀書,依稀記得好多年前同佢對過下我有咩小學同學係佢中學同學黎,charmaine係其中一個,原來佢地係咁close我都唔知;記得仲有昌仔添,但就唔見佢!(後尾問返monique先知佢屋企有事所以黎唔到,唔係就會撞到兩位小學同學啦!)
教堂內的佈置,d花柱好靚呀!詩歌班中,第一行最入個位女仔,好似我一個失散左既中學同學...唔係咁都撞到呀?但睇唔清楚...
新娘入場啦,睇下新郎認真咁望住新娘一步一步咁行向自己身邊!
儀式進行中~~
"我願意"後,牧師拉開教堂的大窗簾,攪笑地講:以馬鞍山為證,吐露港為盟,我隆重宣佈您地正式成為夫婦!真係超攪笑呀!jimmy話d舊生揀係中大chapel行禮,就係因為後面個馬鞍山+吐露港view!哦...原來如此...不過個view真係好正呀!
新人係中大認識,一齊拍拖,一齊讀書,一齊畢業,一齊出社會工作,始於中大,今日係中大進入人生另一階段,真係好有意思!
而我係喺2001年識monique既,佢中大一畢業就入黎UGO做啦,搵返張舊相同大家分享下!真係女人十八變,越大越靚呢...我講我呀,哈哈!
詩歌班既女仔...佢一落台,我就係咁望住佢,佢見到我,個下eye contact...真係對方!超開心,即刻去攬住佢,好奇妙好感動!比撞到charmaine更大起伏,因為charmaine只係我一個認識的同班小學同學,並唔算熟;但kim,係我中二中三時要好的朋友,後來佢讀理科,我同didi欣ronnie佢地讀文商科先分班;但記得以前家政我地係一組,亦一齊參加過環境衛生署攪既活動,係佢屋企通宵做project,仲拎過獎呢!
往事通通湧上心頭,中學畢業後都冇再聯絡,係三年前,didi臨結婚去美國前派帖搵到佢,加埋欣我地四個飲野短聚,當時佢亦趕住走,因第二日要出發去美國,亦計劃會唔會係個邊發展...個次就係最上一次見佢了,一路以為佢真係留左係美國,因為didi飲個餐佢最終都黎唔到;原來佢宜家仲係香港做野,唔講大家實睇唔出,佢係位女醫生,仲係一政府醫院入面ER做野,ER喎,明珠台套ER幾忙幾有挑戰性相信大家都知,佢真係好叻女!I'm so pround of her!
撞返kim我真係超勁開心,我講比媽咪聽佢都覺得好奇妙!我地講好希望keep返contact,咁大家唔會再miss任何野!didi過幾日都生bb,我到時會通知佢,希望佢唔洗返night shift咁就可以一齊去醫院,相信didi見返位舊朋友都會好開心姐!
所有中大同事大合照當然不可少啦!
最後係呢個浪漫花圈前影返張先!
觀禮後elsa又話掛住李惠珍既下午茶,我地就同埋jimmy一齊過去撐檯腳,又真係好好味喎!jimmy被迫要聽我order影張相,點知佢擺出個咁型既pose,哈哈!
之後會合太陽哥哥,約左碌齡朋友上健新居玩樂,此部份容後報告.


text:
早晨啊.今日晴報頭版有80後旅遊blogger Lala好霸氣甘話:我既人生唔應該俾層樓綁住!
2015年5月26日 星期二
2015年5月22日 星期五
[台北住宿] 鄰近台北車站 平價簡便hostel推介 璽愛背客小窩
我對台北住宿都算係幾冇要求,只要平同方便就得,因為真係唔多時間留係酒店,有基本設施已經夠.而且台北又唔似台灣其他地區有好多特別設計的靚民宿,所以真係可以住得好隨意,多數住hostel唔住酒店.今次介紹呢間璽愛背客小窩(Say Love Backpack House)位於台北車站約3-5分鐘路程的,就係符合又平又方便的一間簡單hostel.
台北車站係台北中心點,搭捷運去邊都方便,高鐵,台鐵,機場巴士全部集中,所以住近台北車站一定方便.璽愛背客小窩在台北車站附近一幢舊樓的3樓,樓下都幾荒涼,你會以為佢好流好舊,但上到去其實又幾OK.原來同一層樓分左璽愛酒店同hostel,右手邊係check in counter同酒店,左手邊係hostel.我住hostel個邊,設計以藍白色做主色,加少少可愛裝飾品,有一種簡潔的溫馨感覺,總共大約有10間房.
我住二人房,係碌架床,間房好細,勉強開到喼,但我去台灣好少帶喼,所以冇影響.另外有張好細的枱放到少少野,仲有一部掛牆電視仔同少少洗滌用品.雖然間房可以話冇乜都冇,但實際上又唔太需要咩額外野.乾淨同埋張床都幾舒服就夠啦.
公共浴室分男女,好好,少女好討厭男女共用的公共浴室,唔係好接受到沖涼個時知道一板之隔係陌生男子同時沖涼.璽愛的公共浴室好乾淨,有三格廁所,兩格沖涼,沖涼房空間好大,熱水夠熱,花灑水力夠大,呢部份幾好!唯一唔方便係風筒放係公共浴室,唔可以係房吹頭.
住個晚門口掛住個牌話呢晚full booking冇曬房,但夜晚落妝沖涼吹頭都冇見到其他人,第二朝訓醒洗面又係冇其他人,似乎大家都已經走曬.大家可能都早睡早起,而我出入既時間比較古怪,就係晚睡晚起,所以好似獨霸左成間hostel.又幾好喎.星期6房價一晚港幣$400,即係每人$200,算幾抵,不失為一間平價之選.酒店個邊貴少少,星期6房價一晚港幣$600幾,不過當然房間精緻得多啦.
璽愛背客小窩(Say Love Backpack House)
地址:台北市中正區忠孝西路一段72號3F
交通:台北車站Z4出口,一出黎見到新光三越,左手邊直路行3分鐘
房價:二人房$345/晚 (星期日至四);$400/晚(星期五至六)
2015年5月21日 星期四
[門券贈送] 香港國際旅遊展2015
今日有好野益大家!!
大家知唔知每年6月會展都有一個好盛大的香港國際旅遊展?我近幾年都有去,每年都好似嘉年華甘熱鬧,有世界各地
想知點先拎到入場門券?即上我Facebook啦!
特別鳴謝:ITEHK香港國際旅遊展
2015年5月19日 星期二
人家冤枉你平凡悶孩子 新加坡平反文
上次篇最「un翻啅able」的城市得到好多回應,大家都好踴躍發表意見,知道左好多人心目中最「un翻啅able」的城市,又了解到大家對一個旅遊城市的唔同要求,呢個選舉真係好有意思呀~而最重要係,你地俾左靈感我寫而家呢篇文.話說,睇曬大家所講的最「un翻啅able」城市之後(真係睇曬架我),有一個城市似乎真係得輸,好多好多人話佢係最「un翻啅able」,劣評包括好悶,好細,好熱,好貴,冇景點,冇野買,同香港一樣......大概甘上下.佢叫新加坡,簡稱坡仔,我同佢有過兩面之緣,唔係深交但都算係朋友,唔算非常喜愛但略有好感,對於人家冤枉佢平凡悶孩子,我覺得其實佢好處個個也不知,我決定幫佢平反,因為我相信我地會再見第3次.
坡仔係一個非常整潔的孩子.我對坡仔的好感最主要來自佢個環境,條街好乾淨,唔多人又唔算多車,即使係景點,即使係旺區,都唔會好擠擁.而且佢注重綠化,周圍都有好多樹,空氣好清新,行到邊都有種好fresh既感覺,真係唔多城市可以做到,呢樣超級加分.特別係我地生活於迫到抖唔到氣的香港,去旅行自然好想離開人群,吸啖新鮮空氣refresh下我地呢隻喪屍,如果去到外地都仲係繼續同其他遊客一齊去清水寺迫住參拜,去心齋橋行年宵,未免太辛苦.
早幾年第一次同坡仔見面,我帶住氣管炎同鼻敏感赴約的,仲覺得自己好慘呀去旅行先黎病唔通連個天都唔鍾意我,坡仔話放心啦聽日一定會好返既,我冇問佢點知我第二日會好返,因為我知道坡仔既空氣真係聞一聞醒腦提神,索一索舒筋活絡架.至於有好多人話佢天氣好熱,我覺得還好,因為佢空氣清新,所以個種熱都唔係香港個種痴立立,相比起黎完全唔覺得難受.落雨係會既,但都係過雲雨,好快又見返太陽,仲見過彩虹添!
坡仔其實係個好動的孩子.當然啦,環境舒適都唔足以令人想去旅行既,最緊要有野玩有野睇.好多人話坡仔冇野玩,真係冤枉呀包大人!我覺得坡仔都幾多野玩同睇喎!(其實我地是真的身處於同一個平行時空嗎?)首推聖淘沙,入面有好多野玩,除左環球影城外,仲有SEA海洋館,海底世界,水上探險樂園,segway,刺激mega zip......最好玩的超級推介係Skyline Luge & Skyride,東南亞地區得坡仔有得玩.先坐架吊車上山,再自己控制住一架好似小型賽車又似雪橇的車仔衝落山,沿路好多彎位,好刺激好好玩,我玩左2次都覺得唔夠喉!係必玩架!人地仲有3個沙灘,如果入埋環球影城,淨係聖淘沙都至少可以玩兩日啊!
坡仔又係一個充滿藝術氣息的孩子.出返市區,玩樂地方可能少d,大路既景點有河川生態園,動物園,摩天輪,濱海灣花園,克拉碼頭,魚尾獅,但市區的特色係有好多靚建築物,好多有歐陸色彩的建築好適合影相.牛車水一帶既彩色小屋係我既至愛.藝術館,藝術中心,特色博物館通街都係,仲間間建築都好精緻.如果你只係一個偽文青,對真正的藝術館不感興趣,都一定有兩個地方會好鍾意,就係Haji Lane 同Ann Siang Hill,聚集好多潮流小店,本土設計,餐廳,小店有唔少係由百年歷史建築翻新而成,淨係門口影相已經夠曬feel.所以坡仔其實係「動靜沉佳宜」.
坡仔仲係個好識食的孩子.有野玩都要有野食,不得不提坡仔四大名物:海南雞飯,叻沙,咖央多同斑蘭蛋糕.個邊海南雞好滑,叻沙夠曬椰香味又唔會太辣,香港間阿坤大概只係個邊的7成水準,機場間斑蘭蛋糕超鬆軟又勁香,我絕對願意淨係為左食呢四樣野再去探坡仔!口水流到一地都係之際,仲諗起老巴剎既沙爹串燒,牛車水街邊檔炒粿條,香滑拉茶......同埋叻沙杯麵!冇錯,杯麵都好好食.
坡仔有好多朋友.其中一個我覺得好唔錯的叫民丹島,離坡仔屋企只需個半鐘船程,一個水清沙幼,遊客不算多,好適合度假的地方.雖然民丹島屬於印尼,但大部份人都係去探坡仔既時候順手搵埋佢一齊玩,所以我會將佢當成係坡仔優點既一部份.坡仔仲有另一個朋友叫新山,即係Legoland的所在地.雖然係屬於馬來西亞的不過又係由坡仔屋企出發比較近,兩個鐘左右就到,所以坡仔並唔係一個地方甘簡單,仲有好多可能性,睇你有冇心去發掘.
好多人話坡仔太奢侈.我覺得佢既消費同香港差唔多......所以真係好貴.但又因為同香港差唔多,所以都唔會有去到歐洲個種「嘩一枝水要10蚊?!」既強烈驚訝,香港人去到應該只係淡淡然俾住先,反正都同香港差唔多.而坡仔冇乜特別野賣,所以鳩鳴免問,總括黎講又唔係真係會駛你好多錢.其實日本仲貴,而家YEN跌左先同香港差唔多物價,以前食碗麵要100蚊,但又從來唔會有人話「我唔鍾意日本,因為佢貴」,吳若希又會問點解既?
Last but not least(以前英文作文永遠都用呢句做最後一段的開頭),旅行好神奇既一樣野係明明大家去同一個地方,但感覺可以完全唔一樣.有人話坡仔on99,但我又覺得佢幾lovely.有人好buy既地方,你又會寧願落mk駛錢是但buy隻碗都唔去.所以話其實什麼最佳/最差旅遊城市選舉都係玩下架啫,每個人都有自己心水城市.我心目中的坡仔雖然不至於令人愛不釋手,但絕對「翻啅able」,就算誰都不欣賞但偏偏我可以.祝你也找到你的滄海遺珠.
訂閱: 文章 (Atom)


text:
食完之後就出發去極樂寺喇!話說尋日落巴士嘅時候,見到一班香港旅客同一班唔知係咪印度嘅旅客都不約而同,好有目標地入去一個印度嘅食肆!今日又再次見到另一班香港旅客都係好有目的咁入去,我地有理由懷疑呢間會係旅遊書有介紹嘅食肆!(由於我地今次只係去檳城一個地方,一般馬來西亞嘅旅遊書只係得一個十幾頁嘅chapter講檳城,所以我地今次係無買到旅遊書嘅) 我地喺門口擾攘咗一陣,終於決定入去試下!我地坐喺剛剛入黎嗰一家四口嘅斜對面,見佢地拎出本旅遊書指手劃腳咁叫野食!證明我地嘅猜測係無錯!無奈,我地睇唔到佢地點咩食!之後印度籍嘅老闆問我地食咩,我地問佢拎餐牌,佢指俾我地睇,就係牆上面嗰d睇咗都唔知係咩嘅食物名!
之後佢帶咗我地行出去,佢用夾住印度話同英文嘅口音同我地講,基本上都唔知佢講咩,我講英文佢又好似聽唔明!是但佢指咩都話要one就叫完喇!
之後拎黎嘅係一塊有蛋漿嘅印度薄餅配一碗咖哩汁,另外仲有一塊比較油d嘅印度薄餅配一碟煉奶...咁塊餅熱燙燙咁整出黎,又唔會難食得去邊嘅,只不過真係好普通囉!最好味應該係佢杯拉茶,真係好香好滑!就係咁,到到食完嗰一刻,我地都唔知呢間野係咪出名,如果係,係出名在邊part?
之後我地就行去隔離個巴士站等車去極樂寺喇!203, 204都可以去到,等咗一陣就有車喇!只係需要RM$2,檳城搭巴士真係好平,但等唔等到車真係睇你好唔好彩!
我地上車到咗個司機提我地落車,一落車就feel到30幾度嘅高溫!過咗條馬路就見到嗰間勁出名嘅Laksa!睇個旅遊節目,直情話係全球十大美食之一,咁誇張!真係要試下先知!剛剛先食完早餐,一於去完極樂寺落黎再食啦!
越行就越feel到猛烈無情嘅太陽,我忍唔住買咗把防UV遮!
大汗淋漓咁行上去極樂寺,首先見到呢個龜池,本人對龜向來都冇咩好感,所以影一張相就轉身走喇!
之後再行上去,主要都係影幾張相,因為我本身都唔拜神的 (我黎呢度可以話係主要食Laksa而順便去極樂寺, 哈哈哈)
呢個係雕像,但像真度極高,第一眼真係嚇親!有冇人真係會買番屋企擺?
佢有個纜車話可以上去睇個像,我地見又冇咩人坐,雖然只係RM2,但都放棄咗 (因為當時諗住一陣都會去升旗山),之後就行番落去食Laksa喇!
叫咗一人一碗,呢款laksa同平日喺香港食嘅新加坡laksa完全唔同!呢個味道真係好特別,酸酸辣辣得黎又好清新!真係無讚錯!熱辣辣食完之後,問人升旗山點去,就行咗去前少少嘅巴士站等204號車去,等咗一陣上咗車,轉幾個彎就到喇!落車之後就排隊買飛啦,排隊嘅人數都唔少!
因為我之前上網睇過個blog,有人講過話去呢個Penang Hill係一個nightmare,人又多,上到去等勁耐車都落唔番山,人又多又迫又臭,迫咗兩個鐘先落得番黎,所以我本身對呢個地方都有少少保留...但又見去得極樂寺,近近地又無理由唔去埋姐...但當我地排隊排到就到嘅時候,我望到個price list發現有d唔妥,佢有兩個價錢,一個係寫住係RM8,另一個寫住RM30,之前見過skyyer個apps話係RM4,諗住通漲定唔知咩,去到RM8都唔太過份嘅,之後望望下,見到當地人個個買都會show個證件出黎,我就諗唔通RM8係for malaysian,RM30係for non-malaysian@@?! 因為RM30個價錢係有寫住standard,而RM8係寫馬拉文,唔知佢寫咩!諗得黎都排到喇!真係話要RM60 for two,痴線咩,相差咁遠?!梗係唔上啦,咪又係迫雨個纜車上個山影幾張相!於是,我地影咗張到時一遊嘅相就走喇!
之後就到惡夢嘅開始!我地行番出去頭先落車嘅巴士站等204啦,點知一等就等咗45分鐘...都...無...車!!!熱到個人都癲!咁諗住等咁耐,唔忿氣,要等到有為止啦!
影下相打發下時間啦!
繼續再等啦....
點知等到差唔多一個鐘都無!死死地氣...去...坐...的...士...!呢度等巴士真係鬥耐力,d的士泊晒喺前面,d司機落晒車,就係等我地呢d等到唔等得嘅人去坐的士!盛惠RM30,其實話貴又唔算貴,但因為巴士真係好平!咁睇就會覺得好貴囉!等一粒鐘都無,真係輸俾你喇...!自呢個慘痛嘅經歷之後,嚇怕咗積,佢話之後都唔再搭巴士喎!
我地坐的士直接去姓氏橋,佢完全好似大澳一樣,只係比大澳細!首先去到姓周橋...
我向來都唔食榴槤,但黎到馬來西亞呢d地方,我當然都好鼓勵食榴槤嘅積食啦!姓周橋入面有一檔賣榴槤泡芙,積話好好食!
我唔食榴槤,就食杯雪糕啦!未影到相已經開始溶喇!因為真係熱到人都就快溶!
天氣好熱,出黎嗰時我地買咗支豆寇水,當地人話係一種植物,但就咁食會好澀,豆寇水要用冰糖煮佢幾個鐘先飲得,個味道其實係似溝咗水嘅可樂,但都幾解渴嘅!
之後行埋去姓陳橋,呢度個景色都幾靚!
途中有經過小印度,但都係到此一遊嘅地方而已!
去到town hall,因為「單戀雙城」入面有一幕都去過呢個地方,我印象中係好大片草地,去到並唔係見到呢個景象,而係好似嘉年華會咁!原來,佢真係搞緊一個日本文化節!一場黎到,即管都影咗張相,但原先黎到呢度諗住可以慢慢影,影好多張靚相架嘛!而家就變為行下d攤位啦!
因為實在太熱,我地買咗杯刨冰一路行一路食,其他熱食真係見到都唔開胃...
之後再行過去隔離個Fort Cornwallis,都係喺外圍影咗張相就算lu~
再行前d,見到埋個地標鐵檳榔同埋clock tower,全部都到此一遊之後,就準備去食野lu!
本身諗住先去食伍秀澤海南雞飯,積講過唔再坐巴士,行過去又有d遠,於是都係坐的士啦!本身去Chulia嗰邊佢話RM12,點知上到車再check下,話原來係開到3點,於是改去汕頭路夜市,轉多條街又收到我地RM3,盛惠RM15!
汕頭路夜市最出名有4樣野食,就係鴨棵汁,鹵水,四果湯同杏仁茶,我黎之前最想食嘅就係權記嘅鴨棵汁,點知由街頭行到街尾都唔見,本身以為佢未開檔啦!行黎行去等多陣都唔見,唯有食鹵水算啦...
之後坐低咗,就望到對面....但係無開門...
又會咁啱,成個trip嘅時間都撞正佢休息...唉!緣份未到!
個鹵水都唔錯,咁熱天氣,個四果湯實正啦!
之後去咗Komtar附近行街,行咗1st Avenue同Prangin Mall,睇咗一陣衫,發現價錢同香港都差唔多,之後就去Aeon supermarket,入去之前,喺門口見到有幾張按摩椅,攰到爆嘅積即刻衝上去!第一次佢先按咗3分鐘,RM1 per 3 mins其實都抵!之後我地去買完野之後,出番黎,再encore! 今次我地兩個一齊按咗15分鐘!都幾舒服,但張椅向住出面,個個行過都望住,都幾尷尬...
按完之後,本身諗住番酒店放低d野再出去食飯!之後行過一間食肆,好似都唔錯,就索性食完再番去!
之後積又再次不適!有人唔舒服仲要發脾氣!!食完好不快咁就行番酒店喇...之後積又發燒...迫住一早就瞓咗lu~~~


text:
Draft係唔少白領一族一樣好放心既工具,draft email啦,draft minute啦,draft letter啦,做完俾阿頭慢慢核對,執番好啲format或者改番正啲careless mistake,將出錯機率降到最低先出街,隔左一層實無死啦.但係你知唔知,份draft做得唔好,呢份安心隨時會俾人拎黎做攻擊你既最強武器.
跟過幾個「掃把」,佢地對下屬既draft work有兩種做法.最常見係魔鬼既手段,就係將你交出黎既draft,無論係你唔小心打錯左野既,抑或係阿頭即興叫你改野既都好,一一連同要簽名既文件,夾埋係當眼位置,呈上去俾經理鑑賞.原因?就係要俾主子知道佢因為你而workload重左囉!主子見到咁多draft,當下只會以為係你翻來覆去咁改份文件,背後既原因,得你自己知.然而,係佢心目中勞苦功高既,永遠無你份.
善良既處理方法最得人心,就係咀嚼完你既draft後,攤出黎同你了解番出錯原因,長氣少少講下建議既改善做法,然後叫你好好keep起黎做reference,下次做同類文件時就可以提醒自己唔好再犯同樣錯誤.當一個忙到甩轆既阿頭肯花心機時間「研究」你既小毛病,你唔多唔少都會覺得唔好意思,自自然會醒水做好啲!良性循環之下,你做得安心,阿頭又見到你進步,係一幅幾咁美好既畫面.
可惜好人難做,亦係職場買少見少,就好似一班就黎退休既老油條,一定會格外小心臨走前唔好搞壞自己個名,有咩事搵細既開刀,自己盡量避之則吉.聽聞有位同事試過因為咁差啲過唔到試用期,佢阿頭有鋪癮好鍾意改template,加下啲"the"或者"that",有時啲formatting又突然話加闊個簽名位,新同事改完又改,無奈地睇住又一疊draft呈上.有次經理簽完文件俾番個同事時,順帶講左句:「你都就過試用期,做咩事成日整錯文件,呢一堆draft你得閒自己睇番啦,一封信搞咁耐先出到街.你有唔識要多啲出聲問美姐先得架嘛,知唔知啊?」後來開左一次大會,其他team既阿頭提出而家template唔一致,經常各自加減左啲字句搞到啲細既唔識case by case咁跟,經理先了解到原來有呢個問題,亦間接拯救左新同事.
曾經,想為自己平反,但係明知就算講出黎都係對佢不痛不癢,完全唔會動搖到佢地位.唔可以正面還擊既話,旁敲側擊係好方法.將你心入面既鬱結講俾信任既人知,包括平時有兩句既茶水姐姐,一傳開去你身邊既人自然收到風.如果你講既係事實,而佢地一向已經聽唔少你阿頭自私既處事作風既話,會記係心度,未必會即時幫你,但係可能有朝一日為你出手.


text:
2015年2月12日 星期四
嘉嘉的為食路上,澳門一日遊(二)
今日會繼續我上個星期未講完嘅澳門一日遊.上回講到我喺紅街市隔離飲完早茶,就梗係去紅街市打個round先喇!我記得我上次嚟喺好臭嘅,可能今次天氣比較凍,所以真係少少味都冇,淨係地下賣海鮮果層,已經睇到我心花怒放呀.一邊係賣龍躉嘅,呢樣嘢我冇乜興趣,一邊係賣蝦蟹嘅,澳門尐奄仔蟹咁出名,呢個街市又真係擺滿奄仔蟹,又平又靚,真係睇到我眼都凸埋,如果唔係重有成日玩,我真係會買番幾斤番香港呀!
行完一輪街市都要係咁以行下澳門名勝嘅!大三巴就係最經典喇,由紅街市慢慢行去大三巴大概半小時,今日嘅大三巴當然唔似我地細個嘅時候咁可以單獨合照,人流依然暢旺,但係又真係唔算擠擁,略為參觀聖堂遺蹟就向議事庭方向走,行下行下就開始多人,我地就好似條三文魚咁逆流而上,都幾攰!不過唔怕冇氣力喎,因為沿途都有得試食,只怕你食得太飽啫.
行呢邊嘅其中一個原因就係要路經營地街市,唔係喺度開餐,係想去梓記督番串牛雜啫,另外大家都行到有尐攰,想坐底飲杯咖啡休息下,可惜,澳門人比香港人識歎,果朝老闆未開門.唯有繼續前行,終於俾我地搵到間沙利文,坐底飲杯咖啡就要起行,因為我地訂左—點鐘食葡國菜.
喺澳門食葡國菜,對香港人嚟講,來去果幾間,唔係軍人俱樂部就係海灣,但係我地今次去左一間喺南灣果邊嘅亞利咖哩屋,點解會去?冇咖,係朋友記起佢細個嘅時候去食過,即係都有成三十幾年,我初時諗,咁耐,應該執左喇,點知網上一check,佢不單未執,評分重好高添,於是更加要試過究竟.
跟住我地一班朋友就分途廣播,有尐去賭場,而我就選擇左搭巴士去路環嘅龍爪角家樂徑沿海岸行番去路環村.路程唔算艱辛,但亦唔輕鬆,但係呢程嘅目的地係葡撻,咁就攰極都冇投訴喇!
我其實唔食萄撻嘅,但係佢嘅木糠布甸做得香滑酥細,好好味,既然之前算做做左運動,而家就可以放肆下喇!兩柸木糠布甸加一柸凍奶茶,唔算多呀!就坐喺鋪頭對面樹下嘅石檯果度,一面食一面欣賞小鎮風情,悠然自得.如果唔係張凳冇唉pang,我真係想瞓個晏覺呀.
咦,又夠鐘喇,夜晚果餐?下次再講喇!
訂閱: 張貼留言 (Atom)


text:
天神村早排又有新舖開張
呢間店專賣盤裁植物
仲有種子賣, 培養客人種植樂趣
有種子賣, 又點少得花藝工具
當然仲有各式各樣肥料
牡丹雖好都要綠葉扶持, 花盤都好梗要架
所以店主特意搜羅咗好多趣奇做型花盤
盤裁容易打理, 好啱繁忙都巿人
室內植物最適合擺系office綠化環境
室外植物只要有陽光, 都好容易照顧
溫室植物都有得買
有得種子賣, 自然會有植物苗賣啦
呢到仲有代客人種植服務
客人只要係店內購買花盤
+種子, 佢地就會免費送泥土及落苗
店員會全部搞點晒, 客人返到屋企按時淋水就ok
呢位就係店員
雖然舖仔細細, 但佢每日都忙過不停
店員: 歡迎光臨! 小姐, 有咩想要?
客人A: 您好, 我想教小朋友種花, 請問有咩好介紹
店員: 請問小朋友幾歲?
店員: 我明白啦, 呢幾款植物都適合, 容易打理,
生命力強 , 種植時間短, 小朋友一定會有成功感
客人A: 咁每款要10包種子呀, 唔該!
客人B: 上次D花種C晒, 今次一定成功
(啱啱聽到店員和客人的對話, 客人B心諗
呢位店員好專業啦, 要佢指教吓先得)
客人C: 嘩! D盤裁好靚, 當禮物都得喎
店員: 歡迎光臨, 小姐, 有咩想要?
客人C: 唔該, 我想買盤室內植物送禮用.
店員: 小姐, 我推介呢盤"幸運草"每星期淋水一次就OK
客人C: 好喎, 個名好好意頭, 就呢盤呀, 唔該
一有時間空閒, 店員就要做定D盤裁, 擺係門巿零售
又有客人上門
店員: 歡迎光臨, 隨便參觀
店員: 今日生意都唔錯啵!
~~ 完 ~~
場境制作日期: 2014-06


text:
食完塊燒餅就繼續行程,
上到去江島神社入口嘅赤紅鳥居之後,
今次唔向左走而係向右走.
向右走沿著山邊石階上山,行到死死下,
終於去到呢個浪漫拍拖勝地戀人の丘.
戀人の丘上有個龍戀之鐘.
傳說戀人一起鳴鐘,便會得到幸福.
雖然我地已經好幸福,但都去拷下個鐘影番張相.
鐘前面有個位可以放相機自拍,
唔使麻煩人幫手影.
另外鐘後面嘅圍欄,掛滿所謂同心鎖,
其實有冇諗過啲圍欄可唔可以負荷咁多鎖嘅重量呢?
由其係見到有啲橋兩旁欄杆都扣滿鎖,
都驚條橋會倒塌.
睇完個鐘又繼續行山,呢次唔係上山而係落山.
去有神奈川50景之稱嘅稚兒ヶ淵.
沿著橋一直行會去到江の島岩屋,
岩屋因早幾日打風受破壞暫停開放.
海邊岩石喺關東大地震時隆起,
而家變成磯釣好地方.不過呢度都幾大浪,
企喺岩石上面都要好小心.
較暗少少影下個天
又有耶穌光呀
睇完海就上返山,行完石級就見到呢間魚見亭,
入去食番碗生白飯魚丼.
裡面好多位,我地揀咗室外望到海嘅位.
呢度天清時可以見到富士山,今日就連影都睇唔到.
生白飯魚又係冇味,不過睇落冇熟嘅咁核突.
白飯魚丼860yen,連稅928yen.
行行下去咗燈台附近,今次冇上到去.
因為上次去有燈飾 ,今次就比較失色.
另外SPA樂園多了燈飾
開始天黑,我地都要走了.
回頭再影下沒有燈飾,但有藍調嘅江の島.
行返出江ノ電搭車,今次搭去藤沢.
藤沢 - 品川 (JR東海道本線 760円)
Suica利用 (756円)
返到品川,由於未夠鐘去機場,
我地就去品川駅附近行下.
離開港南口時,見到好多人望天打掛.
好奇心驅使下,我地都望埋一份.
今日係農曆十五,應該係月圓之夜,
但抬頭望月光,得返三份一個月亮.
原來今日係月蝕之夜,
冇諗過可以係外地睇到月蝕.
睇完月蝕,去咗すき家食牛丼,
跟著又喺駅附近百貨公司超市,
買定啲壽司刺身丼入機場食.
然後返酒店抖到差不多11點才出發去機場.
京急品川 ─> 京急羽田 (410円)
Suica利用 (407円)


text:
夏天真係眨個靚眼已經到咗,雖則話夏天帶來美腿,室外天氣熱過微波爐,真係點都要著少啲布出街,如果唔係一定中暑!但係咪住先!著得少布唔係問題,身材都唔係重點,最怕嘅就係原來你係個毛孩,毛茸茸嘅感覺真係會嚇走哂身邊嘅人架.
呢日我就上咗New Beauty試做激光脫毛療程,就決定喺去沙灘之前脫下我嘅小毛手啦!
首先嚟個Tour,睇下佢裝修有幾靚先.(老實講,我覺得有啲似酒店lobby lol)
兩邊都有疏化坐嘅,都真係幾舒服,幾好環境架.
咁通常都係填張form之後就入房,房入面嘅設施都係好乾淨嘅,床單啊,枕頭啊,毛巾啊,全部都係白雪雪.
美容師就會開始慢慢講解嚟緊會幫你做嘅steps,每做一步都會先話俾你知,怕驚動到你(雖然過程其實係冇乜感覺).而佢地就係用呢部eLase HR脫毛機幫我整走啲毛毛架喇,事不宜遲,立即開始!
俾大家睇睇我對手嘅毛毛情況先,我唔算係超級大毛孩,只係有啲短少精幹嘅毛,你地都見到,佢地豎起哂,其實真係好肉酸架,有時我自己望到都覺得尷尬,所以我相信脫手臂呢個決定係冇錯嘅!
首先,美容師會將啲凍凍gel搽落我隻手度,係搽得好足好厚,唔會hea搽兩下就算,所以我對之後嘅步驟都好有信心.
咁我自己都有試過做過其他公司嘅脫毛,但係就係做彩光嘅,通常之前都係一下一下打落去,會有啲吉吉地嘅感覺,所以有時都會覺得有啲啲痛.今次做激光,我本來就諗住豁出去架喇,痛都要忍下,唔係咩叫「愛靚唔愛命」啊!點知你真係估佢唔到,我同你講,我保証,一!啲!都!唔!痛!完全係冇感覺!只係有部機頭喺你手上面滑行.我都怕我自己講得誇張,但係真係連吉吉嘅感覺都冇喎.
脫完之後,美容師幫我挖返起啲gel再搽埋lotion就搞掂!
*Yummy小貼士:美容師話做脫毛機前一日,最好自己剃咗毛,搽返lotion先再去,因為一嚟唔會令雙手脫完之後太乾(有機會會乾到有紅點架),二嚟timing最岩,效果最好啦.
而家佢地只係做緊$388嘅eLase HR脫毛優惠,想平少少試下激光脫毛就快啲click入 http://new-beauty.hk/F006B.php 登記啦!


text:
2016.03.10
今個月遲左寫呀 係因為想去完健康院先紀錄
18個月 歲半了 由一個BB 變做一個小朋友 感覺好奇妙
好開心又係老公陪我地一齊去打針 唔駛我單打獨鬥
我地約左三點 登記左後等左半小時先入去磅重
原來歲半已經係企喺度磅重了 我地仲幫佢度埋高添
11.17kg 81cm 高 成長線75 (已經由95跌到75了 oh no!)
磅完重又要等多45分鐘先見姑娘 真係太多人了
好彩健康院內有個小地方俾d 小朋友跑下
我另外仲帶左貼紙書俾劉BB玩下 等佢無咁悶
一同佢講, 貼埋呢張就唔玩住喇 立即唔高興 不過都好快收拾心情同我入房見姑娘
入房後姑娘俾左3粒小積木俾劉BB 叫佢疊 平時喺屋企疊到的
但今日竟然唔肯疊 試左4, 5 次都拎住個積木唔放手
咁姑娘就俾個假電話俾佢 叫佢聽 佢都立即做到
之後就係考下佢識唔識自己用匙羹"筆"野入口食 同埋俾個杯仔佢識唔識飲水
呢兩樣佢都無問題 仲識請埋爸爸媽媽飲添
跟住就問下BB 行路方面同言語方面有冇問題?
行路行得唔錯 不過就唔識講野 淨係識BABA & MAMA
之後就全部都BB話 所以姑娘都要求BB 兩歲再返健康院評估
有d 人會覺得"下? 要再評估咁慘?"
我覺得幾好wor 再評估有咩問題? 有咩咁慘呀?
真係發現有問題都可以有專人跟進嘛!!!
劉BB 自理方面一向都OK
識自己除衫仔放入洗衣籃 放返好對鞋仔
玩完玩具都會幫手擺返好
用杯飲水都無問題 最近學緊自己刷牙
上星期天氣較熱 開始左第一次POTTY TRAINING
不過今個星期天氣凍 都應該遲D 再正式開始
因為未識講野 所以成日手指指點我地幫佢手拎野
家中四大長老都好心急驚BB 唔識講野
但我自己就一D都唔急 我細個咪又係兩歲先開金口
而家一樣能言善辯 所以有得佢順其自然發展先
最近睇左有關學生跳樓的新聞 個心真係好唔舒服
好多家長第一時間彈出黎指責學校 覺得係教育制度問題?
咁家長本身真係無問題咩? 三歲就想小朋友學A-Z, 三字經,唐詩
個個都想自己小朋友十項全能 唔想自己小朋友被LABEL "次一等"
不知不覺間 小朋友慢慢成為家長SHOW OFF 的工具了..
我同事個仔仔今年讀小一 年年考第一
但係佢前幾日做功課時 有一題叫佢寫下有咩心願
小朋友寫:"希望不要有很多功課 不想每天做練習"
睇到呢句 我同事都開始反思呢個問題 點解小一學生就已經咁唔開心?
呢個世界有叻人 亦有資質平庸的人
有人做醫生律師 亦有人做司機裝修工人
好希望 學校同家長都一齊檢討下而家的問題
還小朋友一個快樂童年吧!!


text:
有時佢哋會互相舔頭頭,不過通常都係Charco仔幫天師仔舔
2016年5月12日 星期四
一時糖黐豆,一時水溝油
29 則留言:
其實佢地係玩緊?回覆刪除回覆
其實係Charco仔幫天師仔舔頭,Charco仔好想天師仔幫佢舔番,但天師仔唔肯,所以每次都係打交收場,不過佢哋都係玩吓,唔會咬得好狠刪除
寵物和人一樣,有時糖黐豆,有時水溝油回覆刪除回覆
但Marble仔同兩隻黑兄弟,就盡量河水不犯井水刪除
佢地的關係已經好過我兩隻灰貓回覆刪除
天師仔想同Charco仔講: 施比受更為有福;P回覆刪除回覆
舔舔吓條氣唔順啦梗係刪除
耍花槍je!😸😸😸回覆刪除回覆
唔係就無得追住玩刪除
叮有個腦窩又係一樣呢隻紅格仔!回覆刪除
有伴幾好,又有得陪玩陪訓仲有得陪打..haha回覆
好似小朋友咁^^回覆刪除回覆
所以咪叫毛小孩囉刪除
Charco仔同天師仔都好呀,我個D多數都係水溝油><回覆刪除回覆
諗起妳咕B蝦細B,真係慘慘豬刪除
玩吓啫HAHA回覆刪除回覆
都算係玩,最多都係甩吓毛咁啦刪除
呢D咪一啖沙糖一啖C囉haha~回覆刪除
佢兩個黑兄弟侵唔侵Marble仔玩架?回覆刪除回覆
Marble唔敢同天師仔玩,佢會蝦Charco仔刪除
打者愛也, 愛者打多幾下回覆刪除回覆
佢哋都係玩吓唧,不過睇佢哋玩好開心o架刪除
打交打到啲毛亂番晒,又要舔過…(⊙_⊙)回覆刪除回覆
唔緊要啦,佢哋成日流流長,大把時間舔毛刪除
哈哈........Friend 過打band ~!!回覆刪除回覆
打打鬧鬧至感情好刪除


text:
雖然我就唔算係胡杏兒既die hard fans,但對佢選港姐時既印象非常深刻.99年正值互聯網開始普及,TVB亦設立99年港姐既網頁Forum,俾一眾粉絲留言.當時因為佢響準決賽係最後一位入圍既,所以喊到喊包咁,我就響forum留言支持佢,但估唔到亦有其他網民評擊佢扮哂野.當年既我好在意啲人點睇港姐,搞到我花好多時間同其他網民互駁,而家諗返起都好幼稚.好彩佢都選到季軍,記得當年類似東張西望既節目追訪佢當選後返科大宿舍,佢竟然響個書包度拎個后冠出黎,當時感覺呢個都係走傻大姐路線既港姐.
胡杏兒之後開始有戲拍,拍「流金歲月」時飾演有輕度智障既少女贏得好評,以為佢既戲路唔會局限十三點路線,點知之後啲戲枕住苦情樣,乸埋口面既演技被一眾網民惡搞為"胡囧囧",肥田一角都幫唔到佢.之後有一排沉咗響谷底,估唔到巴不得爸爸搞笑角色又有啲noise喎,到今年終於榮登視后,而其他劇集角色亦發揮得唔錯,憑「怒火街頭」奪得我最喜愛的女角色一獎,又由視民投票奪得非凡風采女藝員,可謂係冇乜反對聲下奪后.
睇胡杏兒攞獎時我都有啲感慨,原來佢出道咗12年架喇,今次仲同bosco發表愛的宣言,實在係雙喜臨門!
而另一位港姐焦點係奪得「飛躍進步女藝員」既馬賽,擊敗同屆港姐高海寧短短三年獲得此獎,難怪得獎時都非常激動啦!


text:
鍾意咗東海堂啲凍餅好耐喇!幾間大型連鎖店嘅蛋糕相比,始終最愛東海堂.而佢哋位於葵芳新都會廣場嘅cafe成日都常滿,想搵個位都難.今次同晴朗攝到位,終於可以一試喇!
Cafe位於商場2樓一個角落,好旺場,未見過係唔駛等位㗎!
等位期間,揀下食咩嘢款式先啦!
有人走喇!我哋有位坐lu~ hohoo~
落咗order,好快就有得食,勁開心!
真夏の夢 - 芒果熱情果脆脆蛋糕
係晴晴自己揀㗎!見到佢嘅表情就知道味美啦!
饀料仲有鮮芒果肉添!餅底都整得好脆呀!正!
而朗朗就揀咗呢款朱古力焦糖慕絲脆脆甜品
外層係朱古力脆皮,包住朱古力mousse,再夾住朱古力蛋糕~ *o*
啱晒呢個朱古力怪啦!
我嘅法式拿破崙都整好喇!賣相好吸引!
不過等咗10分鐘,等到我勁都長喇!
即叫即製確係好好味喎!酥皮夠脆,夾住新鮮打嘅cream同埋鮮芒果肉.堅正!從未食過咁新鮮嘅拿破崙~
咦!點解仲有甜品嘅?咪就係因為有人話想食雪糕囉!見仲有肚,好啦好啦!就叫埋呢款香蕉朱古力雪糕waffle啦!
朱古力同香蕉一向都係絕配嚟!冇得輸!不過waffle係即整嘅,梗係特別好味啦!
另外,waffle仲有士多啤梨同埋紅豆綠茶選擇,下次一定要試埋先得呀!
本來行到攰攰哋,打算坐低食件cake㗎咋!好surprise佢哋原來有啲款式係即叫即製嘅,好新鮮!真係大滿足呀!下次行過一定會再入去坐下,嘆過第二款甜品,不過希望好似今次咁好彩唔駛等好耐就有位啦!值得推介!
東海堂 Arome Café
地址:葵芳興芳路223號新都會廣場2樓297-298號舖
電話:3460 4742


text:
自從買了麵包機後 (P 仔 SD-PM105)
每日都心思思想焗麵包
其實唔係想食包
只係覺得好好玩. 好有成功感 (哈哈, 麵包機焗包, 實在太易)
短短半個月
已經焗了六, 七條包
橙皮包
喜歡富澤商店的橙皮, 下次要買檸檬皮試
北海道 3.6 牛奶包
其實奶味唔算太濃, 我覺得下次可以買 CHEAP 奶代替
同埋我覺得用奶代替水, 包包好似無咁鬆軟
抹茶朱古力包
想食抹茶包, 不過搵唔到食譜, 唯有自己亂配
搽茶粉配上朱古力粉
聞落搽茶味好香, 但望落就唔夠綠
我諗下次可以落多D 抹茶粉
COUCA 朱古力包
用了 COUCA 朱古力包預拌粉
好香朱古力味, 亦都好鬆軟, 好好味
同事買了焦糖味, 我覺得都好味
美中不足係佢成份有 D 乜劑物劑
不過實在太好味, 我應該會再買....唔係成日食應該 OK 掛
士多啤梨包
在富澤商店買了士多啤梨粒
一包都唔平, 可惜唔好味
覺得粒粒有點硬, 而且唔算太香太有士多啤梨味
今次又加了米粉, 感覺包包焗完無咁鬆軟
但質地較挺身, 好易切
楓糖麵包
又係富澤商店產品 - 楓糖粒
今次呢個好味, 下次可試咖啡粒
基本上我已經迷上了富澤商店
(好難想像第日去到大根國我會點樣)
今日又去了入貨
買了高, 低筋麵粉各一包
試完再報告
夜晚返屋企又學人養星野酵母種
第一次玩, 唔知成唔成功
不過成個鐘頭見佢都無乜起息
明早再望下先
見到 CC SUPER 呢隻奶特價中 ($7/盒)
心思思又買來整包 (明明之前覺得可以用CHEAP 奶)
我絕對相信整包的成本唔輕
而且會愈玩愈大
長此落去, 荷包一定會瘦, 而體型一定會漲
不得了!!!!


text:
黎到全年嘅最後一個月啦!十二月,天氣開始轉冷,聖誕節亦都快將來臨,你準備好渡過佳節未呢?今個月嘅焦點 迪士尼朋友 月曆,用聖誕節做主題,大家都應該唔會有異議吧!而今次亦係焦點 迪士尼朋友 月曆推出以黎,有最多 迪士尼朋友 同時成為焦點嘅一次,一共有四位呢!佢地就係黎自《Winnie the Pooh》系列嘅 Pooh,Tigger,Piglet 以及 Eeyore!
佢地四個響漫天飛雪之下,正在準備一棵聖誕樹!咦,但係呢棵聖誕樹好似同我地平時嗰啲有少少唔同喎... 咁又令我諗起響園內正在上演嘅 灰熊手偶劇場
,熊寶寶 同樣擁有一棵獨一無二嘅聖誕樹!其實,聖誕樹係唔係同平時一樣都唔緊要啦,最重要係佢所盛載嘅意義!
每逄黎到十二月,奇妙處處通 會員都會有較多不適用日子,12月19日至1月1日都係紅卡,銀卡,金卡會員嘅不適用日子,大家記得趁住響呢段期間之前入園體驗 迪士尼雪亮聖誕2013 啦!
不斷講聖誕節,但唔好唔記得,十二月都仲有一件有關 迪士尼 嘅大事啊!就係,12月5日係 華特迪士尼先生 嘅生日啊!華特迪士尼先生 係一位我好敬重嘅人物,佢充滿想像力,有夢想有遠見,努力為所有人帶黎歡樂;今日,我想響呢到向呢位大夢想家送上生日祝福,並且感對佢所貢獻過嘅一切!多謝你啊,華特迪士尼先生,祝你生日快樂!


text:
最近睇完一單新聞,我又唔明嘞,點解香港人硬係要覺得自己俾人呃先安樂,唔通佢地有「受騙情意結」?
引述明報報導:
(明報專訊)米芝蓮一星中菜館新斗記,其佐敦分店早前遇海關放蛇時被指「呃秤」,稱該店出售兩隻共重14両的厴仔蟹,其中綁蟹水草重逾6両,新斗記因而被票控.店方反駁,顧客購買時已知悉蟹重連同水草計算,裁判官亦同意本案無欺詐成分,控方後來修改控罪,店方改認罪名較輕的無按淨重量供應貨物,罰款2000元.
大家睇完段新聞,有冇覺得涉案食肆好離譜呢,用嚟綁蟹嘅超級無敵大水草,竟然同蟹本身嘅重量差唔多.冇錯,可能好多人會將焦點放咗喺條大水草度,而忽略咗單嘢嘅關鍵所在:究竟店方有冇呃秤呢?
正如法官所講,顧客一早就知道用嚟計算價錢嘅重量係包括埋條大水草,咁話店方呃人當然講唔通啦.而且店方係當住客人面前秤蟹,秤完唔鍾意可以唔要,完全合乎公平交易嘅原則.難得個官咁明白事理,真係要讚吓.大家知啦,香港絕大部分法官都好似不食人間煙火咁,基本上係同民眾生活脫晒節囉.
我反而覺得海關冇嘢揾嘢嚟搞,簡直係嘥時間兼擾民.不過又唔怪得晒佢地嘅,據聞海關係接到舉報,所以先採取放蛇行動.究竟係邊啲人咁得閒,食飽飯冇嘢做就玩投訴呢?從陰謀論角度嚟睇,我會懷疑係行家使嘅橫手囉.
去開街市買餸嘅朋有都知,大水草厴仔已經出現咗好幾年,根本唔係乜嘢新鮮事物.就曾經有傳媒報導過呢種咁有創意嘅綁蟹方法,都係話商販呃秤呃到離晒罩,竟然呃足一半咁滯.亦有消費者覺得冇理由要用真金白銀買條大水草,狂插啲無良商販.
講真,我自己都好少買大水草厴仔,不過就完全唔關呃秤事,只係唔鍾意呢種咁嘅包裝啫.問過相熟魚佬,佢話入貨時已經係咁,都係連埋水草秤.事實上,魚販只係根據來貨價mark up若干嚟賣,根本就冇諗過要呃任何人.至於供應商方面,用大水草綁蟹,背後又有冇不良意圖呢?
有人認為,因為條大水草夠重,所以單位價(斷斤計)可以定得低啲,令消費者產生錯覺,以為啲蟹好抵買.究竟實情又係咪咁呢?
事實上,直接幫供應商入貨嘅係街市魚販,佢地邊有咁易俾人誤導啫.至於消費者,相信會俾條大水草嚇怕多啲囉.我自己就好少買呢啲大水草厴仔,因為就咁好難睇得出蟹同水草嘅重量比例.如果揀著啲蟹細水草大嘅貨色,咁咪蝕底晒?所以條大水草基本上係打擊咗消費者嘅購賣意欲囉.
我就估條大水草真係有實際作用,因為可以幫啲蟹保濕.呢類鹹淡水蟹唔可以用水浸住,但係太乾又唔掂,所以啲膏蟹肉蟹好多時都要用濕麻包袋冚實.如果可以用水草保濕,咁就解決咗呢個問題啦.當然啦,呢個只係我嘅猜想,絕對唔係要幫啲無良奸商開脫.
要用真金白銀買條大水草,好多人都覺得唔抵,甚至有人話係明搶添.但係佢地有冇諗過,如果厴仔用番啲幼水草或者尼龍草綁,會唔會仲係賣番同樣價錢一斤呢?
事實上,大水草厴仔已經出現咗好幾年,到而家都仲有得賣,證明唔係所有人都覺得咁係呃秤或明搶.總之計過條數,覺得抵嘅就買,認為唔抵咪唔好買囉,做乜硬係要話人地呃秤呢?
講咗咁耐,大家知唔知厴仔係乜呢?其實厴仔同膏蟹一樣,都係鹹淡水蟹乸,但係膏蟹已經成年,而厴仔就仲係待字閨中.雖然未成年,不過厴仔一樣係爆晒膏,而且同膏蟹相比,仲有佢優勝之處,就係啲膏熟咗都唔會硬到石頭咁.如果單講啲膏,同黃油蟹真係有得揮架.當然啦,啲肉就少咗黃油蟹獨有嘅油香,始終爭咗少少.不過咁,價錢都同黃油蟹就爭好遠嘞.如果鍾意食蟹嘅話,厴仔真係相當唔錯嘅選擇嚟架.
話時話,雖然我都鍾意食蟹,不過就好少買厴仔.一來係怕咗條大水草,更重要嘅係,啲厴仔實在太細隻,唔係咁啱我呢啲懶人囉!
大水草厴仔


text:
2016年3月31日星期四
傢俱博物館皇帝展
佢在任其間嘅維也納世博紀念品.
Votive Church動土儀式用嘅.
1853年有人想刺殺皇帝嘅凶器.
皇帝冇死到嘅紀念牌.
皇帝樣嘅商品. 右下係古力模.
皇帝嘅體重記錄.
佢食過嘅煙.
佢條底褲.
喺屋企戴嘅帽.
書枱.
佢同Sisi去Monte Carlo時酒店餐廳嘅menu.
受洗證書.
皇家火車廂嘅天花畫.
波蘭貴族嘅衫(Krakow嗰帶以前都係奧匈帝國版圖)
睇完我就唔明點解會關傢俱博物館事囉.
25 則留言:
係屋企都戴帽?回覆刪除回覆
唔知係咪皇宮太凍呢.刪除
佢條底環真係要示範下點著先得架~~回覆刪除回覆
似係多咗幾條繩啫.刪除
唯一家具係張書台=.=回覆刪除
我去福岡竟然是秦始皇展, 兵馬俑都有!回覆刪除回覆
皇帝冇死到, 都整個紀念牌??回覆刪除回覆
唔知係咪等同用碌柚葉沖涼嘅作用.刪除
唔覺有皇者嘅奢華氣派,好似一個普通古人.回覆刪除回覆
睇佢啲個人用品就係囉.刪除
底褲都要俾人睇埋...回覆刪除回覆
呢啲先有人有興趣嘛.刪除
我都有體重身高紀錄,你睇唔睇呀回覆刪除回覆
你做咗英女王我先睇啦.刪除
第一張皇帝腳下有本書嘅?回覆刪除
皇帝無死到,但就比人桶兩刀?把刀有血喎
條底褲咁長嘅?唔知點著 :p
受洗證書嘅格式有小小似以前港英時代嘅出世紙回覆
因為呢日博物館有個新書發報會.刪除
當時只係輕傷.
長底褲你冇見過?
做皇帝都幾危險,時不時都話會有人行刺,但唔做又唔得!回覆刪除
死左就冇碑架啦?回覆刪除
唔怪之咁多啦,原來係一個系列嚟回覆刪除回覆
幾間博物館聯合展覽.刪除


text:
我地原意想俾小朋友學溜冰, 但又怕佢地驚, 俾左錢先話唔學就浪費
所以我同淇淇媽捨命陪細路, 率先親身帶佢地先溜一次睇下反應如何?! (淇淇媽仲要係人生第一次玩溜冰, 為左個女, 佢都夠膽落場玩, 呢個媽媽真偉大!)
其實我細個(小學年代)學過兩年, 但之後一直都無再玩, 所以今次要我再踏足冰場, 其實我好驚!!!!!
承熹同淇淇剛好相反, 佢地十分期待~
小朋友溜冰鞋最細應該係23碼, 承熹腳長大約14cm, 著23碼佢話太緊, 24/5就啱
承熹初初唔太識行, 但佢都無抗拒去試, 仲好心急想出去溜
反而我好緊張, 咁耐無溜, 真係有啲怯!!!!! 我跌唔緊要, 最怕累埋個仔麻~
我自己出去溜左兩三個圈, 真係不復當年, 直程好似初學者咁! 可能人越大真係會越細膽, 成日好驚跌
所以最後我都係同承熹係旁邊玩算啦, 唔好走咁遠!
中途休息一下!
我地同淇淇一家係o係playgroup認識的, 淇淇係一個好聰明, 好懂事既小女孩, 係同班中明顯成熟過其他小朋友
但我都係最近先知, 原來佢係同承熹同年同月同日出世!
以前未好認識佢地之前, 我同大少講過, 淇淇好醒目, 係同班入面既女版承熹 (哈, 讚人地個女之餘又讚埋自己個仔, 哈哈!)
因為當時同班中, 我記得淇淇又係會坐定定, 肯跟老師指示, 唔會亂喊亂叫, 就算第一次無父母在旁上堂, 都好似得佢同承熹無喊過!
所以我對佢印象好深刻, 但無諗過原來佢地咁有緣, 連生日都係同一日~
叫承熹笑下, 佢又做埋啲咁既樣, 激死!
承熹見到淇淇做古靈精怪動作, 佢又不甘示弱做埋一份!
佢兩個真係好攪笑!
休息完我教佢地打開雙手攞平衡, 估唔到佢地一學就識, 都幾大膽去嘗試!
承熹仲越行越快
細路學野真係快
第二次出去溜, 承熹明顯平衡好過第一次, 但始終都係唔識將上身重心向前傾, 好容易向後跌
玩左唔夠五分鐘, 承熹又話要去VV, 又話腳痛, 跟住就話唔肯玩! (同時間淇淇又係突然話唔肯玩, 勁攪笑, 兩個真係好似)
anyway, 第一次試玩都OK, 起碼大家都無跌低, 無損傷已經好感恩~ 哈!!!


text:
係哋咪睇我成日笑騎騎甘樣好可愛我喺鏡頭後有時都幾樣衰例如E吓咀甘啦(呢D係護食行為)憋家伙比車爸爸偷影咗個衰相添唉英名盡毁奈何奈何
03 7月, 2013
笑騎騎放毒蛇
係哋咪睇我成日笑騎騎甘樣好可愛我喺鏡頭後有時都幾樣衰例如E吓咀甘啦(呢D係護食行為)憋家伙比車爸爸偷影咗個衰相添唉英名盡毁奈何奈何
01 7月, 2013
心痛日
唔知係咪個天知我唔開心呢今日打風落雨嚟配合我心情,5年喇時間過得飛快Wagon細佬走咗足足5年我仲好似聞到佢陣味,感受到佢攬住我嗰種感覺,Wagon你係彩虹橋過得快樂嗎?我同車車&爸爸都好掛住你架,我哋喺彩虹橋見啦We Love You forever
30 6月, 2013
夏水禮
夏日炎炎正好眠但係車爸爸休息就唔眠喇去玩啦喂玩咩游水好唔好,自從細佬走咗之後我便冇再去游水喇因為我有一隻手手有D問題之後自己係游唔倒水嘅當年細佬仲喺度時就會做我嘅水泡比我扶住嚟游,唉真係好掛住你呀聽日就係你死忌話甘快5年喇你過得好嗎?傷心事唔好提喇現時就由車爸媽扶我游一樣甘happy啦,不過玩完真係好攰呢唔得又要眠一眠先拜拜~~~
挑戰失敗
繼早幾日食完泰菜後車爸爸挑戰水煮魚呢次用包裝水煮魚湯包嘩好辣呀車爸爸挑戰失敗攪到我食足兩晚先ko得晒,須然好辣但真係好香好香車爸爸食唔到D薯粉同菜但係食咗好魚同豬紅(呢兩樣冇甘入到辣味)下次要調整吓辣度等車爸爸都食到先D人又怕辣但又想食吹脹
28 6月, 2013
上海婆婆
早兩日返荃灣去咗荃新天地嘅上海婆婆食Lunch話係Lunch其實人家都開始下午茶時間了我叫咗担担麵配紅油抄手車爸爸就食京葱羊肉麵配菜肉包另加一碟低B粉皮仲送2杯豆漿嘩甘多嘢只係$86蚊埋單好鬼抵食啫,D食物算過得去甘啦,都不失為一個可以嘅選擇
訂閱: 文章 (Atom)


text:
2009年4月16日星期四
咸網風雲
上星期爆出高官返工顧住睇咸網,各大保安商不約而同,接到各政府部門電話,話官府嚴正處理,攞齊咸網網址做測試,以免高官返工無嘢做,仲搞到網上大塞車.
McAfee嘅珊姐,馬上徵集各方好友,一齊測試佢哋嘅Webwasher,阻擋咸網方面,有冇漏網之魚,以免失禮.雖然大家呢方面知識廣泛,經驗豐富,力攻之下,果然撥水不進,可惜香港環保署唔係用緊佢哋產品.不過,如果高官無得撈(雖然機會幾乎係零),可以幫吓珊姐手,講唔定可以拆McAfee招牌.
講起網站過濾,其實分開消費者與商業類;商業類網站過濾最老資格,不可不提Websense(亦係最大,07年買埋第二位嘅Surfcontrol),不過環保署亦似乎唔係佢客仔,技術總監William Tam,近來好似幾唔得閒.
不過,其實有啲UTM內,亦都有本身網站過濾功能.阿J見過,以FortiGate嘅最頂癮,分類鉅細無遺,例如抄襲(Plagiarism)網站過可以過濾,唔怪得咁多大學用咗FortiNet產品.
不過通常網站過濾,都係整個網址截住唔俾睇,FortiGate就可專門只過濾有味圖片,文字依然可讀.如果看倌有興趣睇咸網之餘,只讀內容唔睇相,可以考慮FortiGate.不過據知環保署亦唔係用呢隻牌子,所以估計「高官」應該連汁都撈埋.Patrick可以向政府推介吓,無所事事之餘,亦至少可以學好啲英文(或者中文).
此外,加速技術廠商Bluecoat,買咗Cerberian後亦有類似技術.保安廠商廠商Symantec亦佔小部分市場.不過都唔識,都係唔評論嘞.
訂閱: 發佈留言 (Atom)


text:
表姐有個學行工具諗住借比Giana用,就約左今日同埋Phoebe,三大三小一齊食lunch;我地去好悠閒的大尾篤LUCA,表姐黎大學火車站接我,一黎到見到兩隻懶訓豬,連睡姿都咁似,唔話兩兄弟都唔信啦!哈哈~~
好耐冇見Giana啦,佢宜家已學行中,出左有四隻牙啦,個樣仲成個男仔咁,諾諾都話佢係男仔,哈哈!仲有呀,佢雖然都好黐媽媽,但只要媽媽係身邊,佢就好鍾意主動同人玩,成日撩我,好攪笑呀!佢又好鍾意小朋友,成日想摸 Jayden,反而 Jayden 好怕醜,成日擰埋一面,哈哈!
諾諾超愛佢套黃色餐具~~
我地三個大人都叫牛扒,今日的牛扒好正,軟硬適中!
Giana 撩我玩:
任抱唔嬲:
Giana 同諾諾玩:
呢餐 lunch 食得好開心,可以同少見的 Giana 玩咁耐,我地食左兩個幾鐘,可能因為太多小朋友啦!跟住表姐車 Phoebe返屋企,我地就去大埔海濱公園燃燒 energy!
大埔海濱公園真係好大,分左好多part,淨係 playground都有三個,因為時間關係,我地今日只係去左兩個;呢度又少人,似乎好玩過馬鞍山公園,應該會再黎 encore!
呢個繩網都好大好高,我都爬唔到,但諾諾好叻呀,爬到最高,勁呀!Jayden係咁指住高高在上的哥哥,又話想爬,我就抱佢入去坐下,都幾辛苦,表姐仲拍左我地係網中的片段!
見天開始日落,我地就走啦,沿住海濱行返出去,呢度個海景好靚呀!諾諾成頭汗,好似洗完頭咁,真係燃燒到 energy呀!


text:
之前澳門新葡京酒店邀請去酒店旗下餐廳試菜
對於8餐廳我係好期待,因為中菜來講佢真係好出色
所以要訂位都唔係容易既事
每一次都嘗到新菜式,有些菜式本身係傳統菜式,餐廳卻從傳統烹調中用上新既造法
welcome food
柚子啫喱配鮑魚,加和牛撻
炭燒露荀豚肉卷拼玫瑰蜜汁叉燒
叉燒要做到厚切而鬆化,塊肉一定要靚
呢件叉燒絕對出色
炭燒露荀豚肉
用豚肉卷起,包住露筍,豚肉質感仍軟滑
錦繡玉鴛鴦
佢類似新加坡既撈起,又有點似娘惹菜既Rojak
芒果下其實有鴨肉既,除芒果外,生果用上兩款蜜瓜,仲有青瓜
點綴既脆油條及焦糖合桃,淋上醬汁後撈勻,看似係沙律,但夾雜唔同質感
撈勻後就係一個多層次既沙律,天氣開始熱用呢個做前菜係適合
我都打算自己試整呢
滋補鮑魚響螺燉竹絲雞
當一輪前菜過後,一碗熱辣辣既湯平衡一下
上菜方式有點似日式茶壺湯,燉既火喉夠,湯甜得似精華
日本A5和牛西洋菜卷
好多時牛肉卷用上金菇,露筍等等去配
但餐廳饑黎西洋菜
不過…如果當西洋菜唔當造的話,餐廳會自行配上其他蔬菜
但可以肯定既係...一定會揀上爽脆既菜,咁先可以同和牛肉做成對比既質感
至尊京都肉排
呢個係其中幾位食友試過讚不絕口既菜式
起初聽"京都骨"有乜咁特別,上菜時既賣相都未係感受到特別之處
但一咬開,表面原來係一個好脆,好薄既脆皮
裡面包住一塊肉,醬汁又剛好包住整個脆肉,唔會因為太多汁令到片肉淋
呢個真係好好食,亦都係好難忘既一道菜
脆炸茶香龍脷球
當以為龍脷魚好普通時,近年咁大條龍脷魚已經好小見
脆皮藍天使蝦百花琵琶雞
將隻雞去骨,然後去炸,炸完仲要佢能夠鋪平配上蝦膠
係好巧功夫既
蝦膠既蝦係用藍天使蝦做,配上雞件又係一個有對比既質感
米皇腿片浸時蔬
米皇即係白粥,但係呢個米皇做既漿係將米完全磨滑
有米香之餘濃滑
八寶鵝
雖然係鵝,但唔太肥膩,裡面有足料既糯米飯
淋上醬汁後,糯米飯吸收到醬汁後,惹味十足
原隻乳豬焗飯
其實很抱歉,呢個菜式原本係一隻BB豬咁上
但大家都知我有個弱點,所以只能去share分件後既相片,見諒
話雖如此,但呢個乳豬飯非常好食,又係望番張相都想再食既菜式之一
甜品時間到,先未petit four既奶茶加馬豆糕
奶皇人蔘酥
當好飽既時候,見到呢個又忍唔住食
上碟時真係覺得佢好似一條人蔘,實情係…表面好鬆化既酥皮,裡面係奶皇
飽到上心口仍忍唔住要食
8餐廳如一地出色,睇番d相後又再想食…
>
大少奶's Delicatessen
宣傳你的專頁


text:
噚晚要磨到凌晨先有魚中,今晚就唔能夠釣到咁夜喇,因為聽日有D重要嘅事情做,有冇都要早走!
落到主場七點都未夠,今晚得我同師傅偉兩個喺度釣,開好竿,D流開始慢,沉底枝筏竿首先響鉸,一抽就中,兩三個回合就收到佢上黎,先黎兩斤細鱗;打咗底就定好多,再落餌唔夠一分鐘,枝筏仔又響鉸,執起枝竿條魚以經搶餌,順勢一抽,快攪七八吓,好重手,條魚開始發難,我就頂到行,一野都唔比佢,頂咗幾秒就再攪幾吓,條魚就想升水再往下衝,呢D係細鱗慣性嘅招數,唔使得喇,咁我就乘住佢上升嘅速度,攪得比佢更快,佢一衝我就頂,趁條魚一冇力我就收,拉拉扯扯三四次,收到上水面,我隻手都開始冇力喇,好彩有師傅偉幫手撈魚,上黎係三斤細鱗,落好生扣,落餌繼續.
大戰後,我就坐番低飲啖水,眼尾見釣魚仔枝小璣竿枝竿頭比魚扯咗兩吓,心諗唔通咁快有劃仔殺到,我就執起枝竿,慢慢帶起粒虾肉餌,點知一帶就感到條魚重重咁扯落去,一頂之下,成枝竿彎哂,磅頂即時發出刺耳嘅叮叮聲,我即刻追返幾手又頂,條魚一路都想衝番入樁,我就用力咁頂番佢出黎,哈~呢枝叫「赤狐姬」嘅磯竿仔又幾好力喎,人魚大戰六七個回合,我就氣都喘埋,條魚卒知比我收到上水面,吓!!原來係條三斤嘅紅鮋,唔怪之得咁好力喇;連扯三條,隻手都軟埋,好彩又係得師傅偉同我撈魚.
跟住見起行流,我地就即時轉釣劃仔,釣咗一陣,D東北風實在太勁喇,望吓個錶都成十點,見好就收,有魚留番下次釣,執埋D野,鬆人去宵夜喇.
番到屋企,大人未瞓,可以同我影相.